P6_TA(2006)0078
Ühenduse elavhõbedaalane strateegia
A6-0044/2006
Euroopa Parlamendi resolutsioon ühenduse elavhõbedaalase strateegia kohta ( 2005/2050(INI) )
Euroopa Parlament
, –
võttes arvesse komisjoni teatist nõukogule ja Euroopa Parlamendile ühenduse elavhõbedaalase strateegia kohta ( KOM(2005)0020 );
–
võttes arvesse PARCOMi otsust 90/3 olemasolevate kloorleeliste tehaste atmosfääriheitmete vähendamise kohta;
–
võttes arvesse kodukorra artiklit 45;
–
võttes arvesse keskkonna-, rahvatervise- ja toiduohutuse komisjoni raportit ( A6-0044/2006 ),
A.
arvestades, et elavhõbe ja selle ühendid on erinevates ökosüsteemides elavatele inimestele ning taimedele ja loomadele väga mürgised;
B.
arvestades, et elavhõbe on püsiv ja võib keskkonnas muutuda metüülelavhõbedaks –kõige toksilisem elavhõbedaühend – mis läbib kergesti nii platsentaarbarjääri kui ka vere-aju barjääri ja võib kahjustada aju arengut;
C.
arvestades, et nõuetekohaselt ladustatud ja eraldatud elavhõbedat, mis aurustumise puudumisel ei kujuta endast mingit võimalikku ohtu, tuleb ikkagi hoida turvalistel objektidel, kus on võimalik vajaduse korral kiiresti sekkuda ja mida jälgitakse pidevalt;
D.
arvestades, et elavhõbedasaaste on ulatuslik, püsiv ja hajus probleem, mis ulatub saasteallikaist kaugele üle riigipiiride, saastades nii Euroopa kui ka maailma toiduvarusid; arvestades, et komisjoni ettepanek ühenduse elavhõbedaalase strateegia kohta on oluline panus kõnealuse ülemaailmse ohu takistamiseks, kuid inimeste tervise ja keskkonna kaitsmiseks on vaja võtta edasisi siduvaid meetmeid rahvusvahelisel ja ELi tasandil;
E.
arvestades, et komisjon märkis laiendatud mõju hinnangus, et elavhõbedast tingitud tervist kahjustava mõju ulatust ei teata ja seetõttu on vaja rohkem teavet tervishoiukulude kohta; arvestades, et edasised uuringud ei tohiks siiski põhjustada viivitusi ühenduse strateegias;
F.
arvestades, et elavhõbe ja selle ühendid on Euroopa Parlamendi ja nõukogu 23. oktoobri 2000. aasta direktiivis 2000/60/EÜ, millega kehtestatakse ühenduse veepoliitika alane tegevusraamistik (vee raamdirektiiv) EÜT L 327, 22.12.2000, lk 1.
, loetletud prioriteetsete ohtlike ainetena; arvestades, et nimetatud muudetud direktiivi artikli 16 lõige 8 sätestab nõude, et komisjon esitaks ettepaneku prioriteetsete ohtlike ainete vettejuhtimise, heidete ja kao lõpetamiseks või järkjärguliseks kõrvaldamiseks 2003. aasta detsembriks, aga ettepanekut ei ole seni esitatud;
G.
arvestades, et Euroopa Liit on maailma suurim elavhõbeda eksportija, ning arvestades, et Euroopa Liidu ekspordikeeld aitaks märkimisväärselt kaasa elavhõbedakaubanduse pidurdamisele ja ülemaailmse elavhõbedapakkumise vähendamisele;
H.
arvestades, et PARCOMi otsuse 90/3 alusel peab Euroopa Liidu elavhõbedaelemendi kloorleeliste tööstus – Euroopa Liidu suurim elavhõbedavaldaja – käibelt kõrvaldama 12 000 tonni elavhõbedat; arvestades, et Euroopa Liit peab kõnealuse elavhõbeda ülejäägi väljaveo lõpetamisel kiiresti tegutsema, et vältida keskkonnakahjustusi kolmandates riikides, eriti seetõttu, et Euroopa Liidu elavhõbeda väljavedu soodustab elavhõbeda jätkuvat ja väga saastavat kasutamist kulla kaevandamisel, ning arvestades, et kogu see elavhõbeda ülejääk tuleb edasiste keskkonnakahjustuste vältimiseks ohutult ladustada Euroopa Liidus;
I.
arvestades, et Hispaanias Almadénis on elavhõbedat kaevandatud sajandeid, ning arvestades, et nende kaevanduste sulgemisega peavad vastavates piirkondades kaasnema majanduslikud ja sotsiaalsed ümberkorraldusmeetmed;
J.
arvestades, et on vajalik kiiresti määratleda koht, kus oleks tagatud kogu Euroopa elavhõbedaülejäägi ohutu ladustamine;
K.
arvestades, et põhiliseks elavhõbedaheitmete allikaks on söe põletamine, ning arvestades, et suurtest põletusseadmetest lähtuvaid heitmeid käsitletakse ühenduse õigusaktides (nõukogu 24. septembri 1996. aasta direktiiv 96/61/EÜ saastuse kompleksse vältimise ja kontrolli kohta EÜT L 257, 10.10.1996, lk 26.
(IPPC direktiiv) ning Euroopa Parlamendi ja nõukogu 23. oktoobri 2001. aasta direktiiv 2001/80/EÜ teatavate suurtest põletusseadmetest õhku eralduvate saasteainete piiramise kohta EÜT L 309, 27.11.2001, lk 1.
);
L.
arvestades, et hambaamalgaamis kasutatav elavhõbe on ühiskonnas leiduvatest elavhõbedavarudest suuruselt teisel kohal; arvestades, et enamikule arenenud riikide rahvastikust on kõige sagedasemaks elavhõbedaga kokkupuute allikaks elavhõbeda sissehingamine hambaamalgaamist; arvestades, et kokkupuudet hambaamalgaamist eralduva elavhõbedaga tuleb vaadelda eelkõige tervisekaitse seisukohalt; arvestades, et krematooriumide heitkogused on märkimisväärseks elavhõbedareostuse allikaks tulevikus, kui ei rakendata saastetõrjetehnoloogiaid, mis võimaldavad heitkoguseid oluliselt vähendada;
M.
arvestades, et elavhõbeda asendamine tarbijatele ja ametialaseks kasutuseks mõeldud mõõte- ja juhtseadmetes on tõhus viis käsitleda nende seadmete kasutamisest ja kõrvaldamisest tulenevaid vältimatuid heitmeid;
N.
arvestades, et majapidamisjäätmetest tulenev elavhõbedasaaste on suurenev probleem, ning arvestades, et kõigi ühiskonnas käibelolevate elavhõbedat sisaldavate toodete jaoks tuleb kehtestada kohustuslikud lahuskogumise ja käitlemise süsteemid;
O.
arvestades, et metüülelavhõbedaga puututakse kokku peamiselt toidu kaudu, ning arvestades, et metüülelavhõbe ladestub ja kontsentreerub eriti hästi veekeskkonna toiduahelas, mis muudab eriti ohustatuks rohkesti kala ja mereande tarbiva elanikkonna;
P.
arvestades, et elanikkonna tundlike rühmade (imikud, lapsed, rasedad naised ja fertiilses eas naised) kokkupuudet elavhõbedaga tuleb vähendada; arvestades, et kõnealuse vähendamise mõju tuleb tõhusalt jälgida; arvestades, et kogu elanikkonda ja eriti elanikkonna tundlikke rühmi tuleb teavitada ja harida ning hoiatada elavhõbeda ja selle ühenditega saastunud toiduainetega seonduvate võimalike riskide eest;
Q.
arvestades, et ka selliste elavhõbedaallikate nagu amalgaami, elavhõbedat sisaldavate vaktsiinide ja desinfektsioonivahendite tähtsust tervisele tuleb eraldi uurida;
R.
arvestades, et Euroopa Liit peaks välja töötama ülemaailmsed meetmed elavhõbeda nõudluse ja pakkumise oluliseks vähendamiseks ning kogu elavhõbedakaubanduse kontrollimiseks; arvestades, et Euroopa Liit peaks võtma ühenduse tasandil õiguslikult siduvaid meetmeid, et saavutada vajalik usaldusväärsus rahvusvahelisel tasandil tegutsemiseks;
S.
arvestades, et 2010. aastaks, kui strateegia üle vaadatakse, peavad olema tehtud pinnase, õhu ja vee mõõtmised, need peavad olema üldsusele kättesaadavad ja neid tuleb ülevaatamisel arvestada;
T.
arvestades, et elavhõbeda seondamine sõltub mõningal määral bioloogilisest kättesaadavusest erinevates kohaliku tasandi ökosüsteemides,
1.
tervitab komisjoni teatist ühenduse elavhõbedaalase strateegia kohta ning rõhutab üldist lähenemist, mille eesmärkideks on elavhõbeda heitkoguste ning nõudluse ja pakkumise vähendamine Euroopa tasandil, elavhõbeda ülejääkide käitlemine ja elavhõbedaga kokkupuutumise eest kaitsmine;
2.
rõhutab antud kontekstis seda, kui olulised on Euroopa Liidu jätkuvad rahvusvahelisel tasandil Euroopa naabruse ja partnerluse instrumendi kaudu tehtavad jõupingutused elavhõbeda heitkoguste ja kasutusalade oluliseks vähendamiseks ülemaailmses ulatuses, arvestades, et on olemas alternatiive, ning samas ka elavhõbeda esmatootmise järkjärguliseks lõpetamiseks ja ülejääkide uuesti käibelelaskmise vältimiseks;
3.
rõhutab vajadust, et ühenduse strateegiale järgneksid võimalikult kiiresti konkreetsed meetmed ja õigusaktid;
4.
eelnevat arvestades ja eelkõige kloorleeliste tehastes elavhõbedaelementide käibelt kõrvaldamisel märkimisväärsetes kogustes tekkivaid elavhõbedajääke arvestades rõhutab, kui oluline on komisjoni ennetav ettepanek lõpetada järk-järgult metallilise elavhõbeda ja selle ühendite eksport ühendusest, ning palub komisjonil teha ettepanek kehtestada Euroopa Liidu elavhõbeda ekspordikeeld, mis jõustuks niipea kui praktiliselt võimalik ja hiljemalt 2010. aastaks;
5.
kutsub komisjoni üles esitama enne 2008. aasta märtsi ettepanekuid elavhõbeda ja selle ühendite liikmesriikidevahelise impordi ja ekspordi ning ühendusse impordi ja ühendusest ekspordi jälgimise meetmete kohta, mis tuleks kehtestada enne ekspordikeeldu;
6.
palub komisjonil laiendada olemasolevat elavhõbedat sisaldavate seepide ekspordikeeldu, mis kehtestati Euroopa Parlamendi ja nõukogu 28. jaanuari 2003. aasta määrusega (EÜ) nr 304/2003 ohtlike kemikaalide eksportimise ja importimise kohta ELT L 63, 6.3.2003, lk 1.
, teistele elavhõbedat sisaldavatele toodetele, millele Euroopa Liidus kohaldatakse või hakatakse peagi kohaldama kasutamis- ja turustamispiiranguid;
7.
palub seega komisjonil esitada ettepanekuid õiguslikult siduvate meetmete kohta ja tagada kogu kloorleeliste tööstusest lähtuva elavhõbeda uuesti käibelelaskmise peatamine, ohutu ladustamine turvalistes ladustamiskohtades, pidev jälgimine ja asukoht, kus vajaduse korral on võimalik viivitamata aktiivselt sekkuda;
8.
palub komisjonil lisaks eeltoodule tagada, et vastavas metallilise elavhõbeda ülejäägi ladustamise instrumendis oleksid järgmised elemendid: minimaalsed ohutusstandardid, regulaarne ja läbipaistev aruandlus, etteplaneerimine ja kavad, trahvid ja sanktsioonid;
9.
palub komisjonil tõsta avalikkuse teadlikkust, korraldades teavituskampaaniaid terviseriskide, kokkupuuteriskide ja keskkonnaprobleemide kohta, mida elavhõbe võib põhjustada;
10.
rõhutab lisaks seda, kui oluline on kohaldada elavhõbeda ülejäägi ladustamisel põhimõtet, mille kohaselt saastaja maksab; rõhutab, et elavhõbeda ülejäägi turvalist ladustamist peavad rahastama selle tootmise eest vastutavad tööstussektorid;
11.
kutsub komisjoni üles samal ajal tagama, et Euroopas esmatoodetud elavhõbedat ei lastaks käibele Euroopa ja/või maailmaturul;
12.
rõhutab, et põhiliseks elavhõbedaheitmete allikaks on söe põletamine, ning palub komisjonil võimalikult kiiresti kehtestada IPPC direktiivi alusel või eraldi õigusaktis vähemalt elavhõbeda heitkoguste piirväärtused kõigist asjaomastest tegevustest ja eelkõige suure- ja väikesemahulistest söepõletusprotsessidest tulenevate heitmete kohta;
13.
kutsub komisjoni üles tagama lühema tähtaja jooksul IPPC direktiivi range rakendamine, pidades silmas, et elavhõbe-elektrolüüsi kloorleeliste tööstuses ei peeta parimaks võimalikuks tehnoloogiaks;
14.
kutsub komisjoni üles võtma vajalikke meetmeid ja teha lähiajal ettepanek riiklike emissioonikoguste ja õhus sisalduva elavhõbeda piirarvude kehtestamiseks olemasoleva või eraldi õigusaktiga;
15.
kutsub komisjoni üles rakendama meetmeid PARCOMi otsuse 90/3 rakendamiseks, et sulgeda järk-järgult elavhõbedaelementi kasutavad kloorleeliste tehased võimalikult kiiresti ja hiljemalt aastaks 2010;
16.
palub komisjonil võtta lühema tähtaja jooksul lisameetmeid krematooriumide heitkoguste kontrolliks, arvestades, et krematooriumid on suurenevaks ja murettekitavaks heitmete allikaks;
17.
palub komisjonil esitada 2007. aasta lõpuks ettepanek piirata elavhõbeda kasutamist hambaamalgaamis ning nõuab samas tungivalt, et komisjon võtaks meetmeid hambaamalgaami jäätmeid puudutavate ühenduse nõuete õige rakendamise tagamiseks ja uuriks, kas on vaja täiendavaid meetmeid hambaamalgaami jäätmevoogu sattumise vältimiseks;
18.
palub komisjonil piirata tarbijatele ja ametialaseks kasutamiseks mõeldud elavhõbedat sisaldavate mõõte- ja juhtseadmete turustamist ja kasutamist (eriti kodumajapidamistes, tervishoiuasutustes, koolides, teadusuuringuid teostavates institutsioonides), võimaldades teha mõningaid erandeid, kui sobivaid alternatiive pole veel leitud; kõnealused erandid peaksid kehtima ka üksikutel traditsiooniliste baromeetrite, muuseumikollektsioonide ja tööstuspärandi säilitamise juhtudel; lisaks toodavad mõned üksikud spetsialiseerunud ELi ettevõtted väikseid elavhõbedakoguseid kasutades traditsioonilisi mõõteriistu ja sellist elavhõbeda kasutamist tuleks hoolikalt kontrollituna ja litsentseerituna lubada ka tulevikus;
19.
palub komisjonil võtta lühema tähtaja jooksul meetmeid, et tagada kõigi praegu ühiskonnas käibelolevate elavhõbedat sisaldavate toodete (mitte ainult elektri- ja elektroonikaseadmete) lahuskogumine ja ohutu käitlemine;
20.
kutsub komisjoni üles käsitlema elavhõbeda kasutamist vaktsiinide tootmises, mida on mainitud ka nõukogu 24. juuni 2005. aasta järeldustes, ning andma sellele hinnangut eesmärgiga saavutada sellise kasutuse piiramine ja täielik keelustamine, kui on olemas sobivad ja ohutud alternatiivid, ning toetada teadusuuringuid, mille eesmärgiks on võimalused võtta tulevikus arengumaades kasutusele tiomersaalivabad multidoosilised vaktsiinid;
21.
kutsub komisjoni üles tagama, et elavhõbedaalased teadusuuringud seatakse prioriteediks ning nende jaoks eraldatakse asjakohaseid vahendeid teadusuuringute ja tehnoloogiaarenduse ja tutvustamistegevuse seitsmenda raamprogrammi ja muude asjakohaste rahastamismehhanismide kaudu;
22.
kutsub komisjoni üles tagama, et kõik ülejäänud kasutusalad, mida esitatav strateegia ei hõlma, asendatakse võimaluse korral ohutute alternatiividega vastavalt kavandatud REACH-määrusele, kui see vastu võetakse;
23.
rõhutab kokkupuutumise eest kaitsmise ja mõistmise parandamise meetmete väljatöötamise tähtsust ning kinnitab üldsuse teadlikkuse, teavitamise ja harimise olulisust eelkõige selles osas, mis puudutab elavhõbedaga kokkupuutumisest tulenevaid terviseriske; rõhutab vajadust pääseda ligi keskkonnateabele vastavalt Århusi konventsioonile;
24.
kutsub komisjoni üles uurima võimalusi teha liikmesriikidele kohustuslikuks aruandlus Euroopa Toiduohutusametile (EFSA) elanikkonna ohustatud rühmade toidus sisalduva elavhõbeda tarbimise andmete kohta ning paluda tervise ja keskkonnariskide teaduskomiteel läbi viia elavhõbeda riskianalüüs elanikkonna ohustatud rühmade osas;
25.
kutsub komisjoni selles kontekstis üles seadma prioriteediks elanikkonna ohustatud rühmade elavhõbeda kahjulikust mõjust teavitamise rahastamine ja heade tavade jagamine;
26.
kutsub komisjoni üles läbi viima üldine tervisemõju hindamine, et uurida elavhõbedasaastest tingitud tervisekulutusi, sh Euroopa laste elavhõbedaga kokkupuutest tingitud intellektuaalsete võimete vähenemine;
27.
kutsub komisjoni üles täitma võimalikult kiiresti oma vee raamdirektiivist tulenevat kohustust esitada juba 2003. aasta detsembriks piisavad heidete kontrollimeetmed ja kvaliteedistandardid elavhõbeda ning selle ühendite veekeskkonda juhtimise, heidete ja kao järkjärguliseks kõrvaldamiseks;
28.
tervitab komisjoni ettepanekut jätkata erinevate kalaliikide ja mereandide konkreetse toiduks tarvitamise uurimist ohustatud elanikkonna rühmade hulgas ning peab seda üheks kiireloomulisemaks meetmeks, mis tagab ohustatud elanikkonnarühma metüülelavhõbedaga kokkupuute vähenemise allapoole rahvusvaheliselt tunnustatud ohutut taset;
29.
kutsub komisjoni üles tagama, et võimalikult kiiresti algatataks programm kogu Euroopas kalades ja sealhulgas ka suurtes röövkalades sisalduva metüülelavhõbeda taseme analüüsimiseks ning nende faktorite uurimiseks, mis mõjutavad elavhõbeda imendumist ja/või osakaalu, mille põhjal Euroopa Toiduohutusamet (EFSA) saaks välja anda kõrge elavhõbedasisaldusega kala tarbimissoovitused, pöörates erilist tähelepanu ohustatud elanikkonnarühmadele mõeldud suunistele; on seisukohal, et selline programm peaks arvesse võtma konkreetseid ohte seoses asjaoluga, et teatavad ökosüsteemid muudavad teistest kergemini elavhõbedat bioloogiliselt kättesaadavaks metüülelavhõbedaks;
30.
kutsub komisjoni üles samas kontekstis tagama, et elavhõbe, eriti ohustatud elanikkonnarühmade hulgas, kaasataks 2004.–2010. aasta Euroopa keskkonna ja tervise tegevuskavas ( KOM(2004)0416 ) algselt ettenähtud bioseireprogrammi, nagu nõudis Euroopa Parlament oma sellekohases 23. veebruari 2005. aasta resolutsioonis; ELT C 304 E, 1.12.2005, lk 264.
31.
tervitab nõukogu järeldust, milles tunnistatakse, et ühenduse elavhõbedaalase strateegia tulemusena tekivad Hispaanias Almadénis asuvate pikaajaliste traditsioonidega elavhõbedakaevanduste sulgemise tagajärjel keskkonna- ja sotsiaalprobleemid; soovitab komisjonil võtta piisavaid kompensatsioonimeetmeid ja tagada nende nõuetekohane rahastamine, et võimaldada vastavatel elavhõbedakaevanduste sulgemisest mõjutatud piirkondadel leida elujõulisi majanduslikke ja sotsiaalseid alternatiive; rõhutab, et tuleks kaaluda võimalust ladustada olemasolev metallilise elavhõbeda varu või kogu Euroopa tööstuses kõrvaltootena tekkinud metalliline elavhõbe, kuid mitte jäätmeteks muutunud elavhõbedat sisaldavad tooted, ohutult Almadénis, kasutades seega ära sealset infrastruktuuri, kohalikku tööjõudu ja tehnoloogilist oskusteavet;
32.
toetab meetmeid, mis tagavad saastunud objektide (suletud kaevandused, tööstusobjektid või neis tekkinud jäätmete ladustamise kohad) järelevalve ja keskkonna taastamise, järgides põhimõtet, et saastaja maksab;
33.
tervitab kõiki komisjoni rahvusvahelisel tasandil kavandatud meetmeid ja rõhutab, kui oluline on see, et komisjon ja liikmesriigid toetavad ning soodustavad rahvusvahelist tegevust eesmärgiga saavutada kokkulepe rahvusvahelise elavhõbedaalase õigusakti rakendamiseks;
34.
toetab tugevalt algatusi, millega soovitakse allutada elavhõbe Rotterdami ja/või Baseli konventsiooni eelnevalt teatatud nõusoleku-protseduurile, et suurendada elavhõbedakaubanduse läbipaistvust;
35.
rõhutab ka Euroopa Liidu koostöö olulisust peamiste kaevandusriikide Alžeeria ja Kõrgõzstaniga, et vastavaid meetmeid toetades lõpetada järk-järgult esmatoodetud elavhõbeda tulek maailmaturule;
36.
rõhutab Euroopa Liidu tegevuse olulisust kahepoolsete kohtumiste algataja ja korraldajana teiste piirkondadega nagu G77 riigid ja Hiina, et valmistuda paremini eelseisva UNEP nõukogu 2007. aasta kohtumise ajaks kavandatud läbirääkimisteks;
37.
palub komisjonil uurida võimalust pakkuda tehnilist abi ja oskusteavet asjassepuutuvatele arengumaadele ja üleminekujärgus majandusega riikidele, et järk-järgult kõrvaldada elavhõbeda ja selle ühendite kasutusalad ja heitmed;
38.
rõhutab, et lisaks tuleb vähendada elavhõbeda kasutamist teise ja kolmanda maailma riikides;
39.
palub komisjonil eelnevat arvestades paluda liikmesriikidel anda aru kõikidest elavhõbedaga seotud tegevustest ja projektidest arengumaadega, eesmärgiga teha kindlaks, kus on vaja Euroopa Liidu vahendite tõhusamat kasutamist;
40.
kutsub komisjoni üles piirama elavhõbeda kasutamist kulla kaevandamisel, edendades samal ajal elavhõbedat mittekasutavaid sobivaid tehnoloogiaid, ning lisaks esitama ettepanekut positiivse märgistussüsteemi loomiseks kulla jaoks, mis on kaevandatud elavhõbedat kasutamata, hõlmates Euroopa Liidus ja väljaspool seda töödeldud kulda;
41.
tuletab komisjonile meelde oma avaldust selle kohta, et meditsiiniseadmete ekspertrühma koosseisus on sidusrühmi, kes võivad abistada komisjoni küsimustes, mis kerkivad seoses nõukogu 20. juuni 1990. aasta direktiivi 90/385/EMÜ (aktiivseid siirdatavaid meditsiiniseadmeid käsitlevate liikmesriikide õigusnormide ühtlustamise kohta) EÜT L 189, 20.7.1990, lk 17.
täitmise ja praktilise rakendamisega; peab seepärast ülioluliseks, et meditsiiniseadmete ekspertrühmas oleks tagatud kõigi sidusrühmade, näiteks elukutseliste tervishoiutöötajate, toksikoloogide, kliinilise keskkondliku meditsiini ekspertide, patsientide rühmituste ja tervishoiurühmituste täielik osalemine ja erinevad seisukohad oleksid tasakaalustatult esindatud;
42.
teeb presidendile ülesandeks edastada käesolev resolutsioon nõukogule ja komisjonile.
