Berliini deklaratsiooni järelmeetmed
Institutsioonid
2007-03-28 - 19:13
Nõukogu ning komisjon tegid avalduse Berliini deklaratsiooni järelmeetmete kohta.
Deklaratsioon võeti Berliinis vastu 25. märtsil, tähistamaks Rooma lepingu 50. aastapäeva.
Nõukogu kõnevoor
Saksamaa kantsler Angela MERKEL tõi välja kaks juba saavutatud eesmärki - esiteks kokkulepe energeetika ning kliimamuutuste osas kevadisel ülemkogul, millega otsustati vähendada CO2 heitmeid 20% võrra 2020. aastaks ning seada siduvad eesmärgid taastuvenergia kasutamisele.
Teiseks Berliini deklaratsiooni vastu võtmine, milles toodi välja liidu saavutused ning eesseisvad väljakutsed.
Pr Merkel märkis, et deklaratsiooniga väljendatakse otsustavust teha koostööd Euroopa tuleviku nimel.
Välispoliitilistes küsimustes ütles Merkel, et Zimbabwe osas ei tohi Euroopa Liit olla vaiki, et tuleb toetada Valgevene kodanike soovi olla Euroopa osa ning tuleb olla solidaarne Ühendkuningriigi valitsusega Ühendkuningriigi sõdurite Iraani poolt vahistamise küsimuses.
Pr Merkel kinnitas veel, et liidule on vaja uut alust vähemalt 2009. aastaks, sest Euroopa Parlamendi valimised ei saa toimuda olukorras, kus seda ei ole.
Ta lisas, et Saksa eesistumine tuleb välja "teekaardiga", milles pannakse paika järgmised sammud sel teel.
Komisjoni kõnevoor
Komisjoni president José Manuel BARROSO oli rahul, et ülemkogul jõuti kokkuleppeni energia ja kliimamuutuste osas ning ta leidis, et panus kaherajalisele strateegiale on õige.
Samuti kiitis ta Berliini deklaratsioonis väljendatavat soovi tulla uue ELi alusdokumendiga välja 2009. aastaks.
Tema sõnul ei saa Euroopa tegeleda tema ees seisvate probleemide lahendamisega kui sellist alusdokumenti ei ole.
Barroso märkis veel: "Euroopa ajalugu peaks meile meenutama, et rahu, demokraatia ja solidaarsus ei ole igaveseks garanteeritud, vaid nende nimel tuleb pidevalt võidelda ".
Ta lisas ka, et Euroopa ei ole võõrvõim, see ei ole "nemad" vaid "meie" ning ta leidis, et ei ole aus, et riikide juhid kirjutavad enda nimele kõik positiivsed sündmused ja süüdistavad liitu kõiges negatiivses.
Barroso rõhutas, et institutsionaalse patiseisu lahendamise selget ja täpset teekaarti ning mandaati oleks vaja 2007. aasta juuniks.
Fraktsioonide kõnevoor
Joseph DAUL (EPP-ED, FR) märkis, et 50 aastat on ajaloos lühike aeg, ent noorte jaoks on see väga pikk periood.
Tänapäeva noorte jaoks on Euroopa heaolu tema sõnul tavapärane asi.
Samas on nad Euroopast ka muul moel kasu saanud - Euroopa programmid, õpilasvahetus, reisimine, ühisraha jms on just noorte jaoks olulised.
Lisaks on Euroopa oluliseks jõuks demokraatia ning vabaduse edendamisel kogu maailmas, näiteks võib tuua Kosovo rahumissiooni.
Hr Daul rõhutas, et liit saab aidata liikmesriikidel lahendada suuri, üleilmastumisega seotud probleeme.
Ta avaldas lootust, et Euroopa põhiseaduse probleem lahendatakse 2009. aastaks.
Martin SCHULZ (PSE, DE) kinnitas, et me " oleme praegu ajaloolises hetkes ".
Ta märkis ka, et põhiseaduse leping oma praegusel kujul ei jõustu ning et sellega tuleb leppida. "
See aga ei tähenda, et meil midagi ei jõustuks ," märkis ta.
Schulzi sõnul on küsimus selles, kuidas mandri arenguga edasi minna. "
Ilma reformitud lepinguteta ei toimu mingit laienemist ," kinnitas ta.
Schulz lisas, et need, kes tahavad jätkata integratsiooniprotsessi süvendamist, peaksid ühinema Merkeli ning komisjoniga.
Graham R. WATSON (ALDE, UK) leidis, et " edu tähistamine oli õigeaegne ja kohane ."
Ta mainis, et suuresti tänu Euroopa Liidule on saavutatud julgeolek, jõukus ja võimalused, mis meil on.
Watson ei olnud rahul siiski deklaratsiooni ettevalmistamise menetlusega, mis toimus suure saladuskatte all ja kuhu kodanikke ei kaasatud.
Ta lisas, et liit on meie kõigi projekt.
Watson märkis, et ta ootab uue valitsustevahelise konverentsi panust institutsionaalse patiseisu lahendamisse.
Cristiana MUSCARDINI (UEN, IT) leidis, et Berliini kohtumine oli südantliigutav.
Samas manitses ta ettevaatlikkusele ning rõhutas, et tuleb pidurdada ohtu, mis seisab demokraatiate ees - et minnakse liigse ilmalikkuse suunas, mis tühistab väärtused, millel ühiskonnad põhinevad.
Ta rõhutas veel, et Euroopa peab olema midagi enamat kui vaba turg.
Muscardini avaldas ka arvamust, et 2009. aasta on liiga kauge ning et lahendus põhiseaduse probleemile tuleb leida varem.
Monica FRASSONI (Verts/ALE, IT) väljendas veendumust, et Berliini deklaratsiooni sõnum on kohale jõudnud ning et rahvas teab, et Euroopa projekt on edukas olnud ning et sellega tuleb jätkata.
See, mis Berliini deklaratsioonist välja on jäetud, näitab tema sõnul kuivõrd valitsuste arvamused erinevad.
Üksmeelt ei ole ei välispoliitika ega energiapoliitika osas.
Pr Frassoni leidis, et aluslepingute läbivaatamisse tuleb kaasotsustusmenetluse alusel kaasata ka Euroopa Parlament ning et samuti tuleb korraldada uus valitsustevaheline konverents.
Gabriele ZIMMER (GUE/NGL, DE) leidis, et Berliini deklaratsioon ei olnud ei unistus ega väljendanud ka reaalsust.
Selles ei räägitud ei väljapääsuteest, miljonitest vaesuses elavatest eurooplastest ega kodanike Euroopast.
Zimmer leidis, et põhiseaduse lepingust tuleb selle kolmas osa täiesti välja võtta, samuti majanduslikust liberaliseerimisest rääkivad lõigud.
Jens-Peter BONDE (IND/DEM, DK) avaldas hämmingut selle üle, et parlamendi president allkirjastas Berliini deklaratsiooni teksti parlamendi nimel, ent saadikud ei olnud seda enne näinudki.
Ta nõudis, et sellist asja enam kunagi ei juhtuks.
Põhiseaduse lepingu osas leidis ta, et tahetakse muuta fassaadi, aga sisu jätta samaks.
Bonde ei ole sellega rahul ning ta usub, et tuleb korraldada referendum, kus osalevad kõik kodanikud.
Leping peaks tema arvates andma võimu kodanikele.
Bruno GOLLNISCH (ITS, FR) leidis, et Berliini deklaratsiooni näol on tegu küünilise, enesega rahulolevust väljendava tekstiga.
Ta avaldas ka arvamust, et kuna rahvas on põhiseaduse lepingule ei öelnud, ei tohiks Saksamaa eesistuja seda enam neile peale suruda.
Arutelu: 28.03.2007
20070326IPR04616 Berliini deklaratsioon President Pötteringi pöördumine
ET
1
LINK
http://www.eu2007.de/de/News/download_docs/Maerz/0324-RAA/Estonian.pdf
ET
2
LINK
/president/speeches/et/files/sp0017.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
