25.9.2007
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Jules Maaten, Marco Cappato, Marco Pannella ja Annemie Neyts-Uyttebroeck
fraktsiooni ALDE nimel
Birma
Euroopa Parlamendi resolutsioon Birma kohta
Euroopa Parlament ,
–
võttes arvesse oma eelmisi resolutsioone Birma kohta, eriti 6. septembri 2007. aasta resolutsiooni;
–
võttes arvesse kodukorra artikli 103 lõiget 2,
A.
arvestades, et hulgaliselt inimesi, kaasa arvatud munkasid, on arreteeritud rahumeelse meeleavaldamise eest ja oma rahulolematuse väljendamise eest sõjaväehunta väärvalitsusega;
B.
arvestades, et mungad alustasid nädal tagasi oma meeleavaldusi pärast valitsuse suutmatust vabandada mõnede munkade peksmise pärast kolm nädalat tagasi Pakkoku kesklinnas toimunud meeleavalduste käigus ning pärast valitsuse eelmise kuu otsust kahekordistada kütusehinda;
C.
arvestades, et meeleavaldused on laienenud, vaatamata kuuldustele, et valitsusväed võivad peagi alustada nende massilist vägivaldset mahasurumist, nii nagu toimis sõjavägi 1988. aastal, tuues kaasa tuhandete Birma kodanike hukkumise;
D.
arvestades, et sõjavägi edastas veel ühe ähvarduse astuda samme nende vastu, kes ei allu korraldusele peatada valitsusvastased protestid;
E.
uskudes, et Birma praeguse olukorra arutamist ÜRO Julgeolekunõukogus ei saa enam edasi lükata;
1.
kutsub ELi eesistujat, ASEANi peasekretäri, rahvusvahelist üldsust ja ÜRO Julgeolekunõukogu tegutsema viivitamata, et hoida ära edasisi inimohvreid Birmas;
2.
kutsub seepärast ÜRO Julgeolekunõukogu üles tegelema Birma olukorraga kui pakilise küsimusega ja volitama ÜRO peasekretäri olema vahendajaks, et Birmas toimuks rahvuslik leppimine ja pööre demokraatia poole, ning kutsub ÜRO Julgeolekunõukogu üles võtma vajalikke meetmeid edasiste majandussanktsioonide kehtestamiseks Birmale, et saavutada muutusi;
3.
mõistab riikliku rahu- ja arengunõukogu hukka Birma rahva järeleandmatu rõhumise eest enam kui 40 aasta vältel ning mõistab hukka rahu- ja arengunõukogu täieliku ebaõnnestumise liikuda märkimisväärselt demokraatia suunas;
4.
mõistab hukka sõjalise diktatuuri täieliku hoolimatuse Birma rahva heaolu suhtes;
5.
nõuab praeguse ebaseadusliku põhiseadusliku protsessi peatamist ja selle asendamist täielikult esindusliku Rahvusliku Konvendiga, mis hõlmaks Rahvuslikku Demokraatlikku Liigat (NLD) ning teisi erakondi ja fraktsioone, arvestades ÜRO peasekretäri soovitust muuta see kõiki kaasavaks demokraatlikuks põhiseaduse loomise protsessiks;
6.
nõuab Daw Aung San Suu Kyi ja teiste poliitvangide viivitamatut ja tingimusteta vabastamist;
7.
palub komisjonil teha demokraatia ja inimõiguste rahastamisvahendi raames kättesaadavaks vastavad vahendid, et toetada aktiivselt Birma demokraatialiikumist ning valitsusväliseid organisatsioone, mis tegutsevad hea valitsemistava tugevdamise nimel;
8.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, ASEANi riikide valitsustele, Rahvuslikule Demokraatlikule Liigale, riiklikule rahu- ja arengunõukogule ning ÜRO peasekretärile.
