Iraan
Välissuhted
2005-10-13 - 16:52
Euroopa Parlament toetab kolme ELi riigi - Prantsusmaa, Saksamaa ja Ühendkuningriigi - püüdeid leida läbirääkimiste teel lahendus tuumatülile Iraaniga.
Saadikud soovivad, et Rahvusvaheline Aatomienergiaagentuur (IAEA) kasutaks täielikult ära oma kontrolli- ning inspekteerimisvõimalusi, ning et Iraan taasalustaks läbirääkimisi EL-3ga.
Resolutsioon võeti vastu 499 poolt- ja 43 vastuhäälega, erapooletuid oli 89.
Saadikud paluvad ka USA valitsusel toetada läbirääkimisi, andes Iraanile julgeoleku garantiisid, ning tervitavad Ühendkuningriigi välisministri Jack Straw avaldust, mille kohaselt ei USA ega Euroopa ei plaani sõjalist tegevust Iraani vastu.
Parlamendiliikmed mõistavad hukka topeltstandardid, mida kasutatakse tuuma- ja mitte-tuumariikide puhul, ning tunnustavad Iraani õigust arendada tuumaprogrammi tsiviil- ja rahumeelsetel eesmärkidel.
Siiski peaks Iraan peatama kogu uraani rikastamisega seotud tegevuse, kuna IAEA on väljendanud umbusku Iraani tuumaenergiaprogrammi rahumeelsuse suhtes.
Samuti nõuavad saadikud, et Iraan kaaluks uuesti raske vee aeglustiga reaktori ehitamist.
Samas rõhutavad saadikud Iraani-poolse koostöö vajadust IAEA inspektoritega, tuletades Iraanile meelde, et too on allkirjastanud tuumarelva leviku tõkestamise leppe, vastavalt millele on IAEA-l õigus kontrollida, kas leppe allkirjastanud riigid leppe sätteid täidavad.
Parlamendiliikmed avaldavad ka sügavat muret inimõiguste olukorra pärast Iraanis.
Nad mõistavad teravalt hukka alaealistele mõistetud surmanuhtlused, mis sageli on seotud suguelu elamise ja seksuaalse suundumusega.
Samuti mõistavad nad hukka vähemuste (sealhulgas kurdide) kohtlemise, naiste vahistamise " näo ebasobiva katmise" eest, ning veebiajakirjanike ja blogijate vahistamised ja vangistamised.
Ka nõuavad nad ajakirjanik Akbar Ganji ja tema advokaadi Abdolfattah Soltani viivitamatut vabastamist.
Samuti kutsutakse Iraani üles taasalustama ELi-Iraani inimõigustealast dialoogi.
Nõukogu peaks selle dialoogi raames jälgima täpselt arenguid Iraanis.
Komisjon peaks tõhusalt kasutama Euroopa demokraatia ja inimõiguste algatust, et parandada sidemeid ning koostööd Iraani kodanikuühiskonna ja sõltumatu meediaga.
Arutelu: 12.10.2005
Hääletus: 13.10.2005
20051007IPR01161
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
