4.7.2011 B7-0400/2011 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Schengeni eeskirjade muutmine
Martin Schulz
,
Juan Fernando López Aguilar
,
Claude Moraes
,
Monika Flašíková Beňová
,
Ioan Enciu
fraktsiooni S&D nimel
PE465.728v01-00 B7‑0400/2011 Euroopa Parlamendi resolutsioon Schengeni eeskirjade muutmise kohta
Euroopa Parlament ,
– võttes arvesse Euroopa Ülemkogu 24. juuni 2011. aasta järeldusi;
– võttes arvesse Euroopa Komisjoni 5. mai 2011. aasta rändteatist (KOM(2011)248 lõplik);
– võttes arvesse direktiivi 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil;
– võttes arvesse Euroopa Parlamendi ja nõukogu 15. märtsi 2006. aasta määrust (EÜ) nr 562/2006, millega kehtestatakse isikute üle piiri liikumist reguleerivad ühenduse eeskirjad (Schengeni piirieeskirjad);
– võttes arvesse ettepanekut võtta vastu Euroopa Parlamendi ja nõukogu määrus, millega kehtestatakse hindamismehhanism Schengeni acquis ’ kohaldamise kontrollimiseks (KOM(2010)624 – C7-0370/2010 – 2010/0312(COD) );
– võttes arvesse Euroopa Parlamendi 2. aprilli 2009. aasta resolutsiooni direktiivi 2004/38/EÜ (mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil) kohaldamise kohta ( 2008/2184(INI) );
– võttes arvesse raporti projekti ettepaneku kohta võtta vastu Euroopa Parlamendi ja nõukogu määrus, millega kehtestatakse hindamismehhanism Schengeni acquis ’ kohaldamise kontrollimiseks (KOM(2010)624);
– võttes arvesse Euroopa Liidu lepingu artiklit 2 ning Euroopa Liidu toimimise lepingu artikleid 18, 20, 21, 67, 77 ja 80;
– võttes arvesse Euroopa Liidu põhiõiguste harta artiklit 45;
– võttes arvesse kodukorra artikli 110 lõiget 2,
A. arvestades, et Schengeni viisaruumi loomine ja Schengeni acquis’ Euroopa Liidu raamistikku integreerimine on üheks Euroopa integratsiooniprotsessi suurimaks saavutuseks, mille tähisteks on piirikontrolli kaotamine isikute suhtes sisepiiridel ja enneolematu liikumisvabadus Euroopa Liidu piires;
B. arvestades, et liikumisvabadusest on saanud üks Euroopa Liidu kodakondsuse tugisambaid ja ELi kui vabadusel, turvalisusel ja õigusel rajaneva ala alustalasid, mis kindlustab õiguse kõigis liikmesriikides vabalt liikuda ja elada, omades samu õigusi, kaitsemehhanisme ja tagatisi, mille hulka kuulub rahvusel põhineva diskrimineerimise keelustamine;
C. arvestades, et isikute üle sisepiiride liikumise tingimusi hõlmavad Schengeni eeskirjad on kindlaks määratud Schengeni piirieeskirjades, mille artiklites 23 kuni 26 on juba sätestatud sisepiiridel piirikontrolli ajutise taaskehtestamise täpsed meetmed ja menetlused;
D. arvestades, et Schengeni piirieeskirjade ja Euroopa liidu põhiõiguste harta artikli 45 kohaselt võib ELis kehtivat liikumisvabadust täpsetel tingimustel laiendada ka ELis seaduslikult viibivatele kolmandate riikide kodanikele;
E. arvestades, et Schengeni ruumi loomisega määratleti paralleelselt ühine välispiir, mida EL haldab vastavalt ELi toimimise lepingu artiklile 80 jagatud vastutuse põhimõtte kohaselt; arvestades, et EL ei ole seda ülesannet veel täiel määral täitnud, püüdes kehtestada tõhusat kontrolli ja tihendada tolli-, politsei- ja õigusasutuste koostööd, töötades välja ühist sisserände-, varjupaiga- ja viisapoliitikat ning luues teise põlvkonna Schengeni infosüsteemi (SIS II) ja viisainfosüsteemi;
F. arvestades, et liikmesriikide Schengeni acquis’ le vastavuse hindamine on olulise tähtsusega, et tagada Schengeni ruumi tõrgeteta toimimine, ning arvestades, et Schengeni hindamise töörühmal (SCH-EVAL) – läbinisti valitsustevaheline asutus – põhinev hindamismehhanism ei osutunud piisavalt tõhusaks;
G. arvestades, et ettepanekus võtta vastu Euroopa Parlamendi ja nõukogu määrus, millega kehtestatakse hindamismehhanism Schengeni acquis’ kohaldamise kontrollimiseks, kehtestatakse uus hindamismehhanism, mis hõlmab nii komisjoni kui riiklikke eksperte ja mida praegu käsitleb seadusandliku tavamenetluse kohaselt Euroopa Parlament ning milles on juba kindlaks määratud liikmesriikide Schengeni acquis' le vastavuse toetamise ja hindamise menetlused, põhimõtted ja vahendid ka ettenägematuteks juhtudeks;
H. arvestades, et ELi toimimise lepingu artiklis 77 on sätestatud, et Euroopa Parlament ja nõukogu võtavad seadusandliku tavamenetluse kohaselt vastu meetmed, mis muu hulgas käsitlevad välispiire ületavate isikute suhtes teostatavat kontrolli ja igasuguse piirikontrolli puudumist mis tahes kodakondsusega isikute suhtes sisepiiride ületamisel,
1. kinnitab taas, et Schengeni ruumi loomine ja sellest tulenev õigus liikuda vabalt üle avatud piiride on Euroopa integratsiooniprotsessis ajaloolised saavutused;
2. tuletab meelde, et Euroopa vabadusel, turvalisusel ja õigusel rajaneval alal on liikumisvabadus üks põhiõigusi ja ELi kodakondsuse tugisammas, mille kasutamise tingimused on sätestatud aluslepingutes ja direktiivis 2004/38/EÜ ja mille kehtivust saab vaid laiendada ja kindlustada, et pidada jätkuvalt kinni Euroopa Liidu põhimõtetest ja väärtustest;
3. on veendunud, et Schengeni piirieeskirjades on väga selgelt ja tõhusalt kehtestatud isikute üle sisepiiride liikumise tingimused ja sisepiiridel piirkontrolli ajutise ja erakorralise taaskehtestamise tingimused, mida on üksnes vaja täies ulatuses kohaldada;
4. on samas veendunud, et välispiiridele avaldatava surve korral saab liikmesriike Schengeni acquis' järgimisel tõhusalt toetada, kasutades juba täies ulatuses uut Schengeni hindamissüsteemi, mida praegu seadusandliku tavamenetluse kohaselt ümber kujundatakse;
5. tuletab meelde, et sisserändajate ja varjupaigataotlejate hulgaline sissevool välispiiril ei tähenda iseenesest mingil juhul piirikontrolli taaskehtestamise lisapõhjust, ning on veendunud, et Euroopa Liidu vastus ei saa olla sisepiiride sulgemine, vaid välispiiri ühishaldus, mis põhineb rangetel solidaarsusmehhanismidel, mille aluseks on ELi toimimise lepingu artikkel 80;
6. väljendab taas kindlat vastuseisu mis tahes uuele Schengeni mehhanismile, mille eesmärk on muu kui liikumisvabaduse edendamine ja ELi haldustava tugevdamine Schengeni ruumis;
7. toonitab, et igasugune katse mitte võtta selle valdkonna mis tahes meetme nõuetekohaseks õiguslikuks aluseks ELi toimimise lepingu artikkel 77 kujutab endast ELi aluslepingutest kõrvalekaldumist, ja jätab endale õiguse kasutada vajaduse korral kõiki kättesaadavaid õiguskaitsevahendeid;
8. teeb presidendile ülesandeks edastada käesolev resolutsioon nõukogule, komisjonile, Euroopa Nõukogule ning liikmesriikide valitsustele ja parlamentidele.
