29.6.2011 B7-0382/2011 RESOLUTSIOONI ETTEPANEK komisjoni avalduse alusel
vastavalt kodukorra artikli 35 lõikele 3
Komisjoni 2012. aasta tööprogramm
Malcolm Harbour
fraktsiooni ECR nimel
PE465.708v01-00 B7‑0382/2011 Euroopa Parlamendi resolutsioon komisjoni 2012. aasta tööprogrammi kohta
Euroopa Parlament ,
– võttes arvesse komisjoni teatist komisjoni 2011. aasta tööprogrammi kohta (KOM(2010)623/2);
– võttes arvesse Euroopa Parlamendi ja Euroopa Komisjoni suhete viimast raamkokkulepet, eriti selle 4. lisa;
– võttes arvesse kodukorra artikli 35 lõiget 3;
A. arvestades, et Euroopa Parlamendi panus komisjoni tööprogrammi peaks olema ühtne ja üksikasjalik ning selle aluseks peaks olema valikute ja prioriteetide hoolikas kaalumine kõikide parlamendi komisjonide poolt;
B. arvestades, et Euroopa Parlamendi panus peaks olema suunatud ja realistlik, see peaks tuginema asjaolule, et Euroopa Liidul on vaja luua lisaväärtusega programme ja võtta vastu õiguslikke meetmeid valdkondades, kus on olemas tõsised piiriülesed huvid, võttes arvesse subsidiaarsuse olulisust ja paljude Euroopa Liidu liikmesriikide rasket olukorda eelarve osas,
Parlamendi ühtse seisukoha ettevalmistamine komisjoni tööprogrammi osas
1. märgib, et vastavalt raamlepingu lisale 4 peavad kõik parlamendikomisjonid esitama komisjonide esimeeste konverentsile raporti komisjoni kõnealuse aasta tööprogrammi rakendamise ja komisjoni tulevase tööprogrammi ettevalmistamise kohta, lähtudes regulaarsest dialoogist Euroopa Komisjoni liikmete ja parlamendikomisjonide vahel iga aasta esimesel poolel;
2. leiab, et raporti koostamine komisjoni tööprogrammi kohta on seepärast iga parlamendikomisjoni peamine ülesanne, mis tuleb täita hoolikalt, läbipaistvalt ja demokraatlikult;
3. nõuab, et kõik komisjonid valmistaksid oma tulevased raportid komisjonide esimeeste konverentsi jaoks ette ametlikus korras, varudes piisavalt aega üksikasjalikeks aruteludeks ja muudatusettepanekute kaalumiseks, enne kui võetakse vastu lõplik tekst standardvormi järgi;
4. palub komisjonide esimeeste konverentsil lisada oma kokkuvõtvale aruandele eraldi lisana ettepaneku projekt, mis võiks olla parlamendile esitatava ühise ettepaneku aluseks, nii et juuli iga-aastane resolutsioon kajastaks komisjonide tööd, nagu nähakse ette raamlepingu lisa 4 lõikes 4, ega oleks vaid parlamendi fraktsioonide ettevalmistatud prioriteetide põhjal tehtud kompromisside tulemus;
5. teeb presidendile ülesandeks edastada käesolev resolutsioon asjaomastele organitele.
