Pürotehniliste toodete turuletoomine
Tarbijad
2006-11-30 - 13:13
Parlament toetab komisjoni direktiivi ettepanekut pürotehniliste toodete (nt ilutulestike) kohta, mille eesmärgiks on vähendada selliste toodetega seotud õnnetusi ning tagada nende toodete vaba liikumine ELis.
Igal aastal toimub liidus komisjoni hinnangul kuni 45 000 pürotehniliste toodetega seotud õnnetust.
Kuna parlament ning nõukogu jõudsid muudatusettepanekute osas kompromissini, lõpeb eelnõu menetlemine esimese lugemisega.
Liikmesriigid peavad direktiivi üle võtma 30 kuu jooksul.
Pürotehniliste toodete hulka kuuluvad muu hulgas ilutulestikud, teatri pürotehnilised tooted ja tehniliseks otstarbeks mõeldud pürotehnilised tooted, näiteks turvapatjade ja turvavööde eelkinnitite jne gaasigeneraatorid.
Raportöör Joel HASSE FERREIRA (PSE, PT) raportis märgitakse, et nende toodete kohtlemine erineb praegu liikmesriigiti tunduvalt - vanusepiirangud ning müügiaja piirangud on erinevad, samuti võib ühes liikmesriigis keelatud ilutulestik olla teises riigis vabalt müügil.
Raporti poolt hääletas 565, vastu 22 ja erapooletuks jäi 6 saadikut.
Direktiivi eesmärgiks on tagada pürotehniliste toodete vaba liikumine siseturul ja tagada samal ajal inimeste tervise kaitse, avaliku julgeoleku ja kaitse ning tarbijaohutuse kõrge tase.
Pürotehnilised tooted jaotatakse edaspidi kategooriatesse peamiselt nende ohutaseme järgi kasutusliigi, otstarbe ja helitaseme mõttes.
Ilutulestikud jaotatakse kategooriatesse järgmiselt :
1. kategooria: väga madala ohutasemega ja minimaalse müratasemega ilutulestikud, mis on ette nähtud kasutamiseks piiratud alal, kaasa arvatud elamute siseruumides kasutatavad ilutulestikud - müümise/kasutamise vanusepiir 12 eluaastat;
2. kategooria: madala ohutaseme ja madala müratasemega ilutulestikud, mis on ette nähtud kasutamiseks väljas piiratud alal - vanusepiir 16 eluaastat;
3. kategooria: keskmise ohutasemega ilutulestikud, mis on ette nähtud kasutamiseks väljas suurel avatud alal.
Nende toodete müratase ei tohi inimeste tervist kahjustada - vanusepiir 18 eluaastat;
4. kategooria: kõrge ohutasemega ilutulestikud, mida võivad kasutada üksnes erialaste teadmistega isikud ning mida tavaliselt nimetatakse „professionaalseks kasutamiseks ettenähtud ilutulestikeks“.
Nende toodete müratase ei tohi inimeste tervist kahjustada.
Direktiiv lubab liikmesriikidel rakendada avaliku julgeoleku või ohutuse, avaliku korra või keskkonna kaitsmise huvides ka muid meetmeid 2. ja 3. kategooria ilutulestike kasutamise ja/või elanikkonnale müümise piiramise puhul.
Direktiivi eelnõus sätestatakse samuti minimaalsed ohutusnõuded - tootjad peavad läbima vastavushindamise, kinnitama CE-vastavusmärgise ja tagama, et tooteid on katsetatud tegelikkusele vastavates oludes.
Kuna lõviosa ilutulestikest (2004. aastal 96%) imporditakse, siis sätestatakse eelnõus, et pürotehniliste toodete tootjate elu- või asukoht peab olema ühenduse territooriumil.
Vastasel juhul peab importija tagama, et tootja on täitnud kõik oma kohustused, või peab importija ise tootja kohustused üle võtma.
Liikmesriigid peavad direktiivi üle võtma 30 kuud pärast selle avaldamist ning kohaldama nimetatud sätteid kolm aastat pärast direktiivi avaldamist 1., 2. ja 3. kategooria ilutulestikele ja kuus aastat pärast direktiivi avaldamist muudele pürotehnilistele toodetele, 4. kategooria ilutulestikele ja teatri pürotehnilistele toodetele.
Joel HASSE FERREIRA (PSE, PT)
Dokument: A6-0289/2006
Menetlus: Kaasotsustamismenetlus (***I)
Arutelu: 29.11.2006
Hääletus: 30.11.2006
20061129IPR00713 Euroopa Parlamendi resolutsiooni leiate alates 01. detsembrist siit
ET
1
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
