Komisjoni nimel vastanud volinik Štefan Füle
(31. august 2011)
Komisjon analüüsis Bosnia ja Hertsegoviina ning Iraani vahelist juriidilise koostöö lepingut, mis on samaväärne Bosnia ja Hertsegoviina poolt varem muude kolmandate riikidega sõlmitud lepingutega.
Komisjoni talitused pöörasid erilist tähelepanu väljaandmise küsimusele.
Lepingu artiklis 37 on sätestatud, et kui ühe lepingupoole õigusaktidega on teatava kuriteo eest ette nähtud surmanuhtlus ja väljaandmistaotluse saanud riigi õigusaktidega ei ole sellist karistust ette nähtud, rahuldatakse väljaandmistaotlus ainult siis, kui tagatakse surmanuhtluse täitmata jätmine.
Euroopa Nõukogu liikmena ei saa Bosnia ja Hertsegoviina Euroopa inimõiguste konventsioonist ja selle asjakohastest lisaprotokollidest tulenevalt surmanuhtlust kohaldada.
Sellele lisaks eeldatakse Bosnialt ja Hertsegoviinalt kui võimalikult kandidaatriigilt, et ta võtaks üle Euroopa Liidu põhimõtted Iraani suhtes.
Sellega seoses peaks Bosnia ja Hertsegoviina tagama, et Iraani Islamivabariigiga sõlmitud lepingute täitmisel ei astutaks üle ÜRO asjakohastest sanktsioonidest ega satutaks vastuollu Euroopa Liidu Nõukogu asjakohaste otsustega.
Komisjon jätkab selle küsimuse jälgimist Bosnia ja Hertsegoviinaga peetava korrapärase dialoogi raames kõikidel assotsieerimis- ja stabiliseerimisprotsessi käsitlevatel koosolekutel.
Komisjon on palunud ka üksikasjalikku ülevaadet kõikidest kehtivatest lepingutest ja vastastikuse mõistmise memorandumitest Bosnia ja Hertsegoviina ning Iraani Islamivabariigi vahel.
Vajaduse korral taotleb komisjon lisateavet Iraani Islamivabariigiga tehtava koostöö kohta, seda eriti valdkondades, mille suhtes ÜRO on sanktsioonid kehtestanud.
Eelkõige jälgib komisjon seda, milliseid edusamme teeb Bosnia ja Hertsegoviina Kopenhaageni poliitiliste kriteeriumide, Euroopa põhiõiguste harta ning Euroopa Nõukogu asjakohaste konventsioonide ja protokollide täitmisel.
Sealhulgas pööratakse tähelepanu kolmandate riikidega tsiviil- ja kriminaalasjades tehtavale koostööle.
