10.3.2009
RESOLUTSIOONI ETTEPANEK
suuliselt vastatava küsimuse B6‑0012/2009 alusel
vastavalt kodukorra artikli 108 lõikele 5
Esitaja(d): Charles Tannock, Thomas Mann ja Georg Jarzembowski
fraktsiooni PPE-DE nimel
Tiibeti ülestõusu 50. aastapäev ning dalai-laama ja Hiina valitsuse dialoog
Euroopa Parlamendi resolutsioon Tiibeti ülestõusu 50. aastapäeva ning dalai-laama ja Hiina valitsuse dialoogi kohta
Euroopa Parlament ,
–
võttes arvesse oma varasemaid resolutsioone Hiina ja Tiibeti kohta;
–
võttes arvesse Hiina valitsuse ja dalai-laama saadikute vahel 2002. aasta septembris käivitatud dialoogi varasemat kaheksat vooru;
–
võttes arvesse USA valitsuse ja Euroopa Liidu poolt ELi ja USA tippkohtumisel 10. juunil 2008. aastal tehtud avaldust Tiibeti kohta;
–
võttes arvesse avaldust, mille dalai-laama tegi Euroopa Parlamendis 4. detsembril 2008;
–
võttes arvesse kodukorra artikli 108 lõiget 5,
A.
arvestades, et 2009. aasta märtsis möödub 50 aastat dalai-laama põgenemisest Tiibetist ja tema eksiili algusest Indias;
B.
arvestades, et sel puhul mälestavad tiibetlased igal aastal sündmusi, mis tõid kaasa nende eraldamise dalai-laamast, sealhulgas Hiina Rahva Vabastusarmee ja Tiibeti vastupanuliikumise relvastatud konflikti, mille tagajärjel hukkusid kümned tuhanded tiibetlased ning veel kümned tuhanded läksid eksiili;
C.
arvestades, et Hiina valitsus otsustas, et 28. märtsi 2009, st 50 aasta möödumist sellest, kui ta saatis laiali Tiibeti valitsuse, tähistatakse edaspidi Tiibeti autonoomses piirkonnas rõhutute vabastamise päevana;
D.
arvestades, et 10. märtsil 2008 hakkas üle Tiibeti kiltmaa levima Hiina valitsuse halva tegevuse vastane protestilaine, mille tagajärjel on tiibetlasi hukkunud, kadunuks jäänud ja pikaks ajaks vangi mõistetud, on võetud repressiivmeetmeid, mis seni jätkuvad, ning Hiina valitsusasutused on rakendanud Tiibeti rahva vastu nn karmi käe kampaaniat;
E.
arvestades, et dalai-laama on kasutanud eksiili selleks, et edendada Tiibeti küsimuse lahendamist vägivallata, rahumeelsete vahendite abil ning Hiina valitsusega peetava dialoogi abil, ning ta sai selle eest Nobeli rahupreemia;
F.
arvestades, et dalai-laama saadikute ja Hiina valitsuse dialoogi kaheksas voorus ei ole suudetud saavutada konkreetseid ega sisulisi tulemusi;
G.
arvestades, et Tiibeti rahva tõelise autonoomia memorandumis austatakse Hiina põhiseaduse põhimõtteid ja Hiina Rahvavabariigi territoriaalset terviklikkust, kuid Hiina valitsus lükkas selle tagasi kui püüdluse saavutada „pooliseseisvus” või „varjatud iseseisvus”,
1.
nõuab tungivalt, et Hiina valitsus tunnistaks 2008. aasta novembris esitatud Tiibeti rahva tõelise autonoomia memorandumi sellise sisulise arutelu aluseks, mille eesmärk on positiivsed ja tegelikud muutused Tiibetis, kusjuures peetakse kinni Hiina Rahvavabariigi põhiseaduses ja seadustes sätestatud põhimõtetest;
2.
kutsub nõukogu eesistujat üles võtma dalai-laama Indiasse eksiili minemise 50. aastapäeva puhul vastu deklaratsiooni, milles palutakse Hiina valitsusel alustada sisulisi vahetuid läbirääkimisi dalai-laama ja tema saadikutega, ning viitama deklaratsioonis ka Tiibeti rahva tõelise autonoomia memorandumile;
3.
nõuab tungivalt, et nõukogu eesistuja kutsuks dalai-laama üldasjade nõukogu istungile, et arutada, kuidas saaks Euroopa Liit hõlbustada Tiibeti küsimusele lahenduse leidmist;
4.
kutsub nõukogu üles hindama uuesti Tiibeti küsimuste eriesindaja nimetamist;
5.
kustub Euroopa Parlamendi järgmist koosseisu üles korraldama enne 2009. aasta lõppu spetsiaalse kuulamise Tiibetis valitseva inimõiguste olukorra ja Hiina-Tiibeti dialoogi teemal;
6.
pöördub Hiina presidendi Hu Jintao poole üleskutsega näidata pühendumist oma 6. märtsi 2008. aasta avaldusele, mille kohaselt Tiibeti stabiilsus puudutab riigi stabiilsust ja Tiibeti turvalisus puudutab riigi turvalisust, ning rõhutab, et Hiina juhid peavad tagama Tiibeti rahva heaolu ning säilitama sotsiaalse harmoonia ja stabiilsuse ning andma Tiibeti autonoomse piirkonna piirkondliku rahvakongressi alalisele komiteele korralduse tühistada otsus tähistada oma 28. märtsil rõhutute vabastamise päeva;
7.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Hiina Rahvavabariigi presidendile, valitsusele ja parlamendile ning Tema Pühadusele dalai-laamale.
