Aastaaruanne inimõiguste kohta maailmas 2007. aastal
Inimõigused
2008-05-08 - 12:31
Saadikud nõuavad raportis ka surmanuhtluse kaotamist
Täiskogul võeti täna vastu aastaaruanne inimõiguste kohta maailmas 2007. aastal.
Saadikud on raportis kriitilised näiteks Hiina, Venemaa ning naiste õiguste osas.
Lisaks antakse raportis hinnang Euroopa Liidu tegevusele inimõiguste vallas ning tehakse konkreetseid soovitusi edaspidiseks.
Raporti poolt hääletas 533, vastu 63 ja erapooletuks jäi 41 saadikut.
Marco CAPPATO (ALDE, IT) raportis teevad saadikud kokkuvõtteid inimõiguste olukorra kohta maailmas 2007. aastal ning annavad hinnangu ELi tegevusele selles valdkonnas.
Venemaa
Raportis väljendatakse kahetsust, et "Euroopa Liidu ja Venemaa konsultatsioonid inimõiguste teemal ei ole andnud tulemusi" ning et "Euroopa Liit ei ole saavutanud Venemaal edu poliitiliste muudatuste taotlemisel eelkõige seoses selliste tundlike teemadega nagu olukord Tšetšeenias ja teistes Kaukaasia vabariikides, kohtunike sõltumatus ja karistamatus, inimõiguste kaitsjate ja poliitvangide, sealhulgas Mihhail Hodorkovski kohtlemine, meedia sõltumatus ja sõnavabadus, etniliste ja usuliste vähemuste kohtlemine, õigusriigi põhimõtete järgimine ja inimõiguste kaitsmine relvajõududes, diskrimineerimine seksuaalse sättumuse alusel ning teised teemad".
Saadikud leiavad, et "debatti Tšetšeenia küsimuses tuleks laiendada, nii et see hõlmaks ka halvenevat olukorda Inguššias ja Dagestanis".
Lisaks kutsutakse "Venemaa ametivõime üles kaitsma rahvusvähemusi Mari Eli Vabariigis ning tagama inimõiguste ja vähemuste õiguste austamine kooskõlas Mari ELi põhiseaduse ja Euroopa standarditega".
Samuti mõistavad saadikud hukka "ajakirjanike, inimõiguste kaitsjate, poliitvangide ja valitsusväliste organisatsioonide jätkuva tagakiusamise, näiteks Novaja Gazeta ja Nižni Novgorodi sallivuse edendamise fondi hiljutise kimbutamise" ning avaldavad muret selle pärast, et "uued valitsusväliseid organisatsioone käsitlevad Vene õigusaktid osutusid 2007. aastal, pärast jõustumist, avatuteks omavolilisele ja valikulisele rakendamisele ning neid on kasutatud seaduslike valitsusväliste organisatsioonide tegevuse takistamiseks, piiramiseks ja karistamiseks, aidates sellega kaasa valitsusväliste organisatsioonide kasvavale kindlusetusele ja haavatavusele".
Parlamendiliikmed mõistavad lisaks hukka "Venemaa soovimatuse kutsuda rahvusvahelisi valimisvaatlejaid piisaval hulgal ja piisavalt vara, nii et neil oleks võimalik valimisi OSCE standardite järgi korralikult vaadelda" ning märgivad, et nad on "seepärast sunnitud seadma kahtluse alla 2007. aasta parlamendivalimiste ja 2008. aasta presidendivalimiste demokraatlikud volitused".
Hiina
Raportis väljendatakse "rahutust tõsiste inimõiguste rikkumiste pärast Hiinas" ning rõhutatakse, et vaatamata Hiina valitsuse lubadustele "ei ole inimõiguste olukord kohapeal paranenud".
Saadikud märgivad, et "olümpiamängud annavad tähtsa ajaloolise võimaluse inimõiguste edendamiseks Hiinas" ning nad avaldavad muret "Hiina ja rahvusvahelise meedia vabadusele seatud piiride pärast, kaasa arvatud piirangud Internetile, blogimisele ja infole juurdepääsule nii Hiina kui ka rahvusvahelise ajakirjanduse jaoks".
Samuti on nad mures "ajakirjanike ja inimõiguste aktivistide kandmise pärast musta nimekirja, kuhu kuuluvad ka dalai-laama, tema kaaslased ja Falun Gongi järgijad".
Saadikud nõuavad lisaks väljapaistva AIDSi valdkonna aktivisti Hu Jia viivitamatut vabastamist ning nad rõhutavad vajadust jätkata ka pärast olümpiamänge inimõiguste olukorra ja selle valdkonna õigusaktide muutmise hoolikat jälgimist.
Raportis nõutakse tungivalt, et "Euroopa Liit tagaks kaubandussuhete sõltuvuse inimõigustealastest reformidest" ning nõukogul palutakse viia läbi inimõiguste olukorra üleüldine hindamine enne mis tahes uue partnerluse või koostöö raamlepingu sõlmimist.
Naiste õigused
Saadikud nõuavad, et inimõigustealastes dialoogides käsitletaks selgesõnaliselt naiste õiguseid, eelkõige naiste ja tüdrukute diskrimineerimise ja nendevastase vägivalla kõikide vormide kaotamist.
Eraldi tuuakse välja soolisel valikul põhinevad abordid, kõik kahjustavad tavad ja kombed, nagu naiste suguelundite moonutamine ja varased või sundabielud, kõik inimkaubanduse vormid, koduvägivald ja naisetapp ning ekspluateerimine tööl ja majanduslik ekspluateerimine.
Saadikud nõuavad, et loobutaks mis tahes kombele, tavale või usulisele kaalutlusele osutamisest riikide poolt selleks, et vältida oma kohustusi selline julmus kaotada.
Nõukogu, komisjoni ja liikmesriike kutsutakse üles kasutama inimõiguste klauslit, et muuta naiste suguelundite moonutamise kõikide vormide vastu võitlemine suhetes mitteliikmesriikidega prioriteediks.
Marco CAPPATO (ALDE, IT)
Dokument: A6-0153/2008
Menetlus: Omaalgatuslik raport
Arutelu: 07.05.2008
Hääletus: 08.05.2008
20080430IPR28010 Euroopa Parlamendi resolutsiooni leiate alates 13. maist siit
ET
1
PHOTO
20080506PHT28301.jpg
ET
2
LINK
/activities/plenary/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
