18.10.2010 B7-0578/2010 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Ukraina
Elmar Brok
,
José Ignacio Salafranca Sánchez-Neyra
,
Michael Gahler
,
Ioannis Kasoulides
,
Lena Kolarska-Bobińska
,
Cristian Dan Preda
,
Krzysztof Lisek
,
Traian Ungureanu
,
Inese Vaidere
fraktsiooni PPE nimel
PE450.395v01-00 B7‑0578/2010 Euroopa Parlamendi resolutsioon Ukraina kohta
Euroopa Parlament,
– võttes arvesse oma varasemaid resolutsioone Ukraina kohta;
– võttes arvesse Euroopa Nõukogu Parlamentaarse Assamblee järelevalvekomisjoni aruannet, mis kiideti heaks 9. septembril 2010;
– võttes arvesse Euroopa Nõukogu Parlamentaarse Assamblee 5. oktoobri 2010. aasta resolutsiooni 1755 demokraatlike institutsioonide toimimise kohta Ukrainas;
– võttes arvesse 2010. aasta 22.–23. märtsis Brüsselis toimunud ELi ja Ukraina parlamentaarse koostöökomisjoni 14. kohtumise avaldust ja soovitusi;
– võttes arvesse Euroopa Ülemkogu 16. septembri 2010. aasta järeldusi Ukraina kohta;
– võttes arvesse 7. mail 2009. aastal Prahas vastu võetud idapartnerluse ühisavaldust;
– võttes arvesse 4. detsembril 2009. aastal Kiievis toimunud ELi ja Ukraina tippkohtumisel vastu võetud ühisavaldust;
– võttes arvesse Euroopa Liidu ja Ukraina vahelist partnerlus- ja koostöölepingut, mis jõustus 1. märtsil 1998, ning partnerlus- ja koostöölepingut asendava assotsieerimislepingu üle peetavaid läbirääkimisi;
– võttes arvesse Ukraina riiklikku näidisprogrammi ajavahemikuks 2011–2013;
– võttes arvesse kodukorra artikli 110 lõiget 2,
A. arvestades, et Ukraina on ELi jaoks strateegilise tähtsusega naaberriik; arvestades, et Ukraina suurus, loodusvarad, rahvastik ja geograafiline asukoht annavad Ukrainale Euroopas ainulaadse seisundi ning muudavad ta oluliseks tegutsejaks selles piirkonnas;
B. arvestades, et 1. oktoobril 2010 tühistas Ukraina konstitutsioonikohus 8. detsembril 2004. aastal põhiseadusesse tehtud muudatuse; arvestades, et Euroopa Nõukogu Veneetsia komisjoni sekretär märkis, et Ukraina konstitutsioonikohus ületas 2004. aasta poliitiliste reformide tühistamisega oma volitusi; arvestades, et konstitutsioonikohtu otsus avaldati kohe pärast seda, kui Ukraina parlament oli 21. septembril ametisse vannutanud neli uut konstitutsioonikohtu kohtunikku, ning ainult mõned päevad varem olid eelmise presidendi Viktor Juštšenko poolt ametisse nimetatud eelmised kohtunikud segastel asjaoludel ametist vabastatud;
C. arvestades, et Ukraina vastvalitud president Viktor Janukovitš, samuti Ukraina parlament (Ülemraada) on kinnitanud Ukraina kindlat soovi liituda Euroopa Liiduga;
D. arvestades, et opositsioon on 31. oktoobril 2010 toimuvate kohalike valimiste eel silmitsi tõsiste takistustega, ehkki võimud on lubanud võrdset kohtlemist;
E. arvestades, et OSCE esindaja ajakirjandusvabaduse küsimustes märkis 13. oktoobril 2010, et Ukraina on saavutanud heal tasemel ajakirjandusvabaduse, kuid peab selle kaitsmiseks kiiresti meetmeid võtma, ning kutsus valitsust üles hoiduma mis tahes katsetest mõjutada või tsenseerida meedia sisu, järgima rahvusvahelisi ajakirjandusvabaduse norme ja OSCE ajakirjandusvabaduse osas võetud kohustusi;
F. arvestades, et Ukraina valitsuse otsused kutsusid esile vastuväiteid – näiteks otsus nimetada suurim meediamagnaat riigi julgeolekuteenistuse juhiks ja kõrgema kohtunõukogu liikmeks, mis on aidanud kaasa polariseerunud poliitilise atmosfääri püsimisele riigis; arvestades, et on esitatud arvukaid väiteid selle kohta, et uus valitsus soovib piirata demokraatlikke vabadusi; arvestades, et polariseerunud poliitiline kliima on võimude ja Ukraina teiste poliitiliste jõudude jaoks peamine lahendamist vajav ülesanne;
G. arvestades, et Ukraina riikliku julgeolekuteenistuse praegusesse tegevusse suhtutakse väga suurte kahtlustega, eriti arvestades riigi ajalugu,
1. tunneb muret sagenevate ähvardamiskatsete, süvenevate ebademokraatlike ja autoritaarsete suundumuste pärast Ukrainas;
2. võtab teadmiseks, et tuntakse muret võimu koondamise pärast Ukraina uute ametivõimude poolt; on seisukohal, et võimu konsolideerimine uue valitsuse poolt – kui see on saavutatud demokraatia põhimõtteid järgides – on mõistetav ja sageli isegi soovitav, kuid hoiatab, et see ei tohiks viia võimu monopoliseerimiseni ühe poliitilise jõu poolt, kuna see kahjustaks riigi demokraatlikku arengut;
3. väljendab muret selle üle, et üha rohkem tuleb usaldusväärseid teateid Ukraina julgeolekuteenistuse põhjendamatu osalemise kohta riigi sisepoliitilistes asjades, sealhulgas surve avaldamises ajakirjanikele, partei ja kodanikuühiskonna aktivistidele ning nende sugulastele; peab niisugust tegevust demokraatlikus ühiskonnas vastuvõetamatuks ja kutsub seepärast ametivõime üles julgeolekuteenistust ja selle funktsioone Euroopa normidele vastavalt ümber korraldama;
4. rõhutab, et koostöö Euroopa Nõukogu komisjoniga „Demokraatia õiguse kaudu” (Veneetsia komisjoniga) on hädavajalik, tagamaks, et praegu välja töötatav õigusreformi pakett oleks Euroopa normide ja väärtustega täielikult kooskõlas; kutsub Ukraina ametivõime üles küsima seaduseelnõude lõpliku versiooni kohta Veneetsia komisjoni arvamust;
5. toetades ELi ja Ukraina viisarežiimi lihtsustamist ja asjaolu, et EL soovib sõlmida Ukrainaga põhjaliku vabakaubanduslepingu, rõhutab, et niisuguste lepingute nõudeid tuleb täita ja austada;
6. rõhutab vajadust tugevdada institutsioonide usaldusväärsust ja stabiilsust, sõltumatust ja tõhusust, tagades demokraatia ja õigusriigi põhimõtted ning edendades konsensuslikku põhiseaduse reformi, mille eesmärk on edendada võimude selgel lahususel põhinevat ja tõhusa järelevalvega põhiseaduslikku süsteemi, kus riigi institutsioonide vahel on tasakaal, arvestades Veneetsia komisjoni vastavaid soovitusi;
7. väljendab muret suundumuse pärast võimu monopoliseerimisele ühe poliitilise jõu poolt Ukrainas, kuna see kahjustab riigi demokraatlikku arengut;
8. nõuab igakülgset ja järjekindlat õigusreformi, mis tagaks kohtuvõimude sõltumatuse täitevvõimust ja kindlustaks korruptsiooni vastu ning hoiaks koos sõltumatu meediaga ära võimu monopoliseerimise mis tahes poliitilise jõu poolt Ukrainas;
9. toonitab vajadust tagada valimiste raamistiku ja keskkonna tõhusus, et viia presidendi- ja parlamendivalimised läbi vastavalt demokraatlike valimiste rahvusvahelistele normidele ja OSCE/ODIHR soovitustele;
10. tunneb muret viidete pärast võimalikule valimispettusele, mis näitab valimiste sidusrühmade usalduse puudumist eelolevate valimiste aususe suhtes; arvestades, et usaldus valimiste läbiviimise suhtes on nende demokraatliku olemuse jaoks esmatähtis, kutsub ametivõime üles tagama valimisi korraldavate organite tasakaalustatud koosseisu kõikidel tasanditel, kaasa arvatud juhtpositsioonidel; soovitab ametivõimudel kaaluda täiendavaid meetmeid, et kindlustada kandidaatide ja valijate usaldus valimisprotsessi suhtes, näiteks kaasata valimisprotsessi väljakujunenud poliitilisi liikumisi nende nime all, ning tagada, et kandidaatide nimekirjad oleks selgesti eristatavad;
11. väljendab muret selle üle, et üha rohkem tuleb väiteid ja usaldusväärseid teateid selle kohta, et demokraatlikke vabadusi ja õigusi, näiteks kogunemisvabadust, sõnavabadust ja ajakirjandusvabadust on viimastel kuudel survestatud; on seisukohal, et riigiorganite, näiteks julgeolekuteenistuse sekkumine ajakirjanike ja meediaorganisatsioonide töösse on demokraatlikus ühiskonnas lubamatu; kutsub ametivõime üles uurima põhjalikult kõiki teateid õiguste ja vabaduste rikkumise kohta ning parandama leitud vead;
12. kutsub lisaks ametivõime üles tagama, et kohtumenetlused ei viiks ringhäälingusageduste valikulise tühistamiseni, ning vaatama läbi kõik otsused või ametissemääramised, mis võivad viia huvide konfliktini, eriti täitevorganite ja kohtusüsteemi valdkonnas; on seepärast mures viimaste arengute pärast, mis võivad kahjustada ajakirjandusvabadust ja pluralismi kui demokraatia nurgakive; kutsub ametivõime üles võtma kõik vajalikud meetmed, et kaitsta Ukrainas ajakirjandusvabadust ja pluralismi, ning hoiduma mis tahes katsetest kontrollida otseselt või kaudselt riigi meedia sisu;
13. tunneb muret ajakirjanike vastase vägivalla ja nende ähvardamise pärast, samuti Novi Stili reporteri Vasil Klimentievi kadumise pärast 11. augustil 2010; kutsub Ukraina ametivõime üles võtma vajalikud meetmed ajakirjandusvabaduse ja pluralismi kaitsmiseks Ukrainas ja hoiduma igasugustest katsetest kontrollida otseselt või kaudselt riigi meedia sisu, samuti teha kõik, et lahendada Vasil Klimentievi juhtum; kutsub Ukraina valitsust üles viima ajakirjandusvabadust puudutavad õigusaktid vastavusse OSCE normidega;
14. märgib, et mitmed Ukraina valitsusvälised organisatsioonid on kaevanud, et nende osalusel toimunud protestiaktsioone on vägivaldselt maha surutud ning politsei ja riigi jõustruktuurid on aktiviste ahistanud;
15. toonitab, kui oluline on kasutada idapartnerluse pakutavaid võimalusi ELi suhete tugevdamiseks Ukrainaga ja teiste idapartnerluse riikidega;
16. nõuab, et nõukogu ja komisjon väljendaksid oma muret seoses õigusriigi põhimõtetega ja opositsioonile võrdsete võimaluste andmisega Ukrainas;
17. rõhutab, et 22. novembril 2010 toimuval ELi ja Ukraina tippkohtumisel peavad kindlasti olema päevakorras mõlemale poolele olulised teemad nagu ühised väärtused, demokraatia ja inimõigused, hea valitsemistava, võitlus korruptsiooni vastu, samuti (laiendatud assotsiatsioonilepingu õige nimi);
18. kutsub tippkohtumisel osalejaid üles määrama kindlaks lühiajalised prioriteedid, mida rakendada, koos tingimuste rangel täitmisel põhinevate vahesoodustustega, ning võtma kasutusele järelevalvesüsteem, mille abil jälgida tegevuskava elluviimist ja assotsiatsioonilepingu läbirääkimiste seisu;
19. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, Ukraina valitsusele ja parlamendile ning Euroopa Nõukogu ja OSCE parlamentaarsetele assambleedele.
