Osaistungjärgu avamine:
Institutsioonid
2007-09-03 - 18:24
Osaistungjärgu avas Euroopa Parlamendi president Hans-Gert PÖTTERING.
President Pöttering teavitas saadikuid istungit avades kahe suure eurooplase, Gaston Thorni ning Raymond Barre , surmast.
Lisaks märkis Pöttering, et eelmisel nädalavahetusel oli Altiero Spinelli 100. sünniaastapäev.
Seejärel ütles Pöttering, et suvepuhkuse ajal leidis aset palju loodusõnnetusi - üleujutused Suurbritannias, kuumalaine Vahemere piirkonnas ning põlengud Kreekas.
Seetõttu käsitletakse looduskatastroofide teemat päevakorra esimese punktina.
President avaldas parlamendi nimel kaastunnet kõikidele ohvritele.
Samuti avaldas ta kaastunnet Peruu maavärinas kannatanutele ja Iraagi kokkupõrgete ohvritele.
President Pöttering avaldas ka suurimat kahetsust selle üle, et paljud Euroopa Liitu jõuda soovivad põgenikud hukkuvad jätkuvalt Vahemerel ja Atlandi ookeanil.
Seejärel pidasid saadikud minutilise leinaseisaku.
Muudatusi päevakorda ei tehtud.
Nädala tähtsündmused:
Esmaspäev, 03. september:
Euroopa Komisjon teeb avalduse Kreeka metsapõlengute kohta.
Arutusele tuleb neli omaalgatuslikku raportit õiguskomisjonist.
Raportite eesmärgiks on anda parlamendipoolne panus õigusloome parandamisse .
Tööhõivekomisjoni nimel esitatakse Euroopa Komisjonile küsimus Euroopa tööalase liikuvuse portaali EURES kohta.
Saadikud soovivad muuhulgas teada, kas EURESi sisu kavatsetakse laiendada nii, et see vastaks ka kolmandate riikide kodanike, hooajatöötajate ja osaajaga töötajate vajadustele.
Teisipäev, 04. september:
Keskpäeval esineb parlamendi ees kõnega Portugali president Anibal António Cavaco .
Päevakorras on keskkonna-, rahvatervise ja toiduohutuse komisjon raport, milles märgitakse, et alkoholi kuritarvitamisest tulenevad probleemid on Euroopa Liidu riikides hakanud omandama muret tekitavaid mõõtmeid.
Saadikud kutsuvad komisjoni üles sõnastama liikmesriikide jaoks ambitsioonikad üldeesmärgid ohtliku ja kahjuliku alkoholitarbimise ohjeldamiseks.
Liikmesriikidel palutakse pöörata erilist tähelepanu haavatavatele ühiskonnarühmadele ja vajaduse korral kontrollida kehtivate õigusaktide täitmist.
Õigusasjade komisjoni nimel esitatakse Euroopa Komisjonile küsimus Euroopa osaühingu põhikirja ja äriühinguõiguse direktiivi kohta.
Õigusasjade komisjoni liikmed soovivad teada, milline on eelnimetatud õigusaktidega seotud õigusloomemenetluse ettevalmistuse hetkeseis.
Päevakorras on siseturukomisjoni raport, milles tervitatakse Euroopa Komisjoni tegevust ühtse turu läbivaatamisel .
Saadikud toovad esile terve rea reforme, mis võivad olla vajalikud ühtse turu tõhusamaks muutmiseks - alates intellektuaalomandi õiguste strateegia välja töötamisest kuni töötajate vaba liikumise tagamiseni.
Euroopa Komisjon teeb avalduse Gdanski laevatehase võimaliku sulgemise kohta.
Lisaks arutatakse transpordikomisjoni raportit ohtlike kaupade siseveo eeskirjade ühtlustamise kohta.
Euroopa Komisjoni ettepaneku eesmärgiks on lihtsustada ja ühtlustada juba olemasolevaid õigusakte ning see hõlmab esmakordselt lisaks raudteedele ja maanteedele ka siseveeteid.
Samuti esitatakse Euroopa Komisjonile küsimus ühtse Euroopa taeva loomise kohta funktsionaalsete õhuruumiosade kaudu.
Saadikud soovivad teada, milline on ühtse Euroopa taeva loomise hetkeseis ning leiavad, et vaja on ennetavamat lähenemisviisi ELi tasandil.
Toimub ühendatud arutelu piimaturu ühise korralduse osas.
Põllumajanduskomisjon toetab Euroopa Komisjoni ettepanekut, ent teeb omapoolseid soovitusi muuhulgas lõssipulbri valgusisalduse standardiseerimise, eraladustusabi ja koolipiima süsteemi kohta.
Põllumajanduskomisjon rõhutab ka, et reformi tulemusel saavutatav eelarvekokkuhoid peab jääma piimandussektorile.
Pärastlõunal esitleb nõukogu 2008. aasta üldeelarve projekti .
Parlamendi eelarvekomisjonis tekitab suurimat pahameelt nõukogu kavatsus kärpida nn Lissaboni agenda eelarveridasid ning ühtekuuluvuspoliitikale minevaid summasid.
Lisaks hääletatakse loodusõnnetuste resolutsiooni .
Samateemaline arutelu leidis aset juulikuisel täiskoguistungil.
Kolmapäev, 05. september:
Päevakorras on arutelu terrorismivastase võitluse osas.
Nõukogu ja komisjon teevad avalduse finantssüsteemi ebastabiilsuse kohta ja selle mõju kohta reaalmajandusele .
Pärastlõunal arutatakse välisasjade komisjonis vastu võetud omaalgatuslikku raportit kolmandate riikidega peetavate inimõigusalaste dialoogide kohta.
Komisjoniliikmed rõhutavad, et inimõiguste edendamine on ELi välispoliitika kujundamise oluline osa ning nad nõuavad, et nõukogu ja komisjon lisaksid inimõiguste küsimused korrapäraselt ELi ja kolmandate riikide vahel peetava poliitilise dialoogi päevakorda.
Ehkki raport keskendub inimõigustealastele dialoogidele üldiselt, tuuakse eraldi välja ka dialoog Venemaaga.
Hääletusele tuleb lisaks resolutsioon, milles transpordikomisjon soovib, et Euroopa Komisjon vaataks kiirelt ja jätkupõhiselt läbi määruse, mis puudutab vedelike toomist õhusõidukisse .
Resolutsiooni eelnõus tunnevad saadikud muret selle üle, et määrusega kaasnevad kulud ei pruugi olla proportsioonis määruse lisaväärtusega, milleks on määruse rakendamisega kaasnevad lisandunud julgeolekusätted.
Neljapäev, 06. september:
Päevakorras on narkomaania ennetus- ja teavitustegevuse programmi (2007-2013) raport.
20070831IPR09934
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
