SUULINE KÜSIMUS ARUTELUGA O-0080/07
vastavalt kodukorra artiklile 108
esitaja:
Jan Marinus Wiersma
PSE fraktsiooni nimel
nõukogule
Teema: Romisid käsitlev ELi strateegia
2005. aasta aprillis võttis Euroopa Parlament vastu resolutsiooni romide olukorra kohta Euroopa Liidus ( P6_TA(2005)0151 ), milles ta kutsus komisjoni üles töötama välja teatise selle kohta, kuidas saab EL koostöös liikmesriikidega kõige paremini kooskõlastada ja edendada jõupingutusi romide olukorra parandamiseks, ning võtma vastu tegevuskava selgete soovitustega.
Nimetatud resolutsioonis soovitati samuti kaaluda romide tunnustamist Euroopa vähemusena.
Kas nõukogu prioriteediks on romisid käsitlevate küsimustega tegelemine 2008. aastal, arvestades et Euroopa romide positsioon ei ole üldiselt paranenud?
Kas nõukogu algatab arutelu romide olukorra üle ELi liikmesriikides kultuuridevahelise dialoogi Euroopa aasta raames?
Romide positsioon on teistest Euroopa vähemustest erinev, kuna romid on ajaloo jooksul elanud paljudes Euroopa riikides, samas ei ole nad territoriaalselt koondunud.
Selle tõsiasja tunnustamine rõhutaks ELi ja liikmesriikide ühist vastutust edendada romide integreerimist.
Kas nõukogu kavatseb võtta vastu deklaratsiooni, et tunnistada Euroopa romide eripositsiooni ja kinnitada kohustust teha ühiseid jõupingutusi romide integreerimise edendamiseks?
Kas nõukogu kavatseb järgida Rumeenia ettepanekut töötada välja romisid käsitlev ühenduse tegevuskava, milles palutakse komisjonil esitada konkreetseid ettepanekuid romide integreerimise edendamiseks?
Kas nõukogu võtab algatuse „Romide integratsiooni aastakümme” edusammud ja esialgsed tulemused sotsiaalküsimuste nõukogu päevakorda 2008. aastal, et hinnata ja toetada kõikide riikide (nii ELi liikmesriikide kui ka kolmandate riikide) jõupingutusi romide integreerimiseks?
