SUULINE KÜSIMUS ARUTELUGA O-0055/10
vastavalt kodukorra artiklile 115
esitaja:
Mary Honeyball
S&D fraktsiooni nimel
Euroopa Komisjonile
Teema: Hariduseelarvete vähendamine - Euroopa 2020. aasta strateegia
Komisjoni Euroopa 2020. aasta strateegias ja tööprogrammis esitatakse ELi tasandil konkreetsed meetmed, mille eesmärk on parandada haridussüsteemide toimimist, tõsta Euroopa kõrgharidussüsteemi atraktiivsust, edendada noorte liikuvust ja nendele suunatud koolitusprogramme, kaasajastada tööturge ning toetada töötajate liikuvust ning oskuste ja asjatundlikkuse elukestvat arendamist selleks, et suurendada tööjõus osalemist ning leida sobivam tasakaal nõudluse ja pakkumise vahel.
Euroopa Ülemkogu kevadisel kohtumisel kinnitati Euroopa 2020. aasta strateegia.
Ülemkogu leidis 25.–26. märtsi kohtumise järeldustes, et Euroopa 2020. aasta strateegia peab keskenduma teadmistele, innovatsioonile ja tööturule suunatud põhivaldkondadele, ning püstitas järgmised eesmärgid: teadus- ja arendustegevuseks paremate tingimuste loomine, haridustaseme tõstmine, koolist väljalangejate arvu vähendamine ning noorte, vanemate ja madala kvalifikatsiooniga töötajate suurem osalus tööturul.
Samas ei saa Euroopa 2020. aasta strateegiat tõsiselt võtta, kui liikmesriigid ei täida vastavaid eelarvelisi kulukohustusi, mis on vajalikud strateegia eesmärkide täitmiseks selle esmatähtsas valdkonnas – hariduses.
Uute algatuste ja programmide rahastamiseks on vaja piisavalt vahendeid.
Sellele vaatamata on andmeid, et vastupidiselt võetud kohustustele Euroopa 2020. aasta strateegiaga seoses ei rahasta liikmesriigid haridus- ja koolitusalgatusi piisaval määral, vaid majanduskriisi tõttu hoopis vähendavad oma haridus- ja teaduseelarveid.
Mida kavatseb komisjon teha, et anda sellele trendile vastupidine suund?
Kuidas saab komisjon tagada, et liikmesriigid tegelikult täidavad võetud kohustusi?
Kas komisjon oskab selgitada, kuidas ta kavatseb ilma liikmesriikidelt saadava piisava eelarvetoetuseta leida täiendavaid eelarvevahendeid oma uute strateegiliste algatuste jaoks, nt „Noorte liikuvus” noorte kaasamiseks tööturule ning „Uute oskuste ja töökohtade tegevuskava” töötajate ümberõppeks ja tööturule tagasitoomiseks?
