Poola saadiku Bronisław Geremek'i mandaadiga seotud arutelu
EP liikmete puutumatus ja põhimäärus
2007-04-25 - 18:24
Enne hääletust arutasid parlamendiliikmed Poola saadiku Bronisław Geremek'i olukorda, sest tema mandaat on Poolas küsimärgi alla seatud.
Asepresident Pierre Moscovici ütles istungil, et Euroopa Parlament ei ole Poola ametivõimude käest seni saanud mingit ametlikku teadet asja kohta.
Arutelu algas sellega, et ALDE fraktsiooni esimees Graham R. WATSON (ALDE, UK) esitas protseduurilise küsimuse: " Ma võtan sõna, sest minu fraktsiooni liikmelt, hr Geremekilt, tahetakse ära võtta tema Euroopa Parlamendi liikme mandaat tema oma valitsuse poolt, alates 19. aprillist ."
Hr Watson selgitas, et hr Geremekilt tahetakse mandaat ära võtta seoses "seire" seadusega, mis võeti Poolas vastu alles paar kuud tagasi ja mille kohaselt kõik ajakirjanikud, akadeemikud ning saadikud peavad allkirjastama deklaratsiooni, milles nad kinnitavad, et nad ei ole kunagi teinud koostööd kommunistlike julgeolekuteenistustega.
Hr Geremek on Watsoni sõnul minevikus juba sellise deklaratsiooni allkirjastanud ja keeldub seda moraalsetel põhjustel uuesti tegemast.
Hr Watson leidis, et hr Geremek on õigustatult vastu Poola valitsuse nõiajahile.
Hr Watson esitas seejärel kolm küsimust: esiteks, kas hr Kaczyński, kes kohtus hr Pötteringiga eelmisel nädalal, tõstatas selle teema; teiseks, kas on õige ja kas on võimalik, et demokraatlikult valitud saadikult võetakse sellisel viisil ära tema mandaat; kolmandaks, kas president saab kojale kinnitada, et koda kaitseb võimalikult kiiresti hr Geremeki õigust täita oma mandaati.
Seejärel väljendasid oma arvamust teiste fraktsioonide esimehed.
Martin SCHULZ (PSE, DE) väljendas solidaarsust hr Geremekiga ning leidis, et on häbiväärne, et Poola valitsus niimoodi käitub.
Ta ütles, et eeldab, et parlamendi president teatab Kaczyński valitsusele homme, et Poola valitsus peab Euroopa Parlamendi saadikut kaitsma.
Samuti märkis ta, et hindab Poola valitsuse edasisi samme selle järgi, kuidas hr Geremekiga ümber käiakse.
Daniel Marc COHN-BENDIT (Verts/ALE, DE) avaldas samuti solidaarsust hr Geremekiga ning märkis, et kui mingi valitsus kasutab stalinistlikke või fašistlikke meetodeid, on saadikute kohustuseks kolleegi kõhklemata aidata.
Francis WURTZ (GUE/NGL) ütles: " On juhtunud ja juhtub ka edaspidi, et ma ei ole poliitiliselt hr Geremekiga nõus.
Sellest hoolimata tahan väljendada sügavat austust poliitilise julguse vastu, mida ta on üles näidanud, ja tahan väljendada oma fraktsiooni nimel täielikku solidaarsust ."
Joseph DAUL (EPP-ED, FR) märkis, et kõigil saadikutel on poliitiline immuniteet ning ta kinnitas, et õiguslikud menetlused kehtivad ühtmoodi kõigi saadikute puhul.
Hr Daul väljendas samuti hr Geremekiga solidaarsust.
Õigusasjade komisjoni esimees Giuseppe GARGANI (EPP-ED, IT) ütles oma sõnavõtus: " Ma tahan kinnitada kolleegidele, et kui see asi jõuab meie komisjoni ette, siis näitame me parlamendi sõltumatuse osas üles suurt tundlikkust ning me uurime kogu korrespondentsi ja kõiki dokumente väga hoolikalt.
Me kaitseme parlamendi sõltumatust ning tema saadikute õigust sõltumatusele ning vabadusele. "
Asepresident Pierre MOSCOVICI (PSE, FR) lisas: " Meid ei ole informeeritud ühestki Poola valitsuse otsusest, mis on väga küsitav.
Parlamendi roll on kaitsta oma liikmete mandaate.
Ma usun, et õigusasjade komisjoni liikmed tegelevad selle küsimusega ning teevad kõik vajaliku selleks, et garanteerida parlamendi sõltumatus ."
Seejärel anti sõna ülejäänud fraktsioonide esimeestele.
Brian CROWLEY (UEN, IE) leidis, et see, et president ei andnud sõna UEN fraktsiooni aseesimehele hr Kaminskile, oli ebaõiglane. "
See, kas te nõustute või ei nõustu tema kommentaariga ei ole oluline - teistele anti sõna ja tema oleks ka pidanud sõna saama.
Mõned inimesed tõlgendavad asja teisiti kui eelkõnelejad.
Meie oleks pidanud ka saama võimaluse oma arvamus välja öelda, kui teised selle võimaluse said, " märkis ta.
Bruno GOLLNISCH (ITS, FR) leidis, et oluline on välja selgitada kas ja mil määral hr Geremek oli seotud stalinistlike tegevustega.
Gollnisch leidis, et saadikute kaitsmisel ei olda järjepidevad ning ta viitas juhtudele, kui tema ja tema fraktsiooni liikmete vastu esitati süüdistused ning siis olevat viidatud riiklikule suveräänsusele.
Hr Moscovici lõpetas arutelu öeldes, et esimeeste konverents arutab teemat homme.
Moscovici väljendas veendumust, et parlamendi suur enamus toetab hr Geremeki ning ta väljendas isiklikku solidaarsust hr Geremekiga.
20070425IPR05853
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
