Euroopa huvi: edukas toimetulek üleilmastumise ajajärgul
Institutsioonid
2007-11-15 - 16:20
Parlament võttis vastu resolutsiooni, milles käsitletakse Euroopa toimetulekut üleilmastumise ajajärgul.
Saadikud märgivad resolutsioonis, et majanduse üleilmastumine loob ELi riikide majandustele uued võimalused.
Parlamendiliikmed teevad samas soovitusi, kuidas üleilmastumise väljakutsetega paremini hakkama saada.
Samateemaline arutelu leidis aset 14. novembril.
Saadikud märgivad resolutsioonis, et majanduse üleilmastumine loob ELi riikide majandustele uued võimalused, mille osatähtsus eelolevatel aastakümnetel tingimata suureneb ja mis saavad lisakasu mastaabisäästu, suutlikkuse, linnastumise, võrgustike ja soodsa maine ärakasutamisest.
Saadikud rõhutavad, et EL suudab täita liidusisesed Lissaboni eesmärgid vaid aktiivselt tegutsedes ja ühendades jõud ülemaailmses ulatuses.
Saadikud tervitavad seetõttu kavatsust töötada välja Lissaboni strateegia sidus välismõõde ja leiavad, et igakülgne välispoliitiline lähenemine, milles keskendutakse regulatiivkoostööle, standardite ühtlustamisele ja eeskirjade samaväärsusele, peab edendama nii ausat konkurentsi kui ka kaubavahetust.
Siiski hoiatavad parlamendiliikmed sellega seoses sisemise koostöö ja reformiprotsesside edasiarendamise olulisuse alahindamise eest.
Resolutsioonis juhitakse tähelepanu sellele, et kui ELi järelevalveraamistiku loomisel ja ELi konkurentsieeskirjade rangel jõustamisel ei toimu asjakohast koordineerimist, võib see kahandada ühtse turu ja mastaabisäästu eeliseid, mis tulenevad ELi osalemisest ülemaailmsel turul ühe üksusena.
Sotsiaalpoliitika
Saadikud tervitatavad komisjoni avaldust, et rohkem pööratakse tähelepanu aktiivsele kaasamisele ja võrdsetele võimalustele, et edendada tuleks piisavat sotsiaalset kaitset ja tugevdada võitlust vaesuse vastu ning et kogu Euroopas on vaja tulemuslikumaid vahendeid, et tagada kodanike olemasolevad õigused tööle, haridusele, sotsiaalteenustele, tervishoiule ja muudele sotsiaalse kaitse vormidele.
Resolutsioonis toetatakse lisaks kaitstud paindlikkust ning liikmesriike kutsutakse üles kaasama seda põhimõtet riikide reformikavasid käsitlevasse konsultatsiooni tööturu osapooltega.
Samuti rõhutatakse resolutsioonis koolituse ja ümberõppe, aktiivse tööturupoliitika, asjakohase sotsiaalkaitse ja tööturu killustatuse kaotamise keskset rolli.
Majanduspoliitika
Resolutsioonis märgitakse, et usaldusväärne majanduspoliitika aitaks tugevdada kindlustunnet ja vähendada ebakindlust seoses finantsturgudel praegu valitseva volatiilsusega.
Saadikud rõhutavad, et Euroopa majandust viimastel aastatel vaevanud põhiprobleem on olnud ebapiisav sisenõudlus ja sellega seoses on nii usaldusväärse fiskaalpoliitika kui ka kvaliteetse riigi rahanduse, sealhulgas oluliste nn Lissaboni investeeringute koordineerimise parandamine olulise tähtsusega.
Saadikud on seisukohal, et finantsturgude üleilmastumist ja tarbijate õiguste kaitsmist silmas pidades on finantsturgude läbipaistvus, tulemuslikud konkurentsireeglid ning asjakohane reguleerimine ja järelevalve jätkuvalt otsustava tähtsusega.
Seetõttu kutsuvad nad komisjoni üles lisama ühenduse Lissaboni programmi raames finantsturgude küsimused vastavatesse üleeuroopalistesse algatustesse.
Ränne
Saadikud rõhutavad, et EL vajab kiiresti ühist piiri- ja sisserändepoliitikat, mis ei hõlmaks üksnes ühtset piirikontrolli, vaid ka majandusrände ühtlustatud strateegiaid, kriteeriumeid ja menetlusi, jättes üksikutele liikmesriikidele õiguse otsustada vastuvõetavate arvude üle.
Lisaks tuleb teha suuremaid pingutusi lahenduste otsimisel kogemuste vahetamise abil, et sisseränne oleks edukas kõikidele osapooltele, nii sotsiaalselt kui majanduslikult.
Arutelu 14.11.2007
Fraktsioonide kõnevoor
Joseph DAUL (EPP-ED, FR) märkis, et "üleilmastumine on reaalne ja igapäevane küsimus" ja et meie kodanikud ootavad meilt lahendusi üleilmastumisega seotud probleemidele.
"Üleilmastumine peab olema õiglane ja ei saa toimuda vaesemate arvel," rõhutas Daul.
Ta leidis samuti, et vaja on edendada teadus- ja arendustegevust ning tuleb keskenduda elukestvale õppele ja VKEdele.
Lisaks on Dauli sõnul vaja ühist energiapoliitikat.
"Euroopa Liit peab kaitsma, olemata protektsionistlik," märkis Daul lõpetuseks.
Martin SCHULZ (PSE, DE) nentis, et erinevatel fraktsioonidel on väga erinevad arusaamad üleilmastumise osas.
Ta rõhutas, et ühine majanduspoliitika peab põhinema sotsiaalpoliitikale ning et majanduskasv peab viima õigluseni ja suurendama sotsiaalset turvalisust.
Graham R. WATSON (ALDE, UK) märkis, et kodanikud peavad üleilmastumisega võitlemiseks kõige paremaks Euroopa Liitu, mitte valitsusi.
"Kuidas kavatsete töökohti ja majanduskasvu tagada?
Kuidas energiakasutust kärpida ja võidelda piiriülese kuritegevusega?" küsis Watson komisjonilt.
Ta lisas, et vaja on uut ülemaailmset lähenemist, sest "ebaõiglus ükskõik kus on ohuks õiglusele igal pool".
Mirosław Mariusz PIOTROWSKI (UEN, PL) märkis, et üleilmastumine on pöördumatu nähtus ning teatud liikmesriigid peaksid seda mõistma ja vastavalt käituma.
Lisaks ei tohi liidu tegevus kahjustada liikmesriikide majandusi ega liikmesriikide identiteeti.
Jean Denise LAMBERT (Verts/ALE, UK) leidis, et teatis on täielik läbikukkumine.
Ta nõustus, et üleilmastumise tingimustes on vaja leida uus tasakaal kaubanduse, sotsiaalse mõõtme ja keskkonnamõõtme vahel, ent samas tuleb keskenduda kvaliteedile, mitte kvantiteedile.
Lambert rõhutas, et Lissaboni ja Göteborgi strateegiaid pole siiani piisavalt integreeritud meie poliitikatesse.
Jiří MAŠTÁLKA (GUE/NGL, CZ) väljendas pettumust resolutsiooni ühisettepaneku üle, sest see ei väljenda Euroopa ega kodanike huve ning ei paku inimestele midagi.
Ta rõhutas, et üleilmastumise negatiivsete tagajärgede vastu tuleb midagi ära teha ning lisas, et tema fraktsioon keskenduks vaesuse vähendamisele.
Godfrey William BLOOM (IND/DEM, UK) kritiseeris Prantsuse presidendi sõnavõttu, kes tema arvates oli silmakirjalik.
Bloom märkis, et Sarkozy oli küll demokraatia poolt, aga referendumit ei korralda.
Samuti oli Sarkozy vabakaubanduse poolt, aga kui teised riigid toetavad protektsionismi, siis tema ka.
Dimitar Kinov STOYANOV (ITS, BG) meenutas, et üleilmastumine ei toimi iseenesest ning et Euroopal on selles oluline roll.
"Kas komisjon kavatseb mõjutada - aeglustada või kiirendada seda protsessi?" küsis Stoyanov.
Ta lisas, et on palju haavatavaid majandusi, millel on isegi siseturu kontekstis raske toimida.
Ta märkis, et kui Lissaboni strateegia nurjub Bulgaarias, siis sellepärast, et riik ei olnud liitumiseks valmis.
Arutelu: 14.11.2007
Hääletus: 15.11.2007
20071109IPR12792 Euroopa Parlamendi resolutsiooni leiate alates 19. novembrist siit Audio, 14:17 (inglise keeles) Audio, 13:32 (inglise keeles) Audio, 30:28 (inglise keeles)
ET
1
LINK
/activities/expert/ta.do?language=ET
ET
2
MULTIMEDIA
20071114MLT13019.asf
ET
3
MULTIMEDIA
20071114MLT13025.asf
ET
4
MULTIMEDIA
20071114MLT13031.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
