Suuliselt vastatav küsimus O-000075/2012
komisjonile
Kodukorra artikkel 115
Hannes Swoboda
,
Elisa Ferreira
fraktsiooni S&D nimel Teema: Maksupettuse ja maksudest kõrvalehoidumise vastu võitlemise konkreetsete viiside nõudmine
Euroopa Ülemkogu kutsus oma 1.–2. märtsil 2012 toimunud kohtumise järeldustes liikmesriike üles tõhustama maksude kogumist ja jõupingutusi, mida tehakse maksudest kõrvalehoidumise vastu võitlemiseks.
Lisaks kutsuti nõukogu ja komisjoni üles töötama kiiresti välja konkreetseid viise maksupettuse ja maksudest kõrvalehoidumise vastase võitluse tõhustamiseks, sealhulgas seoses kolmandate riikidega, ning esitama selle kohta aruande 2012. aasta juuniks.
Meie arvates on maksupettuse ja maksudest kõrvalehoidumise vastasel võitlusel keskne tähtsus niisuguste vahendite leidmisel, mida on vaja avaliku sektori investeeringute suurendamiseks, mille eesmärk on tugevdada Euroopa rahvusvahelist konkurentsivõimet ja kasvupotentsiaali.
Hiljutistest tõenditest nähtub, et maksudest kõrvalehoidumine läheb liikmesriikide eelarvetele maksma 1 triljon eurot, suurendades tõsiselt nende eelarve puudujääki ja võlaprobleeme ning mõjutades negatiivselt avaliku sektori investeeringuid, majanduskasvu ja tööhõivet.
Tunneme seetõttu heameelt nõukogule ja komisjonile kõnealuse ülesande andmise üle, kuna jõulisi meetmeid on vaja võtta nii Euroopa kui ka riikide tasandil.
Sellegipoolest tahaksime täpsustada järgmisi küsimusi.
Kas aruandes käsitletakse hoiuste maksustamise direktiivi ajakohastamise ja selle reguleerimisala laiendamise küsimust ning kas komisjon on nõus sellega, et maksudest kõrvalehoidumise vastu võitlemise alaste kohustuste tõsiseltvõetavuse saavutamiseks tuleb see õigusakt nõukogus kiiresti blokeeringust vabastada?
Kas aruandes tehakse ettepanekuid trustide registreerimise ja äriregistrite tugevama reguleerimise kohta?
Kas aruandes nõutakse kindlalt börsidel noteeritud ettevõtete aruandlust riikide kaupa, millega kaotataks märkimisväärne maksudest kõrvalehoidumise allikas?
Lõpetuseks, kas aruandes esitatakse igas poliitikavaldkonnas võetavate meetmete terviklik ajakava ja kas selles pakutakse välja ELis maksudest kõrvalehoidumise vähendamise kvantitatiivne eesmärk 2020. aastaks?
