SUULINE KÜSIMUS ARUTELUGA O-0044/08
vastavalt kodukorra artiklile 108
esitaja:
Jeanine Hennis-Plasschaert
,
Magor Imre Csibi
ja
Ramona Nicole Mănescu
ALDE fraktsiooni nimel,
Jean Lambert
Verts/ALE fraktsiooni nimel
Euroopa Komisjonile
Teema: ebaseaduslik ränne, ELi välistegevus ja Frontex
2007. aastal tuvastas Euroopa Liidu liikmesriikide välispiiril tehtava operatiivkoostöö juhtimise Euroopa agentuur (Frontex) üle 160 000 ebaseadusliku piiriületuse ELi välispiiridel, millest üle 135 000 korral ületati piir ebaseaduslikult Kreekas, Hispaanias, Itaalias, Küprosel ja Prantsusmaal.
Ka Malta peab toime tulema oma territooriumi piiri ebaseaduslike ületuste suure arvuga.
Kevade ja paremate ilmastikuolude saabumisega suureneb ka ebaseaduslik ränne.
Seetõttu peab EL olema igal aastal tunnistajaks inimtragöödiatele ja elukaotustele, samuti inimkaubanduse ohvrite arvu suurenemisele, eelkõige Aafrika põhjarannikult paadiga sisserändajate puhul, kellest paljud reisi ajal hukkuvad.
Kuna Frontexi näol on tegemist 2005. aastal loodud koordineeriva agentuuriga, ei saa oodata, et see üksinda peataks ebaseaduslike ümberasujate vood.
ELi piiride turvalisus on kõikide liikmesriikide vastutus ning piirikontrolle tuleb teostada jagatud vastutuse, liikmesriikide vahelise solidaarsuse ja varjupaigaõiguse austamise vaimus.
Euroopa Parlament kiitis 26. aprillil 2007. aastal suure häälteenamusega heaks ettepanekud luua kõikidest liikmesriikidest pärit ja võrdselt koormatud mobiilne piirivalve .
Kõnealuste meetmete seas on ka nn kohustusliku solidaarsuse põhimõte, mis kohustab liikmesriike üksteist piiriküsimustes abistama.
Siiski peab iga liikmesriik ise otsustama, kas ta tahab, et tema ohvitserid osaleksid piirivalve kiirreageerimisrühmades (RABIT) või mitte, kuna Frontexil ei ole veel märkimisväärse mõju saavutamiseks vajalikku eelarvet, personali ega varustust.
Frontexi direktor on öelnud: „Olemasolev tehnilise varustuse keskregister (CRATE) on kõigest virtuaalne register, mis aitab Frontexil oma operatsioone paremini kavandada.
Selles nimekirjas kajastuv vara kuulub liikmesriikidele ja viimased saavad otsustada nende kasutamise üle.”
Kas komisjon on rahul, et liikmesriigid toetavad piisavalt Frontexit selle ülesannetes koordineerida nende tegevust ELi välispiiride kaitsmisel?
Kas komisjon kavatseb laiendada nn kohustusliku solidaarsuse põhimõtet, kohustades liikmesriike abistama üksteist piiriküsimustes, eriti CRATE osas?
Kas komisjon on sel aastal valmis ümberasujate saabumiseks, kelle arv on sageli kevadeti eriti suur?
Kui palju ühisoperatsioone on Frontex praeguseks ELi merepiiridel läbi viinud ja kas 2008. aastaks on kavandatud piirivalve kiirreageerimisrühmade (RABIT) kasutamist?
Kas komisjon on suuteline esitama Euroopa Parlamendile Frontexi andmed ja statistika ELi ebaseaduslike piiriületuste täpse arvu kohta, tuues eraldi ära igas liikmesriigis registreeritud piiriületuste arvu?
Kas lahendatud on küsimused seoses eelnevalt kokku lepitud maabumiskohtade ja maabumisele järgneva vastutusega, sealhulgas maabunute kaitsevajadustega?
Üldisemalt, kas Frontexi inimõigustealased kohustused kajastuvad ikka täielikult ja piisavalt nende tegevust reguleerivates eeskirjades ja praktikas?
P6_TA(2007)0162 .
