Euroopa Päev Tallinnas: trammiga läbi ELi
Institutsioonid
Eesti
2010-05-19 - 16:23
Euroopa Päeva eurotramm Tallinnas Kas ühe päevaga on tegelikult võimalik kogu Euroopa läbi käia - just sellise küsimuse esitas üks eurotrammi nooruke reisija Euroopa Parlamendi saadikule Indrek TARANDILE.
Ning sai hetkelise kõhkluse järel kindla vastuse - ei, isegi eralennukiga pole see võimalik.
Ometi pakkusid just sellist võimalust - päevaga läbi Euroopa - laupäeval, 8. mail Tallinnas toimunud Euroopa Päeva üritused, kus huvilistel oli võimalus külastada 18 ELi liikmesriigi saatkonda, osaleda ekskursioonidel ja viktoriinidel ning koguda templeid erilisse, vaid Euroopa Päeval kehtivasse europassi.
Tänavu juba neljandat korda toimunud avatud uste päevale lisaks sõitis 8. mail Tallinnas esmakordselt ringi Eurotramm.
Nimelt said kõik asjasthuvitatud hüpata Kadriorg-Kopli liinil sõitvasse retrohõngulisse trammivagunisse, kus oli päeva jooksul võimalik silmast silma kohtuda Eestist valitud Euroopa Parlamendi saadikutega ning uurida nende seisukohti Eesti ja Euroopa Liidu päevakajaliste teemade kohta.
Milline on teie tööpäev Euroopa Parlamendis?
Missuguseid koosolekuid parlamendis peetakse?
Kuidas saate teie seista Eesti huvide eest Euroopa Liidus, kui Eestist pärit saadikuid on 736-liikmelises parlamendis vaid 6?
Kas Eesti on ELi ääremaa?
Mida saab Euroopa Parlament teha, et kindlustada kõigile Euroopa kodanikele võrdsed võimalused?
Kas ja kuidas mõjutab Kreeka võlakriis Eesti võimalusi euroalaga liituda?
See on vaid murdosa küsimustest, mida huvilised esitasid trammisõiduga liitunud Euroopa Parlamendi saadikutele Siiri OVIIRILE (ALDE), Vilja SAVISAARELE (ALDE), Tunne KELAMILE (EPP) ja Indrek TARANDILE (Greens/ EFA).
Ent eurotrammi kava ei piirdunud pelgalt Eesti eurosaadikute esinemistega.
Vembuka konduktori Venno Loosaare juhtimisel said väikesed ja suured reisijad osaleda Euroopat tutvustavates viktoriinides ja mängudes ning panna proovile oma teadmised Euroopa Liidu liikmesriikidest.
Trammi lõpp-peatuses Kadrioru tiigi kaldal tegutses aga kogu päeva Euroopa Parlamendi infotelk, kus jagati kõigile huvilistele teavet Euroopa Parlamendi liikmete, tegevuse ning volituste kohta.
Euroopa Päev ja "Suur Prõmm"
Euroopa Päeva pidustused Tallinnas lõpetas unikaalne luule, muusika ja tsirkuseetendus "Suur prõmm" Vabaduse väljakul.
Koostöös Tallinna Kirjandusfestivaliga sündinud üritusel astusid üles Euroopa parimad poeedid, sajandeid tagasi mööda Euroopat rännanud bardide mantlipärijad Peter Waugh, Dizzy Lez, Tobi Kunze, Felix Römer jt.
Lisaks muidugi Eesti parimad luuleesitajad.
Ligi viis tundi väldanud suurejoonelise luuleetenduse avanud Euroopa Parlamendi saadik Tunne KELAM ning Euroopa Komisjoni asepresident Siim KALLAS rõhutasid üritust sisse juhatades Euroopa ühise kultuuripärandi olulisust kõigile eurooplastele ning mitmekesisuse kui ühe Euroopa Liidu põhiväärtuse üleajalisust.
Kadi Herkül -
EP infobüroo Eestis juhataja 20100519IPR74789
ET
1
PHOTO
20100519PHT74823.jpg
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
