21.10.2004
RESOLUTSIOONI ETTEPANEK
suulise vastuse saamiseks esitatud küsimuse B6‑0018/2004 osas
vastavalt kodukorra artikli 108 lõikele 5
Esitaja: Karl-Heinz Florenz
keskkonna-, rahvatervise- ja toiduohutuse komisjoni nimel
Teema: suure võimsusega aktiivsete mereväe hüdrolokaatorite keskkonnamõjude kohta
Euroopa Parlamendi resolutsioon mereväe suure võimsusega aktiivhüdrolokaatorite keskkonnamõju kohta
Euroopa Parlament ,
–
võttes arvesse Euroopa Liidu asutamislepingu artikleid 6 ja 174;
–
võttes arvesse ÜRO mereõiguse konventsiooni (1982);
–
võttes arvesse bioloogilise mitmekesisuse konventsiooni;
–
võttes arvesse elupaikade direktiivi 92/43/EMÜ sätteid;
–
võttes arvesse rahvusvahelist vaalapüügikonventsiooni (1946);
–
võttes arvesse oma resolutsiooni nõukogu 19. juuni 2003. aasta teatise "Merekeskkonna kaitsmise ja säilitamise strateegia suunas" kohta;
–
võttes arvesse Euroopa Komisjoni avaldusi, mis käsitlevad kirjalikuks vastamiseks esitatud küsimusi nr E-2442/01 ja E-2797/02 ning küsimust suuliseks vastamiseks O-0096/02 ;
–
võttes arvesse petitsioonikomisjonile 2003. aasta juunis esitatud petitsiooni suure võimsusega aktiivhüdrolokaatorite kohta (0611/2003);
–
võttes arvesse kodukorra artikli 108 lõiget 5;
–
võttes arvesse metsloomade rändliikide kaitse konventsiooni;
A.
arvestades teadlaste ja üldsuse kasvavat muret pärast rida vaalaliste massilise suremise dokumenteeritud juhtusid (Kreekas 1996; USA Neitsisaartel 1998,1999; Kanaari saartel 1985, 1986, 1989, 2002; Bahamal 2000; Madeiral 2000; Ameerika Ühendriikide looderannikul 2003), mis seonduvad suure võimsusega kesksageduslike aktiivhüdrolokaatorite kasutamisega rannikuvetes;
B.
arvestades, et üha enam uurimistulemusi, sealhulgas 18 Euroopa teadlase avaldatud tõendid ajakirja Nature 9. oktoobri 2003. aasta numbris, kinnitavad, et mereväe suure võimsusega aktiivhüdrolokaatorite tekitatavad väga valjud helid ohustavad märkimisväärselt mereimetajaid, kalu ja maailmamere muid elusorganisme;
C.
arvestades, et nendel hüdrolokaatoritel on võimalik negatiivne mõju kutselisele kalapüügile ja juba kogu maailmamere kahanenud kalavarudele, mida tõendab ka Ühendkuningriigi Defence Research Agency tellitud uurimus (FRRI 27/94);
D.
arvestades, et Ühinenud Rahvaste Organisatsiooni mereõiguse konventsiooni artiklid 204–206 teevad riikidele ülesandeks hinnata nende tegevuse võimalikku mõju merekeskkonnale ja anda teada selliste hindamiste tulemustest;
E.
arvestades, et rahvusvahelise vaalapüügikomisjoni (IWC) resolutsioonis 1998-6 sätestatakse inimtekkelise müra uurimine teaduskomitee peamise prioriteedina, ja et IWC teaduskomitee järeldas oma 56ndal kohtumisel (2004. aasta juulis) avaldatud aruandes, et on mõjuvaid tõendeid militaarsete hüdrolokaatorite otsese mõju kohta vaaladele, eriti nokkvaaladele; arvestades, et teaduskomitee liikmed nõustusid, et tõsine probleem on ka teistest allikatest, sh laevadest ja seismilisest tegevusest pärineva müra suurenemine;
F.
arvestades, et veealune müra on üks merereostuse liik, nagu sätestab Ühinenud Rahvaste Organisatsiooni mereõiguse konventsioon (UNCLOS) ja selle artikkel 194 näeb ette, et „riigid võtavad meetmeid, et mis tahes allikast lähtuvat merereostust vältida, vähendada ja kontrollida“;
G.
arvestades, et EL on kohustatud otsuse nr 1600/2002/EÜ kohaselt, mis sätestab kuuenda keskkonnaalase tegevusprogrammi (6EAP), peatama bioloogilise mitmekesisuse vähenemise ELis aastaks 2010 ning tulenevalt ülemaailmsel säästva arengu tippkohtumisel vastu võetud bioloogilise mitmekesisuse konventsioonist ning selle rakenduskavast ka globaalselt;
H.
arvestades, et nende kohustuste tõhusaks järgimiseks on tulenevalt ohtude olemusest vaja rakendada ettevaatusprintsiipi, nagu on määratletud EÜ asutamislepingus, st teadusliku kahtluse korral tuleb vältida tegevust, mis võib kahjustada looduslikku mitmekesisust ning floorat ja faunat;
I.
arvestades, et oma 19. juuni 2003. aasta resolutsioonis nõukogu teatise "Merekeskkonna kaitsmise ja säilitamise strateegia suunas" kohta oli Euroopa Parlament seisukohal, et täieliku andmekogu puudumist ei tohi ära kasutada ettekäändena sobivate ettevaatusmeetmete võtmata jätmiseks, eriti seal, kus on selged tõendid bioloogilise mitmekesisuse märkimisväärse vähenemise kohta;
J.
arvestades, et samas resolutsioonis kutsub Euroopa Parlament Euroopa Komisjoni üles võimalikult kiiresti merekeskkonna kohta järgmistel elementidel rajaneva temaatilise strateegia esitamist:
– ettevaatusprintsiip, sealhulgas poliitikate ja tegevuste pikaajaliste mõjude hindamine vastavalt EÜ asutamislepingu artiklile 6;
– säästlikkuse kontseptsioon, mis sisaldab nii viitväärtuste kindlaksmääramist kaitse ja säilitamise eesmärkide jaoks kui tegevuse eesmärke;
– strateegilise keskkonnamõju hindamine (SEA),et integreerida keskkonnaalased ning bioloogilise mitmekesisuse alased kaalutlused kõikidesse otsustamisprotsessidesse;
– kompleksne lähenemisviis kõigi inimtegevuste poolt põhjustatud merekeskkonda ähvardavate ohtude ohjamiseks ja nende mõjude hoolikas hindamine sellele keskkonnale ning selliste mõjude vastastoime ja sõltuvus;
– kompleksne lähenemisviis rannaäärsele ja avamere meremajandusele;
– regionaalne lähenemisviis, mis võtab arvesse regionaalseid erinevusi ökoloogilistes tunnustes, ohtusid ja sotsiaalmajanduslikke tahke;
– kogu ELi mandrilava katvate regionaalmerede merenduse strateegiline ruumiline planeerimine, mis kaasaks plaanikeskse lähenemisviisi sektoriviisilistesse otsuste langetamise süsteemidesse;
K. arvestades, et metsloomade rändliikide kaitse konventsiooni osaliste konverents märgib mitmete vaalaliste puhul, et massiline kaldale ujumine pärast militaarsete hüdrolokaatorite teste on murettekitav ning seda tuleks põhjalikumalt uurida;
1. kutsub Euroopa Liitu ja tema liikmesriike üles kehtestama mereväe suure võimsusega aktiivsete hüdrolokaatorite kasutamisele moratooriumi, kuni pole lõpule viidud globaalne hindamine nende kumulatiivse keskkonnamõju kohta mereimetajatele, kaladele ja teistele meres leiduvatele eluvormidele;
2. kutsub liikmesriike üles NATO ja teiste rahvusvaheliste organisatsioonide raamistikus aktiivselt taotlema moratooriumite ja piirangute kehtestamist suure võimsusega aktiivhüdrolokaatorite kasutamisele mereväeoperatsioonides ning alternatiivsete tehnoloogiate arendamist;
3. kutsub liikmesriike üles viivitamatult piirama tugeva võimsusega aktiivhüdrolokaatorite kasutamist oma jurisdiktsiooni all olevates vetes;
4. kutsub liikmesriike üles läbipaistval viisil kontrollima ja uurima mereimetajate massilist kaldale ujumist ja suremist ELi vetes, mis on seotud inimtekkelise müraga, ja edastama uurimistulemused Euroopa Komisjonile;
5. kutsub Euroopa Komisjoni üles teostama uuringut tugeva võimsusega aktiivsete hüdrolokaatorite mõjust merekeskkonnale, ja liikmesriikide poolt antud teabe põhjal andma hinnangut lokaatorite kasutamisega kaasnevatele mõjudele Euroopa vetes;
6. kutsub Euroopa Komisjoni ja liikmesriike üles moodustama riikidevaheline töörühm, et töötada välja rahvusvahelised kokkulepped, mis reguleerivad mürataset maailmameres, eesmärgiga piirata ja vähendada mereimetajatele ja kaladele inimtekkelise kajaga avaldatava ebasoodsat mõju;
7. on seisukohal, et kõikide meetmete puhul ühisstandardite loomiseks ja kaitsetööstuse alase koostöö parandamiseks on vaja vältida tehnoloogiaid, mis võivad põhjustada tarbetut ja tõsist kahju keskkonnale ja ühenduse teistele huvidele, antud juhul kalandusele, ning otsida neile alternatiive;
7. teeb oma presidendile ülesandeks edastada käesolev resolutsioon nõukogule ja Euroopa Komisjonile.
