12.9.2011 B7-0484/2011 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Olukord Süürias
Willy Meyer
,
Gabriele Zimmer
,
Jean-Luc Mélenchon
fraktsiooni GUE/NGL nimel
PE472.665v01-00 B7‑0484/2011 Euroopa Parlamendi resolutsioon olukorra kohta Süürias
Euroopa Parlament ,
– võttes arvesse kodukorra artikli 110 lõiget 2,
A. arvestades, et alates 2011. aasta märtsist, kui algasid õiguspärased meeleavaldused Süüria kodanike võrdsete õiguste ning selliste laialdaste poliitiliste vabaduste nagu ajakirjandus-, sõna- ja kogunemisvabaduse saavutamiseks, on vägivald eskaleerunud; arvestades, et ÜRO hinnangul on 2200 inimest kaotanud elu, veel enamad on saanud vigastada ja tuhandeid on vahistatud;
B. arvestades, et Süüria Araabia Vabariigi valitsus lubas teostada demokraatlikke ja sotsiaalseid reforme, kuid ei astunud vajalikke samme oma lubaduste täitmiseks;
C. arvestades, et juba kuid ei ole rahvusvaheline üldsus suutnud väljendada kindlat vastuseisu meeleavaldajate vastu suunatud vägivallale Süürias; arvestades, et kuna NATO moonutas ÜRO Julgeolekunõukogu resolutsiooni 1070/2011 (Liibüa kohta) sätteid, ei suutnud Julgeolekunõukogu jõuda kokkuleppele vägivalda hukka mõistva resolutsiooni küsimuses;
D. arvestades, et Araabia Liiga, Euroopa Liit, ÜRO peasekretär ning mitmed lääneriikide ja araabia maade valitsused mõistavad jätkuvalt hukka meeleavaldajate vastase vägivalla Süürias; arvestades, et Ameerika Ühendriigid ja EL kehtestasid sanktsioonid, sealhulgas keelustasid Süüria nafta importimise ning äritehingud Süüria pankade ning energeetika- ja telekommunikatsiooniettevõtetega;
E. arvestades, et Süüria opositsioon vastustab üksmeelselt igasugust välis- ja täpsemalt sõjalist sekkumist ning on otsustanud jätkata meeleavaldusi demokraatia toetuseks;
F. arvestades, et relvade, eriti Venemaalt pärit relvade eksport jätkub ja koguni kasvab;
G. arvestades, et rahvusvahelisel meedial on keelatud Süüriasse siseneda ning üksnes Süüria inimõiguslaste kinnitamata teated ning internetis ja sotsiaalmeedias välja pandud mobiilikaamerafotod lasevad heita pilgu riigis valitsevale olukorrale;
1. mõistab üheselt hukka rahumeelsete meeleavaldajate vastu jõu ja surmava vägivalla kasutamise ning muud rängad inimõiguste rikkumised, näiteks omavolilised hukkamised ja vahistamised, inimeste tahtevastase ja vägivaldse kadumise, inimõiguslaste ja ajakirjanike piinamise ja süstemaatilise tagakiusamise ja hirmutamise Süüria võimude poolt, ning avaldab kaastunnet hukkunute ja vigastatute perekondadele;
2. nõuab tungivalt, et Süüria Araabia Vabariigi valitsus lõpetaks koheselt kõik inimõiguste rikkumised ning tunnustaks täielikult kõiki inimõigusi ja põhivabadusi, sealhulgas sõna- ja kogunemisvabadust;
3. kutsub Süüria Araabia Vabariigi valitsust üles väljakuulutatud reforme ellu viima ning edendama kaasavat, ehtsat ja usaldusväärset rahvuslikku dialoogi, mis toimub hirmu- ja ähvardustevabas õhkkonnas ning mille eesmärk on otsida sisulist lahendust Süüria elanike õiguspärastele muredele ja püüdlustele seoses riigi tulevikuga, nagu seda nõuavad Araabia Liiga, ÜRO peasekretär ja teised;
4. toetab Süüria rahva vaprat võitlust režiimi vastu ning nõuab, et Süüria edasine saatus peab olema kindlalt Süüria rahva kätes, seda ilma igasuguse välissekkumiseta;
5. on vastu igasugusele sõjalisele sekkumisele selles riigis;
6. nõuab kõigi meelsusvangide ja omavoliliselt kinnipeetute viivitamatut vabastamist ning inimõiguslaste, sealhulgas juristide, inimõiguste kaitsjate ja ajakirjanike igasuguse hirmutamise, tagakiusamise ja omavolilise vahistamise lõpetamist;
7. rõhutab vajadust alustada demokraatlike ja inimõiguste rikkumise rahvusvahelistele normidele vastavat, usaldusväärset ja erapooletut uurimist ning tuua kohtu ette isikud, sealhulgas ka valitsuse kontrolli all olevad jõud, kes vastutavad Süüria Araabia Vabariigis rahumeelsete meeleavaldajate ründamise eest; toetab ÜRO Inimõiguste Nõukogu otsust panna tööle rahvusvaheline komisjon Süüria meeleavalduste mahasurumise uurimiseks;
8. nõuab tungivalt, et Süüria ametivõimud lubaksid sõltumatul ja rahvusvahelisel meedial tegutseda Süüria Araabia Vabariigis ilma põhjendamatute piiranguteta, võimaldaksid juurdepääsu internetile ja telekommunikatsioonivõrgustikele ning lõpetaksid edastatavate sõnumite tsenseerimise;
9. teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, Süüria Araabia Vabariigi valitsusele ja parlamendile, Vahemere Liidu peasekretärile ning Araabia Liigale.
