Suuliselt vastatav küsimus O-000316/2011
komisjonile
Kodukorra artikkel 115
Michael Cashman
,
Claude Moraes
,
Monika Flašíková Beňová
,
Juan Fernando López Aguilar
,
Ioan Enciu
,
Anna Hedh
fraktsiooni S&D nimel Teema: Rumeenia uus tsiviilseadustik ning homo-, bi- ja transseksuaalide vaba liikumine
1. oktoobril 2011. aastal jõustunud uue Rumeenia tsiviilseadustiku artikkel 227 käsitleb abieluta kooselu vormide keelamist või abieluga võrdsustamist.
Euroopa Liidu Põhiõiguste Ameti 2010. aasta aruandes, mis käsitleb homofoobiat, transfoobiat ning diskrimineerimist seksuaalse sättumuse ja soolise identiteedi alusel, rõhutatakse, et vähemalt kümnes liikmesriigis rikutakse tõenäoliselt vaba liikumise direktiivi, kuna samast soost kooselupartnerid on selle kohaldamisalast välja arvatud.
Kas komisjon ei leia, et:
- tsiviilseadustikes või põhiseadustes samasooliste abielu või partnerluse selgesõnaline keelamine (Rumeenia tsiviilseadustiku artikli 277 lõige 1) või välisriigis sõlmitud sellise abielu või partnerluse mittetunnustamine (Rumeenia tsiviilseadustiku artikli 277 lõiked 2 ja 3) on tarbetu ja kahjulik, sest see on suunatud samasooliste paaride ja isikute vastu, lähtudes nende seksuaalsest sättumusest, ning põlistab sedalaadi diskrimineerimise riigi alusseadustes?
- välisriigis sõlmitud samasooliste isikute abielu ning nii vastas- kui ka samasooliste isikute partnerluse tunnustamise selgesõnaline keelamine (tsiviilseadustiku artikli 277 lõiked 2 ja 3) on vaatamata vaba liikumist käsitlevate õigusnormide äramärkimisele (tsiviilseadustiku artikli 277 lõige 4) vastuolus ELi kodanike põhiõigusega säilitada ühest liikmesriigist teise liikudes oma tsiviilõiguslik seisund, nagu väitis ka volinik Reding oma 7. septembril 2010 Euroopa Parlamendis peetud sõnavõtus?
- Rumeenia uus tsiviilseadustik loob õiguskindlusetuse olukorra ning tsiviilseadustiku artikli 277 lõiked 1, 2 ja 3 on vastuolus sama artikli lõikega 4, nii et sellega võidakse tühistada direktiivi 2004/38/EÜ pereliikmeid (kelle hulka kuulub abikaasa) määratleva artikli 2 ja soodustatud isikuid käsitleva artikli 3 kohaldamine või neid artikleid võidakse kohaldada nii, et tunnustamise keelu alusel ei anta samasoolistele abikaasadele või partneritele või vastassoost partneritele vaba liikumise õigust?
- need sätted on vastuolus aluslepingute väärtuste ja vaimuga ning võrdõiguslikkuse ja mittediskrimineerimise põhimõttega, võivad tekitada sallimatu ja homofoobse õhkkonna, süvendada pingeid ning kahjustada ELi kodanike, sealhulgas Rumeenia kodanike vaba liikumise õigust ELis?
- tuleks alustada rikkumismenetlusi Rumeenia ja teiste liikmesriikide suhtes, et tagada vaba liikumise direktiivi täielik järgimine ja kohaldamine, ilma inimesi nende seksuaalse sättumuse tõttu diskrimineerimata, ning kodanike põhiõiguste täielik austamine?
