ELi ja Venemaa tippkohtumine
Välissuhted
2007-10-24 - 15:15
Saadikud arutasid 26. oktoobril Mafras (Portugal) toimuva ELi ja Venemaa tippkohtumise valguses ELi-Venemaa suhteid.
Mitmed saadikud olid kriitilised nõukogu ja komisjoni suhtes ning märkisid, et EL peaks suhetes Venemaaga kõnelema ühel häälel ning ei tohi demokraatiat ja inimõiguseid ohverdada majandushuvidele.
Parlament võtab resolutsiooni ELi-Venemaa tippkohtumise kohta vastu järgmisel täiskogu istungil.
Arutelu
Fraktsioonide kõnevoor
José Ignacio SALAFRANCA SÁNCHEZ-NEYRA (EPP-ED, ES) märkis, et kevad Samaaras oli olnud külm ning et ta loodab, et Mafras on kliima parem.
Ta rõhutas, et tippkohtumisel tuleb rääkida sellistest küsimustest nagu energia tarnekindlus.
Ühe riigi vastu suunatud otsuseid või tegusid tuleks tema sõnul näha kui kõigi liikmesriigi vastu suunatuid.
Ta lisas, et ELi huve tuleb kaitsta "pragmaatiliselt", kuid et numbrid ei tohi meid "põhimõtete osas pimedaks teha".
Jan Marinus WIERSMA (PSE, NL) leidis, et tippkohtumisel peaksime juhinduma sellest, et meil on ühised huvid.
Meil on vaja mandaati uuele koostöö- ja partnerluslepingule ning vastastikkust lähenemist, lisas ta.
Samuti on vaja suuremat koostööd nt Musta mere piirkonnas.
Wiersma ütles samuti, et valimiste vaatluste küsimustes tuleb teha koostööd OSCEga.
Lõpetuseks märkis ta, et inimõiguste ja demokraatia küsimustes peab olema kriitiline, aga ei tohi vastanduda, vaid tuleb keskenduda koostööle.
Graham R. WATSON (ALDE, UK) märkis, et koostöö Venemaaga on lünklik, nt Kosovo puhul.
Tema sõnul on erimeelsused väga suured, sest Venemaal puuduvad Euroopa põhiväärtused - vabadus, demokraatia ja õigusriigi põhimõtete austamine.
"Nõukogu ja komisjoni poliitikas on olnud liiga palju Realpolitiki ja mitte piisavalt Moralpolitiki .
Meie suhe Venemaaga on strateegiline, tõepoolest, aga see ei ole partnerlus," märkis ta.
Lähenevatele valimistele viidates märkis Watson, et "kui inimkloonimine oleks paremini arenenud, siis Putin kandideeriks tõenäoliselt nii presidendiks kui ka peaministriks, vendade Kacynskite eeskujul Poolas!"
Watson lisas lõpetuseks, et tema fraktsioon soovis resolutsiooni, sest öeldu tuleb panna kirja, muidu oleme jututuba.
Tippkohtumisel tuleb Putinile tema sõnul edastada sõnum, mida ta ei saa ignoreerida.
Konrad SZYMAŃSKI (UEN, PL) ütles, et Rahvapartei esindajad otsustasid mitte koostada resolutsiooni enne tippkohtumist ning et see on viga.
Ta lisas, et ta loodab, et see ei tähenda seda, et me taganema oma nõuetel põhinevast poliitikast.
Muidu Venemaa arvab, et ta võib teha, mida tahab, lisas ta.
Bart STAES (Verts/ALE, BE) märkis, et minister ütles, et suhted Venemaaga on paremad, kui rahvusvahelisest pressist võib järeldada.
"Kas te elate mõnel muul planeedil?" küsis Staes.
"Kas kaubandus ja majandus on olulisem kui inimõigused?" lisas ta.
Tema sõnul liigub Venemaa diktatuuri suunas ning see on vastuvõetamatu.
Ta lisas, et olukord Tšetšeenias on samuti vastuvõetamatu ning et Putiniga tuleb tõsiselt rääkida.
Helmuth MARKOV (GUE/NGL, DE) ütles et ta soovib, et meil oleks ühine lähenemine Lähis-Ida, Transnistria jne osas.
Meil on tema sõnul vaja kokkuleppeid nt tehnoloogiliste uuenduste osas.
Kritiseerida on palju, ent tuleb rääkida avatult ning tunnistada, et meil on Venemaad vaja, et lahendada suuri rahvusvahelisi küsimusi.
Eesti saadikute kõnevoor
Kartin SAKS (PSE, EE) märkis: "On kuulda, et eesistujamaa ettepanekul tehti koridorikokkuleppeid, et lükata edasi Vene-teemaline resolutsioon, et see näiliselt ei häiriks Euroopa Liidu-Vene tippkohtumise atmosfääri.
Skandaalne, et me nii kuulekalt loobume oma seisukoha avaldamisest.
See on parim näide sellest, kuidas Euroopa pole aru saanud Venemaaga suhtlemisel, et probleem pole detailides, vaid meie enda käitumises.
Varem oli Euroopa Parlament seisnud selliste olukordade tekkimise vastu, aga täna tundub mulle, et hirm, mis halvab järjest enam Vene ühiskonda, on hakanud mõjutama ka meid.
Saks jätkas, küsides: "Miks me teeme korduvalt Venemaale erandeid?
Kas usume endiselt oma põhimõtetesse või laseme peale suruda mõtteviisi, et Venemaa on midagi nii erilist, et mitte ainult pliinid vaid ka partnerlussuhted peavad olema vene moodi?"
Saks märkis lõpetuseks, et: "Selline käitumine on hukatuslik mõlemale – nii Euroopa Liidule, kui ka Venemaale endale."
Tunne KELAM (EPP-ED, EE) märkis, et Venemaa ametlik poliitika on teesklemine ning Potjomkini külade ehitamine.
Ta lisas, et Putin teeskleb ikka veel demokraatiat, olles ise peaaegu saanud valmis autoritaarse ning väga natsionalistliku riigi.
Kelam jätkas: "Me teeskleme ka, et lähenevad valimised on otsustavad.
Ma kahtlen selles, sest tulemuste manipuleerimiseks on kõik ette valmistatud".
Ta lisas, et kui me nõustume selle teesklusmänguga kaasa minema ja teeskleme, et usume sellist demokraatiat, "siis me võtame endale kaasvastutuse selle eest, mis juhtub Venemaal tavavenelastega, kes väärivad enamat, kui see võltsdemokraatia."
Kelam rõhutas, et ta ei nõustu nõukogu arvamusega, et koostööle ei ole alternatiivi.
"Me peame oma suhted tasakaalustama ja peame edastama signaali, et oleme valmist peatama koostöö, kui Venemaa ei vasta omaltpoolt ja avatult," rõhutas Kelam.
ELi-Venemaa tippkohtumise resolutsioon võetakse vastu järgmisel täiskogul.
Arutelu: 24.10.2007
20071023IPR12113 ELi-Venemaa tippkohtumise kava (ingliskeelne) Euroopa Parlamendi 19. juuni 2007. aasta resolutsioon ELi majandus- ja kaubandussuhete kohta Venemaaga
ET
1
LINK
http://www.eu2007.pt/UE/vEN/Reunioes_Eventos/ChefesEstado/EURussia.htm
-//EP//TEXT TA P6-TA-2007-0262 0 NOT XML V0//ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
