21.5.2007
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Jan Marinus Wiersma, Hannes Swoboda ja Andres Tarand
fraktsiooni PSE nimel
Eesti
Euroopa Parlamendi resolutsioon Eesti kohta
Euroopa Parlament ,
–
võttes arvesse ELi eesistujariigi 2. mai 2007. aasta avaldust olukorra kohta Eesti saatkonna ees Moskvas;
–
võttes arvesse ELi liikmesriikide valitsuste arvukaid toetusavaldusi Eestile;
–
võttes arvesse Euroopa Parlamendi presidendi Hans-Gert Pötteringi avaldust ning arutelu 9. mai 2007. aasta täiskogu istungil;
–
võttes arvesse kodukorra artikli 103 lõiget 2,
A.
arvestades, et 26.–28. aprillini 2007. aastal panid meeleavaldajad, kes protestisid Eesti valitsuse kava vastu paigutada nõukogude „Tallinna vabastajate” monument Tallinna kesklinnast ümber mõne kilomeetri kaugusel asuvale kaitseväekalmistule, kahel ööl Eesti pealinnas ja mõnes Kirde-Eesti piirkonnas toime rea vägivallaakte, mis algasid meeleavaldajate rünnakutest politsei vastu ja lõppesid laiaulatusliku vandalismiga Tallinna kesklinnas;
B.
arvestades, et vandalismil polnud midagi pistmist üldtunnustatud vajadusega austada Teise maailmasõja ohvrite mälestust, ning arvestades, et rüüstajaid ei ühendanud mitte rahvus, vaid soov vägivallatseda ja rüüstata;
C.
arvestades, et väljakaevamised teostati rangelt väärika käitumise rahvusvaheliste nõuete ja normide kohaselt, ning arvestades, et monument taasavatakse kalmistul ametliku tseremooniaga Hitleri-vastase koalitsiooni esindajate osavõtul;
D.
arvestades, et vägivaldseid meeleavaldusi ning seaduse- ja korrarikkumisi organiseerisid aktiivselt ja aitasid toime panna Eestist väljaspool asuvad jõud;
E.
arvestades, et Venemaa kõrged esindajad on teinud mitu avaldust (sh Tallinna külastanud riigiduuma delegatsiooni ametlik avaldus), milles nõutakse Eesti valitsuse tagasiastumist;
F.
arvestades, et vahetult pärast Tallinna rahutusi takistasid Venemaa valitsust toetava noorteorganisatsiooni „Naši” vaenulikud meeleavaldajad seitse päeva Moskvas asuva Eesti saatkonna tööd, muu hulgas tungiti kallale Eesti ja Rootsi suursaadikule, ähvardati lammutada saatkonnahoone, rebiti saatkonna territooriumil alla Eesti lipp ja nimetati Eestit fašistlikuks riigiks;
G.
arvestades, et peamiselt väljastpoolt Eestit on organiseeritud Eesti vastu süsteemseid küberrünnakuid, et blokeerida ametlikke suhtluskanaleid ja Eesti riigiasutuste veebilehti, arvestades, et need rünnakud on toimunud Venemaa riigiasutuste IP-aadressidelt, ning arvestades, et Interneti ja mobiiltelefonisõnumite kaudu toimuvad jätkuvalt jõulised propagandarünnakud, milles kutsutakse üles relvastatud vastupanule ja vägivallale;
H.
arvestades, et vaid mõni päev pärast Tallinna sündmusi hakati ulatuslikult piirama Eesti kaupade eksporti Venemaale, Venemaa äriühingud peatavad Eesti firmadega lepinguid, ähvardatakse katkestada Eesti energiavarustus ning Tallinna-Peterburi rongiühendus peatatakse juuni lõpus;
I.
arvestades, et Venemaa ametivõimud, sh riigiduuma delegatsioon, on kahjuks keeldunud Eesti ametiasutustega dialoogi astumast ning riigiduuma delegatsioon keeldus isegi osalemast ühisel pressikonverentsil välisministeeriumis;
J.
arvestades, et sündmusi õhutasid valeinformatsiooni edastavad Venemaa meediakanalid, mis omakorda ässitasid inimesi meelt avaldama,
1.
väljendab toetust demokraatlikult valitud Eesti valitsusele ja solidaarsust temaga tema püüdlustes tagada kord ja stabiilsus ning õigusriigi põhimõtted kõikidele Eesti elanikele;
2.
peab vastuvõetamatuks Venemaa ametivõimude erinevaid katseid sekkuda Eesti siseasjadesse (näiteks Eesti valitsuse tagasiastumise nõudmine);
3.
on ärevuses Moskvas asuva Eesti saatkonna skandaalselt puuduliku kaitse pärast Venemaa ametivõimude poolt ja Eesti suursaadiku vastu „Naši” meeleavaldajate poolt toime pandud füüsiliste rünnakute pärast; kutsub Venemaa valitsust üles järgima ilma eranditeta diplomaatide kaitse Viini konventsiooni;
4.
mõistab hukka Venemaa katsed kasutada majandussurvet Eestile välispoliitika vahendina ja kutsub Venemaa valitsust üles taastama kahe riigi vahel normaalsed majandussuhted;
5.
tuletab Venemaa ametivõimudele meelde, et nende vahettegematu ja avalikult vaenulik keelekasutus Eesti vastu on teravas vastuolus rahvusvahelise käitumise põhimõtetega ning avaldab mõju ELi ja Venemaa suhetele tervikuna;
6.
kutsub Venemaa valitsust üles astuma Kesk- ja Ida-Euroopa demokraatlike riikidega avatud ja eelarvamusteta dialoogi 20. sajandi ajaloo ning inimsusevastaste kuritegude, sealhulgas totalitaarse kommunismi poolt toime pandud inimsusevastaste kuritegude teemal;
7.
tervitab Eesti presidendi Toomas Hendrik Ilvese üleskutset, milles ta rõhutas, et nõukogude ajal Eestisse tulnud inimesed, kes nüüd elavad Eesti Vabariigis, ning nende lapsed ja lapselapsed, on kõik eestlaste kaasmaalased; sõltumata päritolust on kõikidel eestimaalastel omad ajaloolised ülimalt valusad kogemused elust möödunud sajandi kolme järjestikuse okupatsiooni all; tuleb osata näha ja mõista teiste tragöödiaid; seepärast tuleb tõhustada Eesti-sisest dialoogi, et ületada olemasolevaid lõhesid eri kogukondade vahel ja luua uusi võimalusi vene keelt kõnelevate eestimaalaste integreerimiseks;
8.
teeb presidendile ülesandeks edastada käesolev resolutsioon nõukogule, komisjonile ning Eesti Vabariigi valitsusele ja parlamendile.
