SUULINE KÜSIMUS ARUTELUGA O-0097/08
vastavalt kodukorra artiklile 108
esitaja:
Arlene McCarthy
Siseturu- ja tarbijakaitsekomisjon i nimel
Euroopa Komisjonile
Teema: Tarbijakaitse ja võltsimine
Viimaste aastate jooksul on võltsimise ja piraatluse juhtumid üha sagenenud.
2007. aastal registreeris toll üle 43 000 juhtumi ELi välispiiril konfiskeeritud võltsitud kaupadest, kui 2006. aastal oli neid 37 000 ehk 17% võrra vähem.
Võltsimine puudutab aina rohkem ravimeid, toidukaupasid, kosmeetikat, mänguasju ja elektroonilisi seadmeid.
Peale selle, et nende kaupade võltsimine toob tõsist majanduslikku kahju siseturul tegutsevatele ettevõtetele, võivad need kaubad olla väga ohtlikud ka tarbijatele.
Seetõttu esitab Euroopa Parlament komisjonile järgmised küsimused:
Milliseid meetmeid saab komisjon võtta, et parandada oma töö haldusstruktuuri selles valdkonnas?
Kas komisjonil on plaanis moodustada komisjonisisene koordineerimisüksus, et ühendada erinevate peadirektoraatide asjaomaseid meeskondi ning töötada välja ühine tegevuskava?
Kas komisjon saab esitada andmed selle kohta, kui palju inimesi on saanud võltsitud toodete tõttu kannatada (eriti tervise ja ohutuse seisukohast)?
Kas komisjon kaalub andmete kogumist seoses tarbijatele tekitatud kahjuga?
Kas süsteemi RAPEX saab täiendada, et see sisaldaks olulist teavet võltsitud kauba tõttu kannatada saanud tarbijate kohta?
Milliseid meetmeid kavatseb komisjon võtta, et tagada tarbijate usaldus siseturul müüdavate toodete suhtes?
Milliseid lisameetmeid kavatseb komisjon võtta, et tagada nõuete järgimine ja karmim tollikontroll nii ELi sees kui ka väljaspool?
Kuidas kavatseb komisjon teavitada tarbijaid võltsitud kauba ohust nende tervisele ja turvalisusele?
Kuidas kavatseb komisjon kaasata sellesse tegevusse liikmesriike?
Kas komisjon toetaks mõtet luua ELi võltsitud kauba ja piraatluse jälgimiskeskust?
