5.7.2010 B7-0413/2010 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Kassettlahingumoona konventsiooni (KLK) jõustumine ja ELi roll
Ulrike Lunacek
,
Raül Romeva i Rueda
,
Barbara Lochbihler
,
Reinhard Bütikofer
fraktsiooni Verts/ALE nimel
PE442.011v01-00 B7‑0413/2010 Euroopa Parlamendi resolutsioon kassettlahingumoona konventsiooni (KLK) jõustumise ja ELi rolli kohta
Euroopa Parlament ,
– võttes arvesse kassettlahingumoona konventsiooni (KLK), mille 107 riiki 19.–30. mail 2008 Dublinis toimunud diplomaatilisel konverentsil vastu võtsid;
– võttes arvesse ÜRO peasekretäri 30. mai 2008. aasta teadaannet, milles ta innustas liikmesriike sellele olulisele konventsioonile viivitamata alla kirjutama ja seda ratifitseerima ning ütles, et ootab selle kiiret jõustumist;
– võttes arvesse oma 20. novembri 2008. aasta resolutsiooni kassettlahingumoona kohta ( P6_TA(2008)0565 );
– võttes arvesse 10. märtsi 2010. aasta resolutsiooni Euroopa julgeolekustrateegia elluviimise ühise julgeoleku- ja kaitsepoliitika kohta ( P7_TA(2010)0061 );
– võttes arvesse kodukorra artikli 110 lõiget 2,
A. arvestades, et KLK-le on olnud võimalik alla kirjutada alates 3. detsembrist 2008 Oslos ja pärast seda New Yorgis ÜRO peakorteris ning see jõustub pärast kolmekümnendale ratifitseerimisele järgneva kuuenda kuu esimesel päeval, st 1. augustil 2010;
B. arvestades, et KLKga keelustatakse kassettlahingumoona kui relvaliigi kasutamine, tootmine, ladustamine ja edasiandmine;
C. arvestades, et KLK nõuab osalisriikidelt selle lahingumoona varude hävitamist;
D. arvestades, et KLK kehtestab uued ohvrite abistamise humanitaarnormid ning nõuab, et riigid eemaldaksid konfliktidest maha jäänud lõhkemata kassettlaskemoona;
E. arvestades, et praeguseks on KLK-le alla kirjutanud 20 ELi liikmesriiki, 11 liikmesriiki on selle ratifitseerinud ning seitse liikmesriiki ei ole KLK-le alla kirjutanud ega seda ratifitseerinud;
F. arvestades, et pärast KLK jõustumist 1. augustil 2010 muutub konventsiooniga liitumise protsess keerukamaks, sest riigid peavad konventsiooniga liituma ühes etapis;
G. arvestades, et enamiku ELi liikmesriikide ja arvukate kodanikuühiskonna organisatsioonide toetus on olnud otsustava tähtsusega Oslo protsessi edukaks lõpuleviimiseks KLK poolt;
H. arvestades, et konventsioonile allakirjutamine ja selle ratifitseerimine kõigi 27 liikmesriigi poolt enne selle jõustumist 1. augustil 2010 annaks tugeva poliitilise signaali kassettlahingumoonata maailmast ning ELi eesmärkidest seoses relvade levikuga, mis tapavad valimatult,
1. soovitab tungivalt kõikidel ELi liikmesriikidel, sealhulgas Eestil, Soomel, Kreekal, Lätil, Poolal, Rumeenial, Slovakkial ja nendel riikidel, kes on konventsioonile alla kirjutanud, kuid ei ole seda veel ratifitseerinud, nagu Bulgaaria, Küpros, Tšehhi Vabariik, Ungari, Itaalia, Leedu, Madalmaad, Portugal ja Rootsi, kassettlahingumoona konventsioonile (KLK) võimalikult kiiresti alla kirjutada ja see ratifitseerida enne 1. augusti 2010; tuletab meelde, et kassettlahingumoona konventsioon jõustub 1. augustil 2010 ja et pärast seda kuupäeva peavad riigid konventsiooniga liituma ühes etapis;
2. nõuab tungivalt, et ELi liikmesriigid, kes on kassettlahingumoona konventsioonile alla kirjutanud, kasutaksid kõiki võimalusi, et innustada KLKs mitteosalevaid riike konventsioonile võimalikult kiiresti alla kirjutama ja seda ratifitseerima või sellega ühinema, sh kahepoolsete kohtumiste, sõjaväelaste vahelise arutelu ja mitmepoolsete foorumite kaudu, nagu nad on kohustatud tegema konventsiooni artikli 21 kohaselt;
3. kutsub ELi liikmesriike üles hoiduma mis tahes tegudest, mis võiksid KLKd ja selle sätteid nurjata või ohtu seada; eelkõige kutsub kõiki liikmesriike üles mitte võtma vastu, heaks kiitma ega sellega seoses nõustuma end siduma võimaliku tavarelvade konventsiooni protokolliga, mis lubab kassettlaskemoona kasutamist ega ole kooskõlas KLK artiklitega 1 ja 2, mis keelustavad sellise laskemoona kasutamise; kutsub nõukogu ja ELi liikmesriike üles vastavalt tegutsema järgmisel tavarelvade konventsiooni alasel kohtumisel, mis toimub 30. augustist kuni 3. septembrini 2010 Genfis;
4. nõuab tungivalt ELi liikmesriikidelt, kes veel ei ole kõnealuse konventsiooni liikmed, et nad kuni konventsiooniga ühinemiseni võtaksid vahemeetmeid ning kuulutaksid muu hulgas välja moratooriumi kassettlahingumoona kasutamisele, tootmisele, ja transpordile ning alustaksid kiiremas korras kassettlahingumoona varude hävitamist;
5. nõuab tungivalt, et kõik riigid osaleksid eelseisval osalisriikide esimesel kohtumisel, mis toimub 8.–12. novembril 2010 Laoses Viangchanis kui maailma kõige rohkem kassettlaskemoonast saastatud riigis;
6. nõuab tungivalt, et ELi liikmesriigid astuksid samme konventsiooni rakendamiseks lahingumoona varude hävitamise, mahajäänud lahingumoona eemaldamise ja ohvriabi andmise kaudu ning aitaksid teistel riikidel konventsiooni rakendamist rahastada või pakkuda neile selleks muud abi;
7. nõuab tungivalt, et konventsiooni allkirjastanud liikmesriigid võtaksid vastu õigusaktid selle rakendamiseks siseriiklikul tasandil;
8. palub liidu välisasjade ja julgeolekupoliitika kõrgel esindajal teha kõik, et saavutada liidu ühinemine KLKga, mis on võimalik pärast Lissaboni lepingu jõustumist;
9. kutsub liidu välisasjade ja julgeolekupoliitika kõrget esindajat üles tegema kõik, et töötada välja esimese läbivaatamiskonverentsi strateegia ühist seisukohta käsitleva nõukogu otsuse vormis;
10. kutsub nõukogu ja komisjoni üles lisama kolmandate riikidega sõlmitavatesse lepingutesse – lisaks standardsättele massihävitusrelvade leviku tõkestamise kohta – standardsätte kassettlahingumoona keelustamise kohta;
11. kutsub nõukogu ja komisjoni üles lisama kassettlahingumoona vastu võitlemist ühenduse abiprogrammidesse, et abistada kolmandaid riike lahingumoona varude hävitamise ja humanitaarabi andmisega;
12. nõuab tungivalt, et liikmesriigid kajastaksid läbipaistvalt käesoleva resolutsiooni raames tehtud jõupingutusi ja annaksid oma tegevusest üldsusele teada;
13. teeb presidendile ülesandeks edastada käesolev resolutsioon liidu välisasjade ja julgeolekupoliitika kõrgele esindajale, nõukogule, komisjonile, ELi liikmesriikide valitsustele ja parlamentidele, ÜRO peasekretärile ning kassettlahingumoona koalitsioonile.
