14.5.2008
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Sergio Berlato, Eoin Ryan ja Ryszard Czarnecki
fraktsiooni UEN nimel
Toiduainete hinnatõus ELis ja arenguriikides
Euroopa Parlamendi resolutsioon toiduainete hinnatõusu kohta ELis ja arenguriikides
Euroopa Parlament ,
–
võttes arvesse EÜ asutamislepingu artiklit 33;
–
– võttes arvesse Euroopa Parlamendi 25. oktoobri 2007. aasta õigusloomega seotud resolutsiooni loomasööda ja toiduainete hinnatõusu kohta Vastuvõetud tekstid: P6_TA-PROV(2007)0480 . ;
–
võttes arvesse kodukorra artikli 103 lõiget 2,
A.
arvestades, et toiduainehinnad on viimastel aastatel tõusnud rekordkõrgustele, eriti pärast möödunud aasta juunit, millise ajaga võrreldes on toidu ostmine kallinenud 55% võrra;
B.
arvestades, et toiduainehindade tõus on terav küsimus arenguriikides, kus elanike eelarvest kulub ebaproportsionaalselt suur osa toiduainetele, eriti linnapiirkondades, kus ei ole võimalik neid ise toota;
C.
arvestades, et mitmetes riikides, näiteks Indoneesias, Kamerunis ja Haitil on toiduga kindlustamatus vallandanud tänavarahutusi ja poliitilist ebastabiilsust ning et sellega seoses ütles Maailmapanga president Robert Zoellick hiljuti, et rahutusi võib puhkeda 33 riigis;
D.
arvestades, et ülemaailmne nõudlus toiduainete järele kasvab kiiremini kui pakkumine seetõttu, et kasvavad sissetulekud ja suurenev elanike arv Aasia areneva majandusega riikides nagu India ja Hiina on tõstnud nõudlust eriti luksuslikumate toiduainete, näiteks liha- ja piimatoodete järele;
E.
arvestades, et ELis on energiakultuuride kasvupind 2004. aastaga võrreldes suurenenud kümme korda;
F.
arvestades, et maisist ja muudest põllukultuuridest biokütuste tootmine mõjutab vahetult toiduainehindu;
G.
arvestades, et jätkuvalt tõusnud nafta hind kergitab toiduainehindu, kuna kaasaegne põllumajandus ja toiduainete turustamine on energiamahukas;
H.
arvestades, et maailma teraviljavarusid on ülemaailmselt mõjutanud ebasoodsad ilmastikutingimused, eriti kliimamuutusega seostatavad põuad ja üleujutused;
I.
arvestades, et tõusvad hinnad on õhutanud tegema spekulatiivseid tulevikutehinguid, mis omakorda hoogustab praegusi hinnatõuse,
1.
tervitab komisjoni otsust peatada käesolevaks majandusaastaks enamiku teraviljade imporditollid;
2.
lükkab tagasi kõik ettepanekud kehtestada ELi põllumajandustoodetele ekspordikvoodid ja -maksud;
3.
tervitab komisjoni lühiajalise poliitika korrigeerimist maa tootmisest kõrvaldamise 2008. aasta kohustuste peatamise näol;
4.
kutsub komisjoni üles koheselt oma poliitikat läbi vaatama (nn tervisekontroll), et peatada maa tootmisest kõrvaldamine 2009. ja järgnevateks aastateks;
5.
palub komisjonil ja liikmesriikidel edendada teise põlvkonna bioenergia kasutamist ja tootmist, mille puhul toimub esmaste põllumajandustoodete asemel eelkõige sõnniku ja põllumajandusjäätmete töötlemine;
6.
palub rahvusvahelistel doonoritel eraldada rohkem vahendeid arenguriikide vaeste elanike sihtotstarbeliseks abistamiseks;
7.
kutsub liikmesriike üles suurendama investeeringuid põllumajandussektorisse, keskendudes sellistele projektispetsiifilistele meetmetele nagu niisutus ja puhas joogivesi;
8.
kutsub panku üles tegema lõppu toidukaupadega spekuleerimisele, mille mõjul tõusevad toiduainehinnad;
9.
kutsub Ühinenud Rahvaste Organisatsiooni korraldama toiduainehindade tõusule pühendatud konverentsi, kutsuma kõiki riike sellel osalema ja püüdma leida ülemaailmsele probleemile kompleksset lahendust;
10.
teeb presidendile ülesandeks edastada käesolev resolutsioon nõukogule ja komisjonile.
