Suuliselt vastatav küsimus O-000084/2011
komisjonile
Kodukorra artikkel 115
Erminia Mazzoni
Petitsioonikomisjon i nimel Teema: Keskkonnamõju hindamise direktiivi kohaldamine Austrias (petitsioon 0672/2007)
Aastal 2007 esitas Austria looduskaitseorganisatsioon (Alpenschutzverband) Euroopa Parlamendile petitsiooni Austrias Vorarlbergis Damülsis nelja uue suusatõstuki kavandatava ilma eelneva keskkonnamõju hindamiseta paigaldamise suhtes.
Petitsiooni esitajate sõnul esitati mõjutatud piirkondade kohta puudulikke andmeid, et vältida keskkonnamõju hindamist vastavalt direktiivile 85/337/EMÜ.
Nad väitsid, et projektil oleks piirkonna linnustiku ja imetajate looduslikele elupaikadele ning tähtsatele biotoopidele katastroofiline mõju.
Nad väitsid ka, et projekt oli sihilikult jagatud väiksemateks alamprojektideks, projekti osade teostamine jagati pikema aja peale ja mõne projektiosa mahtu oli vähendatud, mis võimaldas hoida arenduse ulatust sel juhul lubatud künnise (20 hektari) piires.
Nad olid seisukohal, et arvutuste puhul oleks tulnud arvestada mitte ainult nende osadega, millel tegelikud tööd toimuvad, vaid kogu projektist mõjutatud maa-ala suurusega, samuti selle maa-ala suurusega, mida maastiku ümberkujundamine mõjutab.
Petitsioonikomisjon külastas teabekogumismissiooni eesmärgil Mellau/Damülsi piirkonda ja kinnitas missiooni aruande.
Kas komisjon on seisukohal, et praegune keskkonnamõju hindamise direktiiv sisaldab piisavalt rangeid ja asjakohaseid nõudeid, et vältida projektide tükeldamist või jagamist pikema aja peale või vastavalt seaduses ette nähtud ehitiste tüübile (nagu on mainitud petitsioonis 0181/2009) või asukohale?
Kui jah, siis kas komisjon on seisukohal, et asjaomase direktiivi rakendamine Austrias on selles suhtes seatud nõuetega täielikus kooskõlas?
Kas komisjoni arvates on vastuvõetav see, et keskkonnamõju hindamise arvutustesse kaasatakse vaid need piirkonnad, kus tegelikult töid teostatakse?
Kas komisjoni arvates on vastuvõetav see, et suusarajad ja maa-alad, millel töid ei tehta, kuid mis sellegipoolest on projekti osa, jäetakse keskkonnamõju hindamise arvutustest välja?
Kas komisjon on seisukohal, et Mellau/Damülsi juhtumi puhul on projekti kumulatiivsete ja üldmõjude arvestamise nõue täielikult täidetud?
Kas komisjon võiks anda teavet selle kohta, milline on hetkeolukord seoses keskkonnamõjude hindamise direktiivi läbivaatamisega ja kas läbivaatamisel võetakse arvesse eespool nimetatud aspekte?
