26.1.2011 B7-0076/2011 RESOLUTSIOONI ETTEPANEK suuliselt vastatava küsimuse B7‑0006/2011 alusel
vastavalt kodukorra artikli 115 lõikele 5
Organisatsioon Tuberculosis Vaccine Initiative (Tuberkuloosivaktsiini Algatus, TBVI) − Euroopa 2020. aasta strateegia elluviimine eesmärgiga aidata kaasa 2015. aastaks aastatuhande kuuenda arengueesmärgi saavutamisele
Michèle Rivasi
fraktsiooni Verts/ALE nimel
PE455.905v01-00 B7‑0076/2011 Euroopa Parlamendi resolutsioon organisatsiooni Tuberculosis Vaccine Initiative (Tuberkuloosivaktsiini Algatus, TBVI) kohta − Euroopa 2020. aasta strateegia elluviimine eesmärgiga aidata kaasa 2015. aastaks aastatuhande kuuenda arengueesmärgi saavutamisele
Euroopa Parlament ,
– võttes arvesse ÜRO aastatuhande arengueesmärke peatada 2015. aastaks tuberkuloosi haigestumise sagenemine ning vähendada tuberkuloosi haigestumist;
– võttes arvesse 2010. aasta oktoobris New Yorgis toimunud Ülemaailmse AIDSi, tuberkuloosi ja Malaaria Vastu Võitlemise Fondi kohtumist;
– võttes arvesse oma 7. oktoobri 2010. aasta resolutsiooni Sahara-taguse Aafrika tervishoiusüsteemide ja ülemaailmse tervishoiu kohta ( 2010/2070(INI) );
– võttes arvesse kodukorra artikli 115 lõiget 5,
A. arvestades, et õigus tervisele on tagatud inimõiguste ülddeklaratsiooni ja teiste rahvusvaheliste inimõiguste konventsioonidega;
B. arvestades, et troopiliste haiguste, nagu malaaria, tuberkuloos ja unitõbi, tõttu sureb igal aastal miljoneid inimesi ja selle põhjuseks on eelkõige nende haiguste resistentsuse suurenemine või ravi puudumine ning uuringutest loobumine sel lihtsal põhjusel, et see ei ole majanduslikult tasuv;
C. arvestades, et neli aastat enne aastatuhande arengueesmärkide saavutamise tähtaega on maailmas tuberkuloosi haigestumus vaatamata tehtud edusammudele endiselt murettekitavalt suur;
D. arvestades, et tuberkuloos on ere näide rahvastevahelisest ebavõrdsusest, sest tööstusriikides on see haigus peaaegu likvideeritud;
E. arvestades, et haigused, millele pööratakse kõige vähem tähelepanu ja millesse haigestuvad ainult arengumaade elanikud, ei ole praegu ühegi teadusuuringu teemaks;
F. arvestades, et enamiku arengumaade tervishoiusüsteemid ei suuda üldjuhul rahvastiku vajadusi katta ning 1990ndate aastate struktuuride ümberkorraldamise programmid on olukorda halvendanud, sest on põhjustanud sotsiaalvaldkonnas ulatuslikke eelarvekärpeid;
G. arvestades, et tervishoiusüsteemile juurdepääsu puudumine tähendab nii tervishoiuteenuste (meditsiiniasutuste ja -töötajate ning riiklike tervishoiusüsteemide puudumise tõttu) kui ka ravi kättesaadavuse puudumist,
1. on seisukohal, et tervishoiuteenustele juurdepääs on sätestatud inimõiguste ülddeklaratsioonis ja teistes rahvusvahelistes inimõiguste konventsioonides, ning on seetõttu seisukohal, et ravimeid ei saa võrrelda puhtalt kaubanduslike toodetega;
2. on seisukohal, et vaktsiinid, paremad analüüsid ja diagnostika ning tõhusamad ravimeetodid on tuberkuloosivastases võitluses olulised vahendid, mis eeldab teadusuuringute olulist ümbersuunamist ja suuremaid rahalisi vahendeid esmatasandi meditsiiniinfrastruktuurile;
3. rõhutab, et sellistele haigustele, nagu AIDS, malaaria ja tuberkuloos, suunatud vertikaalsete programmide terviklik käsitlus ning esmatasandi tervishoiusüsteemide tõhustamine aitaksid katta arengumaade elanike vajadusi;
4. on seisukohal, et tuberkuloosivastast vaktsineerimist on võimalik teha ainult arengumaade esmatasandi tervishoiusüsteemis, ning nõuab seetõttu riiklike tervishoiuteenuste taastamist ja on seisukohal, et Euroopa antav abi peab eelkõige toetama arengumaade pingutusi inimressursside ja institutsionaalse suutlikkuse suurendamiseks ning infrastruktuuride parandamiseks;
5. rõhutab, et joogivee ja tasakaalustatud toidu kättesaadavus on elanike hea tervise vältimatu tingimus; rõhutab seetõttu, et tervise läbiv mõõde ja elutingimuste parandamine aitavad kaasa eluea pikenemisele ning vaesuse ja tuberkuloosiga võitlemisele;
6. tuletab samuti meelde, et riigivõla tagasimaksmine ja võla teenindamise kulud neelavad igal aastal pea 40% vähim arenenud riikide SKPst, kuid haridusele ja tervishoiule ettenähtud vahendid on endiselt naeruväärsed;
7. palub komisjonil töötada välja stiimulid ja rahastada tähelepanuta jäetud ning vähetulusate haiguste uurimist arengumaades; on seisukohal, et kiiremas korras tuleb uurida uuenduslikke rahastamisvõimalusi nagu liikmesriikide ja/või ELi finantstagatise andmine, mis võimaldaks Tuberkuloosivaktsiini Algatusel saada vahendeid Euroopa Investeerimispangast;
8. kutsub komisjoni üles lisama kõige vähem tähelepanu saanud haigused, nagu tuberkuloos, oma prioriteetide hulka ning tagama mõjusate, ravivajadustele kohandatud ja lihtsasti manustatavate ravimite väljatöötamise ning arengumaades taskukohaste hindadega turustamise koolitatud personaliga dispanserite kaudu;
9. teeb presidendile ülesandeks edastada käesolev resolutsioon nõukogule, komisjonile, liikmesriikidele ja Maailma Terviseorganisatsioonile.
