EP: FIEdest sõidukijuhid peavad täitma tööaja reegleid
Tööhõivepoliitika
Täiskogu istungid
2010-06-16 - 14:10
FIEdena töötavatele bussi- ja veoautojuhtidele peavad kehtima samad eeskirjad, mis ettevõtete töötajatele, rõhutavad parlamendisaadikud, lükates tagasi Euroopa Komisjoni ettepaneku.
Väike enamus saadikutest lükkas tagasi Euroopa Komisjoni ettepaneku, mis oleks arvanud füüsilisest isikust juhid 2002. aasta maanteetranspordi sektori tööaja direktiivist välja.
Tagasi lükkamise poolt hääletas 368, vastu 301 ja erapooletuks jäi 8 saadikut.
Parlamendiliikmed viitasid töötervishoiu ja tööohutuse küsimustele ning vajadusele tagada õiglane konkurents.
Parlamendi raportöör Edit Bauer (EPP, SK) ja enamus EPP, ALDE ja ECRi fraktsiooni liikmetest toetas aga Euroopa Komisjoni lähenemist, mis keskendub vale-FIEna tegutsevatele juhtidele, selle asemel, et lisada FIEd õigusakti reguleerimisalasse.
Nemad leidsid, et "FIEsid hõlmab sõiduaja määrus 561/2006 ning seda tuleb korralikult rakendada" ning et "FIEna tegutsevate ettevõtjate suhtes ei ole seni kohaldatud tööaja piiranguid üheski sektoris".
FIEdest bussi- ja veoautojuhtidele tehti ajutine erand ELi maanteetranspordi tööaja direktiivist, ent nad pidid hakkama direktiivi täitma 23. märtsil 2009 kui Euroopa Komisjon ei esita vastupidist ettepanekut.
Euroopa Komisjon esitas 2008. aasta oktoobris vastava ettepaneku ning taotles FIEdest juhtidele alalist erandit, mida Euroopa Parlament aga heaks ei kiitnud.
FIEdest juhid peavad täitma ka teisi palgatöötajatest juhtidele kehtivaid eeskirju nagu peale- ja mahalaadimine, reisijate abistamine, veoki puhastamine ja hooldus ning formaalsused politsei ja tolliga suhtlemisel.
Praegune seadusandlus kehtestab palgatöötajate tööaja piirmääraks keskmiselt 48 tundi nädalas, mis võib tõusta kuni 60 tunnini nädalas kui neljakuulise perioodi jooksul ei ületata keskmist tööaega.
Järgmised sammud
Kuna Euroopa Komisjoni ettepanek lükati tagasi, jääb direktiiv 2002/15/EÜ jõusse.
Selle kohaselt pidid FIEdest sõidukijuhid hakkama direktiivi sätteid täitma alates 23. märtsist 2009.
20100615IPR76129
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
