P6_TA(2005)0350
Läbirääkimiste alustamine Türgiga
B6-0484 , 0487 , 0496 , 0498 , 0502 ja 0505/2005
Euroopa Parlamendi resolutsioon Türgiga läbirääkimiste alustamise kohta
Euroopa Parlament,
–
võttes arvesse oma 15. detsembri 2004. aasta resolutsiooni, mis käsitleb komisjoni 2004. aasta korralist aruannet ja soovitust Türgi edusammude kohta ühinemise suunas ELT C 226 E, 15.9.2005, lk 189.
, ning oma eelnevaid resolutsioone antud teemal, mis on vastu võetud 18. juunist 1987 kuni 15. detsembrini 2004;
–
võttes arvesse oma 6. juuli 2005. aasta resolutsiooni naiste rolli kohta Türgi sotsiaalses, majanduslikus ja poliitilises elus; Vastuvõetud tekstid, P6_TA(2005)0287 .
–
võttes arvesse Euroopa Ülemkogu 17. detsembri 2004. aasta kohtumise lõppjäreldusi;
–
võttes arvesse Türgiga peetavate ühinemisläbirääkimiste raamistiku projekti, mille komisjon esitas 29. juunil 2005;
–
võttes arvesse Euroopa Ülemkogu otsuseid Türgiga ühinemisläbirääkimiste alustamise kohta;
–
võttes arvesse oma 21. aprilli 2004. aasta resolutsiooni Küprose kohta; ELT C 104 E, 30.4.2004, lk 720.
–
võttes arvesse kodukorra artikli 103 lõiget 4,
A.
arvestades, et komisjon jõudis järeldusele, et Türgi on piisavalt täitnud Kopenhaageni poliitilisi kriteeriumeid ja soovitas alustada ühinemisläbirääkimisi;
B.
arvestades, et Euroopa Ülemkogu otsustas 2002. aastal, et kui Türgi täidab Kopenhaageni poliitilisi kriteeriumeid, alustab Euroopa Liit viivitamatult ühinemisläbirääkimisi;
C.
arvestades, et Euroopa Parlament oli 15. detsembril 2004 arvamusel, et ühinemisläbirääkimiste alustamine on soovitatav, kui lepitakse kokku, et läbirääkimiste esimesel etapil peetakse esmatähtsaks poliitiliste kriteeriumide täielikku rakendamist; seetõttu algab läbirääkimiste kava ministrite tasandil poliitiliste kriteeriumide täitmisele hinnangu andmisega, eelkõige inimõiguste ja täielike põhivabaduste valdkonnas nii teoorias kui ka praktikas, kusjuures on võimalik lisada läbirääkimiste kavasse teisi peatükke;
D.
arvestades, et Euroopa Parlament teatas sel puhul, et austab küll Küprose kreeka kogukonna demokraatlikku tahet, kuid väljendab kahetsust, et ei ole suudetud jõuda lahenduseni, ning kutsus Türgi ametivõime üles säilitama konstruktiivset suhtumist Küprose küsimuse reguleerimisse, et jõuda õiglase lahenduseni, mille üle peetakse läbirääkimisi Annani plaani ja ELi aluspõhimõtete põhjal, ning viima oma väed kooskõlas ÜRO asjakohaste resolutsioonidega ja konkreetse ajakava kohaselt kiiresti välja; arvestades, et ta väljendas usku, et Türgi vägede selline väljaviimine on vajalik samm pingete edasiseks vähendamiseks, pooltevahelise dialoogi taasalustamiseks ja kestva lahenduse ettevalmistamiseks; arvestades, et ta kutsus Türgi ametivõime üles tunnustama Küprose Vabariiki; arvestades, et ta juhtis Türgi ametivõimude tähelepanu tõsiasjale, et kõnealuste läbirääkimiste näol on tegemist valitsustevaheliste läbirääkimistega ühelt poolt Türgi ja teiselt poolt ELi 25 liikmesriigi vahel, kusjuures Küpros on üks nendest liikmesriikidest; arvestades, et ta märkis, et läbirääkimiste alustamine tähendab endastmõistetavalt Küprose tunnustamist Türgi poolt;
E.
arvestades, et lisaks palus Euroopa Parlament Türgi ametivõimudel tühistada kõik olemasolevad piirangud Küprose lipu all sõitvatele laevadele, mis on seotud mõne ELi liikmesriigi kaubandusega;
F.
arvestades, et Euroopa Ülemkogu jõudis 17. detsembril 2004 järeldusele, et Türgi täidab Kopenhaageni kriteeriumeid piisavalt ühinemisläbirääkimiste alustamiseks 3. oktoobril 2005, tingimusel et ta jõustab kuus seni vastuvõtmata õigusakti ja allkirjastab vastavalt oma kohustumisele protokolli, millega laiendatakse Ankara lepingut kümnele uuele liikmesriigile, ning arvestades, et Euroopa Liit peab jääma varem võetud kohustuste juurde;
G.
arvestades, et 1. juunil 2005 jõustas Türgi kuus seni vastuvõtmata õigusakti, mille jõustamist talt nõuti;
H.
arvestades, et 29. juulil 2005 allkirjastas Türgi protokolli, millega laiendatakse Ankara lepingut kümnele uuele liikmesriigile, kuid tegi koos protokolliga avalduse, milles öeldakse, et selle protokolli allkirjastamine, ratifitseerimine ja rakendamine ei tähenda mingil viisil protokollis viidatud Küprose Vabariigi tunnustamist;
I.
arvestades, et samal ajal jätkab Türgi embargot Küprose lipu all sõitvate laevade suhtes ja ka Küprose Vabariigi sadamatest tulevate laevade suhtes, keelates neil siseneda Türgi sadamatesse, samuti Küprose lennukite suhtes, millele ta keeldub andmast ülelennuõigust ja maandumisõigust Türgi lennuväljadel;
J.
arvestades, et Türgi võimud ei ole samuti veel täitnud Euroopa Parlamendi 18. juuni 1987. aasta resolutsioonis esitatud nõudmisi Armeeniaga seotud küsimustes; EÜT C 190, 20.7.1987, lk 119.
K.
arvestades, et demokraatlik ja majanduslikult stabiilne Türgi tooks olulist kasu kogu Euroopale;
L.
arvestades, et Türgi suudab tagada reformiprotsessi pöördumatuse ning saavutada ELi avaliku arvamuse vajaliku toetuse üksnes juhul, kui ta näitab üles valmidust võtta omaks ELi väärtused nende otsustava rakendamise ja jätkuvate reformide kaudu;
M.
arvestades, et Euroopa Liidu võime laienemisega toime tulla on Kopenhaageni kriteeriumide osana eeltingimus, ning arvestades, et seetõttu peab Euroopa Liit omalt poolt näitama, et ta suudab läbi viia poliitilist ja institutsionaalset reformi,
1.
võtab teadmiseks, et komisjon ja nõukogu on seisukohal, et Türgi on vormiliselt täitnud viimased tingimused läbirääkimiste alustamiseks 3. oktoobril 2005, nimelt kuue seni vastuvõtmata õigusakti jõustamine ja vastavalt võetud kohustustele protokolli allkirjastamine, millega laiendatakse Ankara lepingut kümnele uuele liikmesriigile; on arvamusel, et nendes ja teistes punktides tuleb rakendamine veel lõpule viia;
2.
taunib siiralt tõsiasja, et Türgi põhjustas tõsiseid kahtlusi oma valmiduses rakendada täielikult kõiki protokolli sätteid, tehes koos protokolliga avalduse, milles öeldakse, et selle protokolli allkirjastamine, ratifitseerimine ja rakendamine ei tähenda mingil viisil protokollis viidatud Küprose Vabariigi tunnustamist; tuletab komisjonile meelde, et ta edastaks Euroopa Parlamendile Türgi valitsuse vastuse küsimusele, kas ühepoolne deklaratsioon on osa ratifitseerimisprotsessist Türgi parlamendis;
3.
rõhutab, et see Türgi ühepoolne deklaratsioon ei ole protokolli osa ja sellel ei ole õiguslikku toimet protokollist tulenevatele Türgi kohustustele ning seda ei tohiks saada rahvusassambleele ratifitseerimiseks.
4.
tuletab Türgile meelde, et säilitades piirangud Küprose lipu all sõitvate laevadele ja Küprose Vabariigi sadamatest tulevatele laevadele, keelates neil siseneda Türgi sadamatesse, samuti piirangud Küprose lennukitele, keelates neile andmast ülelennuõigust ja maandumisõigust Türgi lennuväljadel, rikub Türgi Ankara lepingut ja sellega seotud tolliliitu, sõltumata protokollist, kuna see tava rikub kaupade vaba liikumise põhimõtet; kutsub seetõttu Türgit üles rakendama täielikult kõiki protokolli sätteid;
5.
kutsub Türgit üles tunnistama armeenlaste genotsiidi; peab seda Euroopa Liiduga liitumise eeltingimuseks;
6.
kutsub komisjoni üles viima 2006. aasta lõpuks läbi laiendatud Ankara lepingu rakendamise täieliku hindamise ning rõhutab, et puudused selle lepingu rakendamisel mõjutavad tõsiselt läbirääkimisprotsessi ja võivad koguni põhjustada läbirääkimisprotsessi peatamise; nõuab seetõttu, et tolliliidu rakendamine oleks 2006. aastal ühinemisläbirääkimistel käsitletavate esimeste peatükkide hulgas;
7.
austades Küprose kreeka kogukonna demokraatlikku tahet, avaldab veel kord kahetsust, et lahenduseni ei ole jõutud, ja kutsub Türgi ametivõime üles säilitama konstruktiivset lähenemist Küprose küsimusele Annani plaanil põhineva õiglase lahenduse alusel ja ELi aluspõhimõtetest lähtudes ning viima peatselt ning kooskõlas asjakohaste ÜRO resolutsioonidega ja konkreetse ajakava kohaselt välja oma väed; usub, et Türgi vägede selline väljaviimine on vajalik samm pingete edasiseks vähendamiseks, pooltevahelise dialoogi jätkamiseks ja kestva lahenduse ettevalmistamiseks; kutsub veelkord kõiki Küprose küsimuse osalisi üles uuesti alustama ÜRO juhitud läbirääkimisi konflikti üldiseks lahendamiseks;
8.
rõhutab, et Türgi ja kõigi ELi liikmesriikide suhete kiire normaliseerimine, kaasa arvatud Küprose Vabariigi tunnustamine Türgi poolt, on ühinemisprotsessi vajalik koostisosa; rõhutab, et Küprose Vabariigi tunnustamine Türgi poolt ei saa mingil juhul olla läbirääkimiste küsimus;
kutsub Türgi ametivõime normaliseerima Türgi ja kõigi ELi liikmesriikide suhteid ning tunnustama Küprose Vabariiki võimalikult peatselt ja rõhutab, et selle tegematajätmine toob läbirääkimisprotsessi suhtes kaasa tõsised tagajärjed ja võib isegi viia läbirääkimiste peatamiseni;
9.
kutsub nõukogu üles oma lubadusi täitma ja Küprose türgi kogukonna isolatsiooni lõpetama; kutsub nõukogu üles Ühendkuningriigi eesistumisaja jooksul uusi jõupingutusi tegema, et jõuda kokkuleppele Põhja-Küprost puudutava finantsabipaketi ning kaubanduse hõlbustamise eeskirjade üle, nii et EL saaks täita oma lubadused Küprose türgi kogukonnale;
10.
tervitab kuue olulise õigusakti vastuvõtmist ja jõustumist 1. juunil 2005, mille Euroopa Ülemkogu seadis 2004. aasta detsembris läbirääkimiste alustamise tingimuseks; märgib, et püsib mure vastuvõetud õigusaktide teatud elementide pärast, muretseb eriti riigiprokuratuuri kaebuste pärast Orhan Pamuki vastu, mis on vastuolus inimõiguste ja põhivabaduste kaitse Euroopa konventsiooniga, ja kutsub Türgi valitsust sõnavabadust tagama ning kriminaalseadustiku reformimist jätkama, pidades eriti silmas selle artiklit 301/1; avaldab samuti muret Türgi kriminaalseadustiku artikli 305 pärast, mis käsitleb kriminaalkuriteona "rahvuslikke põhihuvisid ohustavaid tegusid" ning ühenduste seaduse rakendamise määruse pärast, mis säilitab rea piiranguid, kaasa arvatud välismaise rahastamise
a priori
lubamine; märgib, et tõsine mure püsib ka seoses puudulike õigusakti ettepanekutega usukogukondade toimimise kohta (sihtasutuste seadus);
11.
nõuab kindlalt, et läbirääkimiste raamistik peaks peegeldama poliitilisi eelistusi, millele Euroopa Parlament viitab oma mitmesugustes resolutsioonides, kutsudes Türgit täielikult täitma järgmisi poliitilisi kriteeriume: institutsioonide stabiilsus, mis tagavad demokraatia; õigusriik ning lugupidamine vähemuste vastu ja nende kaitsmine; palub seetõttu, et igale läbirääkimiste voorule ministrite tasandil eelneks poliitilistele kriteeriumidele hinnangu andmine nii teoorias kui praktikas, avaldades niiviisi Türgi võimudele pidevat survet vajalike reformide jätkamiseks; arvab lisaks, et poliitiliste kriteeriumide täitmiseks tuleks kinnitada täieulatuslik programm, mis sisaldaks selgeid eesmärke, ajakava ning tähtaegu;
12.
kutsub nõukogu üles täielikult kinni pidama kõigist läbirääkimiste raamistiku koostisosadest, nagu Euroopa Ülemkogu 17. detsembri 2004. aasta kohtumise lõppjäreldustes on sätestatud; rõhutab selles raamistikus eriti, et läbirääkimiste eesmärk on ühinemine, et need läbirääkimised on avatud protsess, mille tulemusi ei saa ette tagada ning kõiki Kopenhaageni kriteeriume arvesse võttes, kui kandidaatriik ei ole valmis kõiki liikmelisusega kaasnevaid kohustusi täielikult vastu võtma, tuleb tagada, et kõnealune kandidaatriik oleks võimalikult tugeva sideme abil Euroopa struktuuridega ühendatud;
13.
kutsub selles kontekstis nõukogu ja komisjoni üles andma igal aastal Euroopa Parlamendile ja ELi liikmesriikide parlamentidele aru Türgi edusammude kohta poliitiliste kriteeriumide täitmisel ning lisama aruandesse kõik tõendatud piinamisjuhtumid, millest antud aastal teatatud on, ja Türgi varjupaigataotlejate arvu, kes selle aasta jooksul ELi liikmesriikidesse vastu võeti;
14.
nõuab tungivalt, et komisjon, kui läbirääkimised erinevate peatükkide üle on alanud, soovitaks vabaduse, demokraatia, inimõiguste, põhivabaduste, vähemuste õiguste ja õigusriigi austamise põhimõtete tõsise ja järjekindla rikkumise korral ning pärast konsulteerimist Euroopa Parlamendiga läbirääkimised vastavalt Euroopa Liidu lepingule peatada;
15.
märgib, et Türgi ELiga liitumise mõju eelarvele on võimalik täielikult hinnata alles siis, kui Türgiga peetavate finantsläbirääkimiste tingimused on 2014. aastast edasise finantsperspektiivi kontekstis määratletud;
16.
rõhutab, et komisjoni soovitus viia ühinemislepingusse sisse pikad üleminekuajad, erikokkulepped näiteks struktuuripoliitika ja põllumajanduse alal ning püsivad tagatised tööjõu vaba liikumise kohta ei tohiks avaldada negatiivset mõju Türgi jõupingutustele
acquis'
ülevõtmisel;
17.
rõhutab, et läbirääkimiste alustamine on pikaajalise protsessi algus, mis oma iseloomult on lahtine ega vii
a priori
ja automaatselt ühinemiseni; samas rõhutab, et läbirääkimiste eesmärgiks on Türgi ELi liikmelisus, kuid et selle eesmärgi täitmine sõltub mõlema poole püüdlustest; seetõttu ei ole ühinemine läbirääkimiste alustamise automaatne tagajärg;
18.
rõhutab, et Nice'i leping ei ole rahuldav alus uute liikmesriikide vastuvõtmist puudutavate otsuste tegemiseks ning seetõttu nõuab, et põhiseadusliku protsessi käigus jõustataks vajalikud reformid;
19.
meenutab, et vastavalt Euroopa Ülemkogu 1993. aasta Kopenhaageni kohtumise lõppjäreldustele on liidu võime Türgit vastu võtta ja samal ajal Euroopa integratsiooni hoogsust säilitada oluline kaalutlus, mida tuleb nii liidu kui Türgi üldistest huvidest lähtuvalt arvesse võtta; toetab komisjoni kavatsust jälgida läbirääkimiste kestel liidu suutlikkust Türgit vastu võtta ning meenutab seetõttu komisjonile oma nõuet, mis sisaldub Euroopa Parlamendi viimases, 15. detsembri 2004. aasta resolutsioonis Türgi edusammude kohta ühinemisettevalmistamises, saada 2005. aastal mõju-uuringu jätkuosa, mis annaks olulist teavet selle tähtsa aspekti kohta;
20.
teeb presidendile ülesandeks edastada käesolev resolutsioon nõukogule. komisjonile, Euroopa Nõukogu peasekretärile, Euroopa Inimõiguste Kohtu presidendile ning Türgi valitsusele ja parlamendile.
