Komisjoni nimel vastas kõrge esindaja ja asepresident Catherine Ashton
(18. august 2011)
Komisjon võtab täielikult teadmiseks Euroopa Parlamendi resolutsioonid Sergei Magnitski juhtumi kohta.
EL on seda juhtumit tähelepanelikult jälginud ja arutanud seda igal võimalusel Venemaa ametiasutustega, kaasa arvatud kõrgeimal tasandil.
EL väljendas president Medvedevile ja peaminister Putinile ELi ja Venemaa tippkohtumisel 7. detsembril 2010 ning Venemaa valitsuse liikmete visiidil Euroopa Komisjoni 24. veebruaril 2011 tõsist muret seoses uurimises tehtud väheste edusammudega.
4. mail 2011 toimunud inimõigustealasel konsultatsioonikohtumisel rõhutas EL juhtumi olulisust ning palus Venemaa ametiasutustelt ametlikult esitada ELile rohkem teavet uurimise käigu kohta.
Siseasjade volinik arutas küsimust ka alalise partnerlusnõukogu (justiits- ja siseküsimused) 19. mai 2011. aasta kohtumisel Venemaa siseministri Konovaloviga, kutsudes Venemaad üles täitma oma rahvusvahelisi kohustusi ning tagama nõuetekohane uurimine.
Inimõiguste ja õigusriigiga seotud üldisemaid küsimusi arutati ka viimasel ELi ja Venemaa tippkohtumisel.
Pärast ELi sekkumist on juhtumi uurimisel astutud olulisi samme.
31. mail 2011 tegi president Medvedev peaprokurörile ülesandeks tugevdada uurimise järelevalvet.
Veidi varem oli Vene Föderatsiooni uurimiskomitee teatanud kriminaaluurimise algatamisest seoses Sergei Magnitski surmaga.
President Medvedev tegi juhtumi sõltumatu uurimise ülesandeks ka kodanikuühiskonna ja inimõiguste arengu presidendinõukogule.
Mõlemad uurimised on andnud esialgseid tulemusi, mis avalikustati juuli esimesel nädalal.
Need uurimised ei ole veel lõpetatud.
6. juulil 2011 esitas kodanikuühiskonna ja inimõiguste arengu presidendinõukogu president Medvedevile uurimise esialgse aruande.
Selles järeldatakse, et tõenäoliselt põhjustas Sergei Magnitski surma tahtlik hoolimatus ja piinamine (peksmine vangivalvurite poolt) ning et tema vastu esitatud süüdistused on võltsitud.
Aruandes osutatakse ka huvide konflikti võimalusele, kuna juhtumit uurisid samad ametnikud, keda Sergei Magnitski oli süüdistanud osalemises pettuses, mille käigus riigilt varastati umbes 200 miljonit eurot.
Pärast selle teabe avaldamist on president Medvedev väidetavalt tunnistanud, et Sergei Magnitski surma põhjustas kuritegu.
Uurimiskomitee kinnitas 18. juulil 2011, et kahte vanglaametnikku süüdistatakse hoolimatuses ja nende suhtes on algatatud kriminaalasi.
Uurimiskomitee ei välistanud võimalust, et süüdistus esitatakse veel mõnele kõrgemale vanglaametnikule.
Uurimine on kavas lõpule viia 2011. aasta augusti lõpuks.
EL saab piiravaid meetmeid kehtestada ainult nõukogu ühehäälse otsusega.
Esmalt on aga vaja, et käimasolevad uurimised viidaks nõuetekohaselt lõpule.
EL kutsub Venemaa ametiasutusi üles tagama, et uurimine oleks nõuetekohane.
ELi liikmesriikide välisministreid teavitatakse korrapäraselt uurimise edusammudest.
