Nädala tähtsündmused: autoriõigused, ülemkogu tulemused, Eesti piim
Institutsioonid
2007-03-09 - 16:19
Parlament arutab Eesti piima rasvasisaldust
Eelseisval nädalal Strasbourgis aset leidev Euroopa Parlamendi täiskogu istung puudutab erinevaid teemasid nagu naiste ja meeste võrdõiguslikkus, muusikateenuste autoriõigused, tuumarelvastuse vähendamine ja lastehoid.
Nõukogu ja komisjon teevad kokkuvõtte Euroopa Ülemkogust.
Lisaks hääletavad saadikud Eestis toodetud ja turustatava piima rasvasisalduse üle.
Hetkel peab täispiima rasvasisaldus olema 3,5%, samas kui enamus Eestis toodetavast ja tarbitavast piimast on 2,5% rasvasisaldusega.
Esmaspäev:
Euroopa Parlament arutab raportit, mis käsitleb Euroopa Komisjoni poolt välja antud teatist "Naiste ja meeste võrdõiguslikkuse juhised 2006–2010".
Saadikud nõuavad, et komisjoni ettepanekud leiaksid tee ka reaalsesse ellu.
Eelkõige soovivad saadikud, et rakendataks põhimõtet "võrdse töö eest võrdne tasu", edendataks isapuhkuse kasutamist, võideldaks naiste- ja lastevastase vägivalla vastu, tagataks naissoost sisserändajate parem lõimimine ühiskonda ning edendataks naiste õiguseid ka Euroopa Liidu välissuhetes.
Lisaks tuleb arutusele õigusasjade komisjoni raport sidusmuusikateenuste autoriõiguse ühise piiriülese haldamise kohta, milles komisjoniliikmed leiavad, et sidusmuusikaturul on Euroopa kultuurilise mitmekesisuse kaitsmiseks vaja siduvat seadusandlust.
Oma vastuses Euroopa Komisjoni ettepanekule avada turg konkurentsile väljendavad saadikud rahulolematust nii valitud menetluse kui ettepaneku sisu osas.
Veidi enne täiskoguistungit, kell 14.30-16.00 leiab parlamendi täiskogu saalis aset terrorismiohvrite mälestusteenistus.
Pärast 11. märtsil 2004. aastal Madridi rongivõrgustikus aset leidnud terrorirünnakut otsustas Euroopa Parlament mälestada igal aastal sel kuupäeval terrorismiohvreid.
Teisipäev:
Hommikul teeb komisjon avalduse oma 2008. aasta poliitilise strateegia osas ning Euroopa Liidu ja Ameerika Ühendriikide vahelise lennuteenuste kokkuleppe kohta.
Arutusele tuleb ka transpordikomisjoni raport Euroopa Lennuohutusameti kohta, milles saadikud soovivad paremini kaitsta Euroopa lennureisijaid ning anda Euroopa Lennuohutusametile õiguse trahvida lennuettevõtteid või teisi lennundusega seotud osapooli kui ohutusstandardeid ei täideta.
Selleks laiendati ameti pädevust, et saavutada ühised ning tõhusalt rakendatavad ohutusstandardid kõikide Euroopas lendavate lennuliinide puhul, asugu nad siis ELis või sellest väljaspool.
Pärastlõunal teevad komisjon ja nõukogu kaks avaldust: tuumarelvastuse vähendamise ja desarmeerimise ning lastehoiu teemal.
Lisaks tuleb hääletusele ettepanek pikendada erandit, mis kehtib Eestis toodetud ja Eestis turustatavale piimale.
Erand puudutab piima rasvasisaldust - vastavalt nõukogu määrusele peab täispiima rasvasisaldus olema 3,5%, samas kui enamus Eestis toodetavast ja tarbitavast piimast on 2,5% rasvasisaldusega.
Praegune erand kehtib kuni 30. aprillini 2007 ning seda tahetakse pikendada kuni 30. aprillini 2009. aastal.
Kolmapäev:
Nõukogu ja komisjon teevad avalduse Rooma lepingu 50. aastapäeva puhul vastu võetava Berliini deklaratsiooni kohta.
Lisaks sellele teevad nõukogu ja komisjon kokkuvõtte 8.-9. märtsil aset leidvast Euroopa Ülemkogust.
Ülemkogu teemadeks on: Lissaboni strateegia, parem seadusandlus, integreeritud energia- ja kliimapoliitika, ning vajadusel välispoliitika küsimused.
Pärastlõunal teevad komisjon ja nõukogu avalduse Euroopa-Vahemere piirkonna suhete kohta.
Neljapäev:
Päevakorras on regionaalarengu komisjoni omaalgatuslik raport, milles saadikud soovivad, et Euroopa Komisjon pööraks erilist tähelepanu saarte olukorrale.
Saadikud soovivad muuhulgas alalise riigiabi võimaldamist saartele ning nad rõhutavad saarte ja mandri vaheliste transpordiühenduste olulisust.
Raportis märgitakse, et Vahemere saared on eriti mõjutatud ebaseaduslikust sisserändest ning et komisjon ja ELi välispiiride amet Frontex peaks saari siinkohal aitama.
Komisjon teeb pärastlõunal avalduse hülgetoodete keelu kohta Euroopa Liidus ning avalduse kallaletungi kohta, mille ohvriks langes Galina Kozlova, mari rahvusliku liikumise Mari Ušem juhatuse liige ja kirjandusajakirja Ontšõko toimetaja.
20070309STO03966 Pressiteenistuse täiskogu eelinfo Otseülekanne täiskogult
ET
1
PHOTO
20070309PHT04023.jpg
ET
3
LINK
/eplive/public/freetext_page_direct/20061120FTX00012-2101/default_et.htm
-//EP//TEXT IM-PRESS 20070228BRI03712 FULL-TEXT NOT XML V0//ET
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
