7.3.2007
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Roberta Angelilli, Ģirts Valdis Kristovskis, Inese Vaidere, Hanna Foltyn-Kubicka ja Marek Aleksander Czarnecki
fraktsiooni UEN nimel
Rahvusliku liikumise Mari Ušem liikme ja ajakirja Ontšõko toimetaja Galina Kozlova ründamine
Euroopa Parlamendi resolutsioon rahvusliku liikumise Mari Ušem liikme ja ajakirja Ontšõko toimetaja Galina Kozlova ründamise kohta
Euroopa Parlament ,
–
võttes arvesse oma 12. mai 2005. aasta resolutsiooni demokraatia ja inimõiguste rikkumise kohta Vene Föderatsiooni Mari Eli Vabariigis ELT C 92 E, 20.4.2006, lk 409. ja oma teisi resolutsioone Venemaa kohta, eriti 13. detsembri 2006. aasta resolutsiooni 24. novembril 2006. aastal Helsingis toimunud ELi ja Venemaa tippkohtumise kohta Vastuvõetud tekstid, 12.12.2006, P6_TA-PROV(2006)0566 . ja 25. oktoobri 2006. aasta resolutsiooni ELi–Venemaa suhete kohta pärast Venemaa ajakirjaniku Anna Politkovskaja mõrva Vastuvõetud tekstid, 25.10.2006, P6_TA(2006)0448 . ;
–
võttes arvesse Euroopa Ühenduse ja Venemaa vahelist 1. detsembril 1997. aastal jõustunud partnerlus- ja koostöölepingut EÜT L 327, 28.11.1997, lk 3. ;
–
võttes arvesse Euroopa inimõiguste ja põhivabaduste kaitse konventsiooni;
–
võttes arvesse Vene Föderatsiooni poolt 10. mail 2001. aastal allkirjastatud Euroopa regionaal- ja vähemuskeelte hartat;
–
võttes arvesse Mari Eli Vabariigi põhiseadust, mis tunnustab ühe riigikeelena mari keelt, ja 1995. aasta keeleseadust, milles deklareeritakse, et Mari El on paljurahvuseline vabariik, ja mis näeb kõigile kodanikele ette õiguse säilitada ning arendada oma emakeelt ja kultuuri oma etnilisele päritolule vaatamata;
–
võttes arvesse Venemaa ja rahvusvaheliste VVOde usaldusväärseid aruandeid korduvate inimõiguste rikkumiste kohta Vene Föderatsiooni Mari Eli Vabariigis;
–
võttes arvesse käimasolevaid ELi ja Venemaa vahelisi inimõiguste, vähemuste ja põhivabaduste alaseid konsultatsioone;
–
võttes arvesse kodukorra artikli 103 lõiget 2,
A.
arvestades, et mari rahvusliku liikumise Mari Ušem liikmele, kirjandusajakirja Ontšõko toimetajale ja Mari Nõukogu esimehe Vladimir Kozlovi abikaasale Galina Kozlovale tungiti 25. jaanuaril 2007. aastal jõhkralt kallale, tekitades talle peavigastusi ja nägemiskahjustusi;
B.
arvestades, et Galina Kozlova ründamine on jätk aktivistide ja ajakirjanike vastu suunatud rünnakute seeriale Mari Eli Vabariigis, kaasa arvatud kolme ajakirjaniku tapmisele 2001. aastal ja Vladimir Kozlovi ründamisele 4. veebruaril 2005. aastal;
C.
arvestades, et kohalikud ja föderaalvõimud ei ole võtnud vajalikke meetmeid, et tagada rünnakute toimepanijate kohtu ette toomine ning kindlustada ajakirjanike turvalisus ja meedia sõltumatus;
D.
arvestades, et opositsioonilise meedia ja ajalehtede tegutsemisvabadus on oluliselt piiratud ja näiteks mitmeid opositsioonilisi ajalehti on võimalik trükkida vaid väljaspool Mari Eli Vabariiki;
E.
arvestades, et mari vähemusse kuuluvatel inimestel on väga suuri raskusi emakeelse hariduse saamisel, kuna marikeelne kesk- ja kõrgem haridus puudub ning marikeelsete õpikute üllitamine on viimastel aastatel tõsiselt vähenenud,
1.
mõistab järsult hukka Galina Kozlova ründamise ning aktivistide, kultuuriinimeste ja sõltumatute ajakirjanike jätkuva tagakiusamise Mari Elis ning kutsub föderaal- ja kohalikke võime üles tagama selliste tegude toimepanijate kohtu ette toomine ja kindlustama sõnavabaduse austamine;
2.
on veendunud, et Vene Föderatsiooni paljurahvuseline olemus annab suure panuse Euroopa kultuurilisse ja keelelisse mitmekesisusse ning et see on asi, mille üle on kõik Vene Föderatsiooni kodanikud õigustatult uhked ja mida tuleb hoida kõikide Euroopa kodanike hüvanguks;
3.
nõuab föderaal- ja kohalikelt võimudelt kiire, põhjaliku ja sõltumatu uurimise läbiviimist Galina Kozlova vastu suunatud rünnaku ja teiste sarnaste intsidentide suhtes;
4.
kutsub Mari Eli valitsust viivitamatult lõpetama eriarvamusel olevate avalike teenistujate poliitiline hirmutamine ning hoiduma lubamatust poliitilisest sekkumisest küsimustesse, mis puudutavad haridus- ja kultuuriinstitutsioone;
5.
kutsub kohalikke ja föderaalvõime täitma rahvusvahelisest õigusest tulenevaid kohustusi ning astuma vajalikke samme, et hõlbustada riigi põhiseaduse ja muude vähemuskeelte ning -kultuuride säilitamist ja arendamist puudutavate õigusaktide sätete praktilist rakendamist, erilise rõhuga näha ette heatasemeline emakeelne haridus kõikidel tasanditel, tagades sellega mari keelele ja vene keelele võrdse staatuse kogu vabariigi piires;
6.
palub komisjonil tõstatada Venemaa soome-ugri vähemusrahvuste – sealhulgas Mari Vabariigis valitseva olukorra – küsimus Euroopa Liidu ja Venemaa dialoogi raames;
7.
kutsub komisjoni üles lisama soome-ugri ja teistele vähemusrahvustele suunatud programmid ELi ja Venemaa kultuuri- ja haridusalase koostöö hulka;
8.
teeb presidendile ülesandeks edastada käesolev resolutsioon nõukogule, komisjonile ning Vene Föderatsiooni ja Mari Eli valitsusele.
