P6_TA(2007)0539
Kaubandus- ja majandussuhted Ukrainaga
A6-0396/2007
Euroopa Parlamendi 15. novembri 2007. aasta resolutsioon kaubandus- ja majandussuhete kohta Ukrainaga ( 2007/2022(INI) )
Euroopa Parlament
, –
võttes arvesse Euroopa Parlamendi ja nõukogu 24. oktoobri 2006. aasta määrust (EÜ) nr 1638/2006, millega kehtestatakse üldsätted Euroopa naabrus- ja partnerlusinstrumendi loomise kohta ELT L 310, 9.11.2006, lk 1.
;
–
võttes arvesse Ferrero-Waldneri ja Solana kümnepunktilist Ukraina kava, mille nõukogu kinnitas 21. veebruaril 2005. aastal;
–
võttes arvesse volinik Ferrero-Waldneri 22. novembri 2005. aasta teatist komisjonile "Euroopa naabruspoliitika rakendamine ja edendamine" ( SEK(2005)1521 );
–
võttes arvesse komisjoni teatist nõukogule ja Euroopa Parlamendile Euroopa naabruspoliitika arendamise kohta ( KOM(2006)0726 );
–
võttes arvesse komisjoni koostatud riigi strateegiadokumenti aastateks 2007–2013 ja riiklikku näidisprogrammi aastateks 2007–2010 Ukraina kohta;
–
võttes arvesse 1. detsembril 2005. aastal allkirjastatud Ukraina ja ELi vahelise energiaalase koostöö vastastikuse mõistmise memorandumit;
–
võttes arvesse komisjoni teatist pealkirjaga "Ukrainaga ühise õhuruumi arendamine" ( KOM(2005)0451 );
–
võttes arvesse komisjoni teatist pealkirjaga "Euroopa naabruspoliitika – strateegiadokument" ( KOM(2004)0373 );
–
võttes arvesse komisjoni talituste töödokumenti, mis on lisatud komisjoni teatisele nõukogule ja Euroopa Parlamendile Euroopa naabruspoliitika arendamise kohta: naabruspoliitika eduaruanne, Ukraina ( KOM(2006)0726 ), ( SEK(2006)1505 );
–
võttes arvesse 5. mail 1993. aastal allkirjastatud ning 9. märtsil 2005. aastal pikendatud ja muudetud Euroopa Ühenduse ja Ukraina vahelist tekstiilitoodetega kauplemise lepingut;
–
võttes arvesse 14. juunil 1994. aastal allkirjastatud ning 30. märtsil 2004. aastal ja 27. märtsil 2007. aastal pikendatud ja muudetud Euroopa ühenduste ja nende liikmesriikide ning Ukraina vahelist partnerlus- ja koostöölepingut EÜT L 49, 19.2.1998, lk 3.
;
–
võttes arvesse 22. novembril 2004. aastal allkirjastatud Euroopa Ühenduse ja Ukraina valitsuse vahelist teatavate terasetoodetega kauplemist käsitlevat lepingut ELT L 384, 28.12.2004, lk 23.
;
–
võttes arvesse Euroopa Ühenduse ja selle liikmesriikide ning Ukraina vahelist koostöölepingut tsiviilotstarbelise satelliitnavigatsioonisüsteemi (GNSS) kohta ning Euroopa Ühenduse ja Ukraina vahelist lennuühenduse teatavaid aspekte käsitlevat lepingut, mis mõlemad allkirjastati 1. detsembril 2005;
–
võttes arvesse viimaste ELi ja Ukraina tippkohtumiste, sealhulgas 27. oktoobril 2006. aastal Helsingis ning 14. septembril 2007. aastal Kiievis toimunud tippkohtumiste tulemusi;
–
võttes arvesse oma 19. jaanuari 2006. aasta resolutsiooni Euroopa naabruspoliitika kohta ELT C 287 E, 24.11.2006, lk 312.
;
–
võttes arvesse oma 22. mai 2007. aasta resolutsiooni globaalse Euroopa kohta – konkurentsivõime välisaspektid Vastuvõetud tekstid
,
P6_TA(2007)0196 .
,
–
võttes arvesse oma 12. juuli 2007. aasta soovitust nõukogule läbirääkimisvolituste kohta uue laiendatud lepingu sõlmimiseks ühelt poolt Euroopa Ühenduse ja selle liikmesriikide ning teiselt poolt Ukraina vahel Vastuvõetud tekstid, P6_TA(2007)0355 .
;
–
võttes arvesse ELi ja Ukraina parlamentaarse koostöökomitee juures tegutseva Euroopa Parlamendi delegatsiooni tegevust;
–
võttes arvesse nõukogu 22. jaanuari 2007. aasta järeldusi uue laiendatud lepingu kohta;
–
võttes arvesse kodukorra artiklit 45;
–
võttes arvesse rahvusvahelise kaubanduse komisjoni raportit ( A6-0396/2007 ),
A.
arvestades, et Ukraina on ELi jaoks strateegilise tähtsusega partner ning loomulikuks sillaks ELi ning Venemaa ja Kesk-Aasia vahel; arvestades, et Ukraina suurus, loodusvarad, rahvastik ning geograafiline asend annavad Ukrainale Euroopas ainulaadse seisundi ja muudavad ta oluliseks tegutsejaks selles piirkonnas;
B.
arvestades, et pärast 2004. aasta laienemist sai EList Ukraina suurim kaubanduspartner ning et Ukrainaga piirnevate riikide ühinemine ELiga on tugevdanud Ukraina kaubandussidemeid ELiga ja avanud uusi piirkondliku kaubanduse, tööstusliku koostöö ja majanduskasvu võimalusi;
C.
arvestades, et Euroopa Parlamendi üks peamisi eesmärke välispoliitikas on tõhustada ja edendada Euroopa naabruspoliitikat, mille eesmärk on toetada demokraatia ja turumajanduse arengut ELiga piirnevates riikides ning tugevdada nende poliitilisi ja majanduslikke sidemeid ELi ja selle liikmesriikidega;
D.
arvestades, et naabruspoliitika tõhustamiseks tuleb esmajärjekorras edendada mitmepoolsust ja seega on uue laiendatud lepingu, mida käsitlevad läbirääkimised algasid 5. märtsil 2007, peamine teema tulevase vabakaubanduslepingu sõlmimine;
E.
arvestades, et nii Ukraina ühinemine Maailma Kaubandusorganisatsiooniga (WTO) kui ka ühinemislepingu ratifitseerimine Ukraina parlamendi poolt on mõlemad vajalikud eeldused selleks, et Ukraina saaks uue laiendatud lepingu raames alustada ELiga läbirääkimisi vabakaubanduspiirkonna loomiseks, eesmärgiga siduda Ukraina majandus võimalikult tugevalt ELi majandusega ja parandada riigi üldist suutlikkust kaubanduse ja majanduse valdkonnas;
F.
arvestades, et kaubanduse valdkonnas on ELi ja Ukraina huvid sarnased ning nende vastavate turgude suurem integreeritus oleks kasulik mõlemale ning et ühenduse õigustiku järkjärguline kohaldamine Ukraina poolt oleks oluline samm edasi Ukraina majanduse järkjärgulise ELiga integreerimise ja poliitilise koostöö süvendamise eesmärgi suunas;
G.
arvestades, et kavandataval Ukraina ja Euroopa Ühenduse vahelisel vabakaubanduslepingul võib algselt olla negatiivseid külgi, mis mõjutaksid eelkõige majanduslikult ja sotsiaalselt kõige nõrgemaid elanikkonna rühmasid; arvestades vajadust luua elanikkonna rühmadele majandusabi suurendamise kaudu üleminekumehhanism, mis võimaldaks järkjärgulist ja tasakaalustatud integratsiooni ning toetaks sellega riigi jätkusuutlikku arengut;
H.
arvestades, et ELi-poolsed pingutused ei tohi keskenduda üksnes Ukraina majanduslikule integratsioonile, vaid tuleb luua alus ka sotsiaaltoetuste süsteemile, mille kaudu tagatakse näiteks õiglasem ja tasakaalustatum juurdepääs vanaduspensionitele või võimaldatakse kõige vaesemate elanikkonna rühmade, lasterikaste perede või maaelanikkonna toetamist ning luuakse rahastamismehhanisme ja muid võimalusi vähemuste integratsiooniks; arvestades, et nende meetmetega toetatakse sotsiaalset ja poliitilist stabiilsust, mis on vajalik Ukraina edukaks majanduslikuks integratsiooniks WTO raames ja tugevamateks partnerlussuheteks ELiga;
I.
arvestades, et EL ja Ukraina on otsustanud eesmärgiks seatud ühise vabakaubanduspiirkonna loomise suunas kiiresti edasi liikuda, nagu seda on viimastel kõrgetasemelistel kohtumistel ja tippkohtumistel kinnitatud, niipea kui Ukraina on WTOga ühinemise protsessi lõpetanud ja Ukraina parlament on ühinemislepingu ratifitseerinud,;
J.
arvestades, et Ukrainale tuleb jätta aega ja ruumi oma suutlikkuse parandamiseks, mis võimaldab tal tulla toime globaliseerumisega seotud väljakutsetega; arvestades, et riigi majanduse tugevamaid ja nõrgemaid külgi ning siseriiklikku eripära ja piirkondlikku olukorda arvesse võttes tuleb Ukraina turg järk-järgult avada, mis peab aga toimuma teatud paindlikkusega, et vältida riigile üheainsa majandusmudeli pealesurumist;
K.
arvestades, et ELi ja Ukraina ees seisvad üleilmastumise ja uute ning tugevate majanduslike osapoolte ilmnemisega seotud kaubandus- ja majanduspoliitilised väljakutsed on sarnased; arvestades, et tõhusam majanduskoostöö ELiga võiks anda tõuke vajalikele reformidele ning aidata soodsama investeerimiskliima kaudu suurendada nii rahvusvaheliste finantsinstitutsioonide kui ka erasektori otseinvesteeringuid Ukraina majandusse;
L.
arvestades, et majanduskoostöö tugevdamine Ukrainaga toob kaasa positiivseid kasvuvõimalusi ka liikmesriikide majanduste jaoks ja kiirendab nende paremat integratsiooni ELi siseturuga;
M.
arvestades, et Ida-Euroopa uued poliitilised, majandus- ja sotsiaalprobleemid kujutavad endast väljakutseid, millele peavad reageerima kõik osalised ühiselt ja koordineeritult,
WTOga ühinemine
1.
toetab WTOga ühinemist käsitlevate läbirääkimiste edukat lõpetamist; palub Ukrainal kõrvaldada kõik järelejäänud õiguslikud ja tehnilised takistused, mis põhjustavad raskusi ühinemisel WTOga;
2.
palub komisjonil ja liikmesriikidel pakkuda Ukrainale seoses WTOga ühinemisega täiendavat poliitilist ja diplomaatilist toetust ning riiki vajalike nõuete täitmisel ka edaspidi abistada; palub komisjonil toetada Ukrainat talle antud üleminekuaja kasutamisel täies mahus seoses WTO liikmesusega esitatud kõrgete nõudmiste täitmiseks;
3.
kiidab heaks ELi otsuse anda Ukrainale turumajanduse staatus ja tunnustada seeläbi Ukraina valitsuse poolt riigi hästi toimiva turumajanduse loomiseks tehtud suuri jõupingutusi; palub Ukraina valitsusel need saavutused koondada, et tagada, et tõsistele turumoonutustele reageeritakse nõuetekohaselt;
ELi ja Ukraina vabakaubanduspiirkonna loomine
4.
kiidab heaks asjaolu, et praegu komisjoni juhtimisel läbiviidav kaubanduse säästvuse mõju hinnang lõpetatakse enne vabakaubanduslepingut käsitlevaid ametlikke läbirääkimisi, mida alustatakse niipea kui Ukraina on WTOga ühinenud ja Ukraina parlament on ratifitseerinud ühinemislepingu; palub komisjonil ja Ukraina valitsusel võtta vabakaubanduslepingu sätete määratlemisel hoolikalt arvesse säästvuse mõju hinnangu tulemusi;
5.
palub lepingupooltel hoolikalt kaaluda usaldusväärse ja tõhusa institutsioonilise raamistiku loomist, mis võimaldaks omakorda luua ühised järelevalvekomisjonid ja anda neile vastavad volitused; ühised järelevalvekomisjonid võivad anda soovitusi pooltevaheliste kaubandus- ja majandussuhete parandamiseks ning toimiva vaidluste lahendamise mehhanismi loomise ergutamiseks;
6.
palub komisjonil ja Ukraina valitsusel luua veel enne vabakaubanduslepingut käsitlevate läbirääkimiste lõpetamist säästva arengu foorumi, mis oleks avatud kodanikuühiskonna esindajatele ja mille raames tegeletakse intensiivselt ka kliimamuutuste küsimusega;
7.
märgib, et vabakaubanduspiirkonna loomisel Ukrainaga on pikemas perspektiivis vaieldamatult positiivne mõju, kuid lühemas või keskpikas perspektiivis võivad ELi idapoolsete liikmesriikide jaoks kaasneda sellega ka negatiivsed järelmõjud, millega tuleb aidata toime tulla;
8.
palub Ukrainal töötada välja rahvusvahelistele ja ELi normidele vastavad tollialased õigusaktid ja neid rakendada ning parandada nii piiril kui ka riigi sees tegutsevate tolliteenistuste tööd lihtsustatud ja kaasajastatud tollimenetluste abil; palub komisjonil Ukraina poolt selles valdkonnas tehtud jõupingutusi toetada ning anda talle täiendavat tehnilist abi ja sihtotstarbelist rahalist toetust;
9.
märgib, et vaatamata asjaolule, et ELi üldiste tariifsete soodustuste kava ei hõlma Ukrainast ELi imporditud kõige konkurentsivõimelisemaid tooteid, on see süsteem osutunud siiski erakordselt kasulikuks nende Ukraina tootjate jaoks, kes soovivad ühenduse turule pääseda; palub komisjonil ja liikmesriikidel seoses Ukrainaga kaaluda edasist liberaliseerimist ja võimaldada tal kasutada teatud sooduskorda nn tööõiguse klausli alusel (mis lubab riikide suhtes, nagu näiteks Ukraina, kes rakendavad Rahvusvahelise Tööorganisatsiooni (ILO) peamisi töötajate õigusi käsitlevaid konventsioone, kohaldada sooduskorda);
Tööstuspoliitika
10.
palub Ukrainal tungivalt viia läbi täiendavaid sisereforme, mis võimaldaksid täielikku integreerumist ülemaailmsete turgude ja väärtusahelatega; rõhutab, et ekspordi mitmekesistamine peab eelkõige täiendama koduturu tugevdamist, et ekspordi valdkonnast kujuneks tulevikus Ukraina majanduskasvu usaldusväärne alus;
11.
palub Ukrainal edendada avalike teenuste tõhusust ja tagada nende parem kättesaadavus kõikidele kodanikele ning pöörata rohkem tähelepanu turu liberaliseerimise küsimusele, eelkõige erastamisprotsessi eduka läbiviimise, monopolide lõhkumise ja Ukraina riigipanga sõltumatuse tagamise teel;
12.
peab oluliseks, et kommertsteenuseid eristatakse avalikest teenustest, seejuures ei tohiks viimaseid liberaliseerimine mõjutada, et elanikkonna põhivajadused oleksid rahuldatud ja kõigile tagatakse hea juurdepääs peamistele avalikele hüvedele nagu tervishoid, haridus, joogivesi ja energia;
13.
palub Ukrainal pärast WTO liikmeks saamist luua tasakaalustav jõud osanike ja investorite laienenud õigustele kõikidele kodanikele ettevõtjaid puudutava teabe paremini kättesaadavaks tegemise ning sotsiaalsetest ja varalistest õigustest ja inimõigustest range kinnipidamise tagamise teel ning hoolitseda selle eest, et ettevõtjad võtaksid üle rahvusvahelised standardid ettevõtjate sotsiaalse vastustuse, raamatupidamise ja auditeerimise valdkonnas; rõhutab tungivalt vajadust, et Ukraina tsiviil- ja kaubanduskohtud omaksid diskrimineerimise ja pettuste vastu võitlemisel olulisemat rolli;
14.
palub Ukrainal tungivalt luua ühtne ja tõhus maksusüsteem, mis on kooskõlas ELi õigusaktide ja tavadega; märgib, et usaldusväärsed ja tõhusad finantsteenused on vajalik eeldus igasuguseks edasiseks majanduskasvuks Ukrainas; rõhutab, et tuleb ajakohastada rahapesu ja maksudest kõrvalehoidumise vastu võitlemise eeskirju ning laiendada nende kohaldamisala; palub Ukrainal tungivalt lõpetada viivitamatult välismaiste ettevõtjate diskrimineerimine maksustamise valdkonnas;
15.
täheldab murelikult, et vaatamata Ukraina valitsuse jõupingutustele on korruptsioon riigis endiselt laialt levinud ja takistab oluliselt nii majanduskasvu kui ka välismaise kapitali juurdevoolu; palub Ukraina valitsusel tungivalt võtta korruptsiooni vastu võitlemiseks asjakohaseid meetmeid, eelkõige pöörates erilist tähelepanu seda põhjustavatele asjaoludele;
16.
märgib, et malmi ja terase sektor moodustab suurema osa Ukraina tööstustoodangu ekspordist ja on riigi suurim kaubandusliku sissetuleku allikas; tervitab terasetoodete lepingu sõlmimist, mis allkirjastati ELi ja Ukraina koostöönõukogu raames 18. juunil 2007. aastal, mis võimaldas oluliselt suurendada ühendusse lubatavate Ukraina terasetoodete kvoote ning soodustas Ukraina ja ELi vahelise kaubavahetuse järkjärgulist, kuid siiski tõhusamat liberaliseerimist; usub, et kõnealune kokkulepe annab olulise panuse partnerlus- ja koostöölepingu eesmärkide edendamisse ning sillutab pärast koguseliste piirangute tühistamist teed paremini integreeritud turgude tekkimisele kooskõlas WTO sätetega;
17.
kutsub Ukrainat üles kõrvaldama ebaõiglast kaubandust põhjustavad konkurentsimoonutused ning aitama seeläbi kaasa harmooniliste kaubandussuhete loomisele; kutsub samuti komisjoni üles tagama, et kaubanduse kaitsevahendeid kohaldatakse üksnes juhul, kui kaubanduse moonutused on põhjustanud kahjustava dumpingu või subsideerimise olukorra;
18.
kutsub Ukraina valitsust üles hoiduma ebaseaduslike subsiidiumide andmisest Ukraina eksportivatele ettevõtjatele, mis oleks vastuolus WTO reeglitega, ja vältima igasuguseid turumoonutusi;
19.
täheldab, et Ukraina praegused kaubavood, mille maht on juba oluliselt suurenenud ja mis suureneb veelgi, ei ole pikaajalises perspektiivis siiski jätkusuutlikud, sest need sõltuvad suures osas ajutistest ja tsüklilistest asjaoludest, nagu näiteks ülemaailmse terase tarbimise ja hindade suurenemine;
20.
ergutab normide lähendamist põllumajanduse, tööstuse ja teenuste valdkonnas ning palub komisjonil anda kõnealuste normide kooskõlla viimiseks ühenduse standarditega vajalikku rahalist ja tehnilist abi;
21.
väljendab muret seoses kaevandustööliste töötingimuste ja väikeste sissetulekutega ning kaevandustes aset leidvate tööõnnetuste arvu suurenemisega Ukrainas; palub Ukraina valitsusel tungivalt tagada, et turvalisuse ja miinimumpalga osas järgitakse nõuetekohaselt töötajate põhiõigusi;
Energeetika ja transiidiga seotud küsimused
22.
nõuab Ukraina ja ELi vahelise kõrgetasemelise energeetikaalase dialoogi tõhustamist, et rakendada täielikult Ukraina ja ELi vahelise energeetikaalase koostöö vastastikuse mõistmise memorandumit;
23.
on seoses asjaoluga, et kliimamuutuste vastu võitlemiseks on säästev kaubandus hädavajalik, arvamusel, et juurdepääs energiavarudele on küsimus, mida tuleks reguleerida mitmepoolsete kokkulepete raames ja mida ei tohi kahjustada kõige soodsamate juurdepääsutingimuste saavutamiseks sõlmitavate kahepoolsete kaubanduslepingutega;
24.
kutsub Ukrainat üles arendama välja järjepidev lähenemisviis energeetikaküsimustele, mille eesmärk on tagada Ukraina territooriumi läbivate energiaallikate mitmekesistamine ja varustuskindlus, tuumaohutus, riikliku energiaturu reform, energiasektori infrastruktuuri (sealhulgas torujuhtmete) arendamine ja kaasajastamine, energia tõhus kasutus ja taastuvate energiaallikate parem kasutamine;
25.
rõhutab ohutu, läbipaistva ning usaldusväärse Ukraina ja ELi vahelise energia transiidisüsteemi tagamise olulisust;
26.
toetab tugevalt Ukraina järkjärgulist kaasamist üleeuroopalistesse transpordivõrkudesse; peab seda ELi ja Ukraina vahelise vabakaubanduslepingu eduka toimimise võtmeteguriks;
Intellektuaalomandi õigused
27.
nõuab tungivalt, et Ukraina ametiasutused viiksid WTOga ühinemise ja ELiga sõlmitud asjakohaste kahepoolsete kokkulepete raames oma intellektuaalomandi kaitse valdkonda reguleerivad seadused kooskõlla ühenduse õigustiku, WTO eeskirjade, eelkõige intellektuaalomandi õiguste kaubandusaspektide lepinguga (TRIPS), ja muude asjakohaste rahvusvaheliste normidega, ja tagaksid nende täieliku, järjekindla ja pideva rakendamise, nii et oleks võimalik võidelda tõhusalt võltsingute ja piraatluse vastu; palub Ukraina seadusandlikul kogul konsulteerida ELi ja asjassepuutuvate sidusrühmadega, eelkõige autoriõiguste omanike esindajatega, õigusloomeprotsessi varajases staadiumis ja enne autoriõigusseaduse mistahes muutmist, eriti mis puudutab digitaalõiguste kehtestamist või nende muutmist, intellektuaalomandi õiguste kollektiivse esindamise reguleerimist ja jõustamissätteid;
28.
palub Ukraina ametiasutustel võtta kõik vajalikud tõhusad ja meetmed, mille abil on võimalik teha kahjutuks ebaseadusliku tegevuse allikad, nagu näiteks optilisi kettaid tootvad tehased, kus tehakse autoriõigustega kaitstud toodete piraatkoopiaid, ja veebilehed, mis sisaldavad ebaseaduslikke autoriõigustega kaitstud materjale, ning kõrvaldada turgudelt, nagu näiteks Kiievis asuv Petrovka turg, piraattooted; märgib, et nende meetmete hulka peaksid kuuluma ka korduvad ja etteteatamata kontrollkäigud koostöös autoriõiguste omanikega;
29.
peab praeguse kohtusüsteemi kohandamist tungivalt vajalikuks, et tagada intellektuaalomandi õiguste tõhus kaitse, kriminaalmenetluste kiirem läbiviimine ja kõikide isikute, kes on ebaseadusliku kaubandusega seotud (st nii tootjad kui ka müüjad), kohtulik karistamine; märgib, et Ukraina kohtunikele ja kohtutele tuleks anda üldine juhis silmnähtavalt järeletehtud ja võltsitud materjalide konfiskeerimiseks ja hävitamiseks;
30.
nõuab tungivalt, et Ukraina ametiasutused vaataksid läbi autoriõigustega kaitstud toodete hologrammide süsteemi, konsulteerides seejuures põhjalikult autoriõiguste omanikega;
31.
palub Ukraina tolliasutustel karmistada meetmeid, mis on suunatud ebaseaduslikult toodetud piraatplaatide impordi vastu Venemaalt, ja parandada nende koostööd erasektoriga;
Koostöö teaduse ja hariduse valdkonnas
32.
palub Ukrainal tungivalt töötada välja majandusmudel, mille aluseks on teadmistepõhine majandus, ja eraldada oluliselt suurem osa sisemajanduse kogutoodangust teadusuuringuteks ja teadlaste vahetusteks; palub komisjonil tagada finants- ja tehnilise abi andmine;
33.
rõhutab, et koostöö teaduse, teadusuuringute ja tehnoloogia valdkonnas on olulise tähtsusega Ukraina majanduse arengu jaoks ning investeerimiseks ja uuendustegevuseks soodsa keskkonna loomiseks; on arvamusel, et seetõttu tuleb arendada edasi nii ELi liikmesriikide kahepoolseid suhteid Ukrainaga kui ka ELi ühist poliitikat Ukraina suhtes;
34.
palub komisjonil ja Ukraina valitsusel parandada koostööd teaduse, tehnoloogia, hariduse, koolituse ning haridus- ja teaduslike teadmiste valdkonnas, nagu näiteks Erasmus Munduse ja Jean Monnet´ programmide raames; toetab tugevamate piiriüleste kultuurisidemete ning koostöö loomist ülikoolide ja uurimiskeskuste vahel;
35.
rõhutab, et EL peab toetama Ukraina haridussüsteemi toetusprogrammide loomise ja rahaliste stiimulite kaudu, mille abil on võimalik arendada teaduslikke ja tehnoloogilisi uuringuid, mis aitavad kaasa riigi suuremale ja säästvamale majanduskasvule ning kultuurilisele ja teaduslikule arengule;
Põllumajandus ja keskkond
36.
kiidab heaks vastastikuse mõistmise memorandumi allkirjastamise 2006. aasta oktoobris põllumajanduslikke küsimusi käsitleva struktureeritud dialoogi kohta; rõhutab, et põllumajanduse valdkond täidab olulisi ülesandeid, mis puudutab eelkõige keskkonnakaitset, sõltumatust toiduainetega varustamisel ja sotsiaalse tasakaalu loomist seoses suurte erinevustega maa- ja linnapiirkondade arengus, mis võib õigustada põllumajandussektori kõrgemaid tollitariife mittepõllumajanduslike toodetega võrreldes;
37.
nõuab, et toetatakse põllumajanduses tegutsevaid isikuid ja maaelanikkonda nende majandusliku ja tervishoiu olukorra parandamise ning maapiirkondade arendamise teel; rõhutab, et vastavat toetust tuleb anda rahalises ja infrastruktuuritoetuse vormis, luues väiketootjatele juurdepääsuvõimaluse laenudele ja võttes kasutusele toetuste määratlemise süsteemi, mille abil on võimalik toetada eelisjärjekorras väike- ja noorettevõtjaid, ning töötada välja kutseõppeprogramme; viitab vajadusele luua ka maa- ja linnapiirkondi ühendav transpordivõrgustik ning parandada maapiirkondades juurdepääsu informatsioonile;
38.
palub komisjonil alustada arutelu, eesmärgiga panna alus regulatiivsele koostööle sanitaar- ja fütosanitaarmeetmete valdkonnas; palub komisjonil alustada Ukrainaga läbirääkimisi geograafiliste tähiste kaitsmise küsimuses ja lisada nende läbirääkimiste tulemused tulevasse vabakaubanduslepingusse;
39.
palub Ukrainal tungivalt tühistada viivitamatult 2006. aasta oktoobris nisule kehtestatud piiravad ekspordikvoodid, mis ei kahjustanud tõsiselt mitte üksnes Ukraina põllumajandusvaldkonda, vaid neis peitub ka oht, et seoses läbipaistmatu litsentside süsteemiga luuakse uusi korruptsioonivõimalusi;
40.
rõhutab, kui oluline on, et Ukraina pärast riikliku keskkonnastrateegia (1998–2008) vastuvõtmist ja Kyoto protokolli ratifitseerimist töötaks välja keskkonnaprogrammid, mis tagaksid piirkonna keskkonnaohutuse, mis hõlmab muuhulgas ka tuumaenergia valdkonda, joogiveega varustamise võrgustikku ja Musta mere kaitset reostuse eest;
41.
viitab asjaolule, et samaaegselt Ukraina kaasamisega ELi vabakaubanduspiirkonda tuleb võtta vastu ka importijate, eksportijate ja transpordi sertifitseerimise eeskirjad ning karmistada sanitaar- ja fütosanitaarreegleid, et vähendada nende ja ELis kehtivate vastavate normide vahelisi erinevusi;
Majandussuhted naabruses asuvate partneritega (sh Venemaaga)
42.
võtab teadmiseks, et Ukraina astus teatud tingimustel ühise majandusruumi liikmeks, kuhu kuuluvad Venemaa ja teised endised nõukogude liiduvabariigid; juhib tähelepanu sellele, et osa ühise majandusruumi lepingu sätteid, kui neid kohaldatakse piiranguteta, võivad olla takistuseks toimiva vabakaubanduslepingu sõlmimisele ELiga; palub Ukrainal arendada oma majandussuhteid Venemaa Föderatsiooniga viisil, mis ei takistaks riigi üha arenevat ja tugevamat seotust ühenduse siseturuga;
43.
nõuab, et komisjon edendaks kolmepoolset dialoogi Ukraina, Venemaa ja ELi osalusel, mis soodustaks turvalise ja rahumeelse keskkonna arengut ja annaks Ukrainale võimaluse tugevdada enda sõltumatut identiteeti, ilma et ta isolatsiooni satuks; rõhutab ühiseid huvisid käsitleva dialoogi ergutamise vajadust, eelkõige julgeoleku- ja kaitsevaldkonnas, energeetikasektoris ning nii kvantitatiivselt kui ka kvalitatiivselt suutlikuma transpordivõrgustiku arengu ja muude rahvusvaheliste teemade valdkonnas;
Kokkuvõte (sh Euroopa naabruspoliitika)
44.
võttis teadmiseks Ukraina parlamendi poolt 27. veebruaril 2007. aastal vastu võetud avalduse Ukraina ja ELi vaheliste läbirääkimiste alustamise kohta seoses ELiga uue partnerlus- ja koostöölepingu sõlmimisega;
45.
tunneb heameelt Ukraina soovi üle osaleda piirkonna stabiilsemaks muutmisel ja toetab Ukraina rolli tugevdamist majanduskoostöö lepingute väljatöötamisel, eriti mis puudutab Musta mere äärseid naaberriike;
46.
rõhutab Ukrainaga viisarežiimi lihtsustamise ja tagasivõtulepingu kiire jõustamise ja rakendamise olulisust;
47.
toetab rahvusvahelist, eelkõige piiriülest ning piirkondadevahelist koostööd majanduse ja teistes valdkondades, näiteks 2012. aasta jalgpalli Euroopa meistrivõistluste (EURO 2012) korraldamine koos Poolaga;
48.
palub Ukrainal toetada ja luua väikese ja keskmise suurusega ettevõtjatele soodne keskkond ning edendada ettevõtlikkust ja omavastutust;
49.
palub komisjonil ja Ukraina valitsusel rakendada seiremeetmeid (mis määratletakse vastavalt nõuetekohaselt läbiviidud hindamise tulemustele) mõju jälgimiseks, mis oli hiljutisel ELi laienemisel ELi ja Ukraina vahelisele kaubandusele; peab vajalikuks, et alustatakse dialoogi 2007. aasta laienemise mõju hindamiseks kaubandus- ja majandussuhete arengule, mille raames töötatakse välja asjakohased meetmed võimalike kahjude vähendamiseks;
50.
rõhutab Ukraina strateegilist tähtsust ning palub komisjonil ja liikmesriikidel kujundada tulevikus kahepoolsed suhted uutel ja ühtsematel alustel, mis põhinevad laiaulatuslikul koostööl ja solidaarsusel ning säilitavad selliste suhete privilegeeritud olemuse, mida on vorminud naabrussuhted ja ajalugu, eelkõige mis puudutab Venemaad;
51.
tunneb muret selle üle, et puuduvad selged määratlused ja perspektiivid Euroopa naabruspoliitika jaoks ning samuti ei ole pikaajalist strateegilist nägemust Ida-Euroopa arenguks ja stabiliseerimiseks; rõhutab, et Ukraina integratsiooni küsimus peab muutuma ELi poliitilise agenda tõeliselt prioriteetseks teemaks;
52.
tuletab meelde oma korduvat nõudmist, et nõukogu kohaldaks Euroopa naabruspoliitika raames kõikide osalejate suhtes süstemaatiliselt inimõiguste ja demokraatia klauslit; palub nõukogul selgitada, kuidas ta kavatseb kohaldada seda klauslit uue laiendatud lepingu sõlmimist käsitlevatel läbirääkimistel Ukraina suhtes;
o
o o
53.
teeb presidendile ülesandeks edastada käesolev resolutsioon nõukogule, komisjonile ning Ukraina valitsusele ja parlamendile.
