A7-0198/2011
27.5.2011
***
SOOVITUS
Nõukogu otsuse eelnõu protokolli (millega Euroopa Majandusühenduse ja Andorra Vürstiriigi vahel kirjavahetuse teel sõlmitud kokkulepet laiendatakse tolli turvameetmetele) sõlmimise kohta
(17403/2010 – C7‑0036/2011 – 2010/0308(NLE))
Rahvusvahelise kaubanduse komisjon
Raportöör: Vital Moreira
PE 456.788v02-00
Kasutatud tähised
* nõuandemenetlus
*** nõusolekumenetlus
***I seadusandlik tavamenetlus (esimene lugemine)
***II seadusandlik tavamenetlus (teine lugemine)
***III seadusandlik tavamenetlus (kolmas lugemine)
(Märgitud menetlus põhineb õigusakti eelnõus esitatud õiguslikul alusel.)
SISUKORD
EUROOPA PARLAMENDI ÕIGUSLOOMEGA SEOTUD RESOLUTSIOONI PROJEKT,....5
SELETUSKIRI............................................................................................................................6
SISETURU- JA TARBIJAKAITSEKOMISJONI ARVAMUS...................................................7
PARLAMENDIKOMISJONIS TOIMUNUD LÕPPHÄÄLETUSE TULEMUS.......................10
EUROOPA PARLAMENDI ÕIGUSLOOMEGA SEOTUD RESOLUTSIOONI PROJEKT,
mis käsitleb nõukogu otsuse eelnõu protokolli (millega Euroopa Majandusühenduse ja Andorra Vürstiriigi vahel kirjavahetuse teel sõlmitud kokkulepet laiendatakse tolli turvameetmetele) sõlmimise kohta
(17403/2010 – C7‑0036/2011 – 2010/0308(NLE) )
(Nõusolek)
Euroopa Parlament ,
– võttes arvesse nõukogu otsuse eelnõu (17403/2010);
– võttes arvesse protokolli, millega Euroopa Majandusühenduse ja Andorra Vürstiriigi vahel kirjavahetuse teel sõlmitud kokkulepet laiendatakse tolli turvameetmetele (17405/2010);
– võttes arvesse nõusoleku taotlust, mille nõukogu esitas vastavalt Euroopa Liidu toimimise lepingu artikli 207 lõike 4 esimesele lõigule koostoimes artikli 218 lõike 6 teise lõigu punktiga a ( C7-0036/2011 );
– võttes arvesse kodukorra artiklit 81 ja artikli 90 lõiget 8;
– võttes arvesse rahvusvahelise kaubanduse komisjoni soovitust ning siseturu- ja tarbijakaitsekomisjoni arvamust ( A7-0198/2011 ),
1. annab nõusoleku lepingu sõlmimiseks;
2. teeb presidendile ülesandeks edastada Euroopa Parlamendi seisukoht nõukogule, komisjonile ning liikmesriikide valitsustele ja parlamentidele ning Andorra Vürstiriigi valitsusele ja parlamendile.
SELETUSKIRI
Nõukogu otsuse saatmine Euroopa Parlamendile menetlemiseks nõusolekumenetluse alusel on Euroopa Liidu ja Andorra Vürstiriigi vahelise protokolli sõlmimist käsitlev õiguslik vahend, millega laiendatakse Euroopa Majandusühenduse ja Andorra Vürstiriigi vahel 28. juunil 1990 kirjavahetuse teel sõlmitud kokkuleppe reguleerimisala tolli turvameetmetele.
Kokkulepe oli aluseks mõlema poole vahelisele tolliliidule.
Praegune tolli turvameetmeid käsitlev kokkulepe lisatakse 1990. aasta kokkuleppesse uue IIa jaotisena ja erinevalt tolliliidust kohaldatakse seda põllumajandustoodete suhtes (protokolli artikli 12b lõige2).
Ühenduse tolliseadustikku ja selle rakendussätteid, millega kehtestatakse imporditavate ja eksporditavate kaupade tollikäitluse eeskirjad, muudeti vastavalt 2005. ja 2006. aastal tolli turvameetmete sätestamiseks.
Kuigi ühenduse tolliseadustikku võib põhimõtteliselt kohaldada kaubavahetuse suhtes kõikide kolmandate riikidega, on selles lubatud kasutada erinevaid eeskirju, kui rahvusvahelise lepinguga on ette nähtud julgeoleku erikord.
Protokolli artikli 12c lõikes 2 vabastatakse Andorra kohustusest kohaldada artikli 12b lõikes 1 sätestatud tolli turvameetmeid (kaupade tolliterritooriumile toomist või nende sealt väljaviimist; volitatud ettevõtjaid, samuti tolli turvakontrolle ja turvariskide haldamist hõlmavaid sätteid) ELi ja Andorra tolliterritooriumi vahel toimuva kaubaveo suhtes seni, kuni pooled kohustuvad neid kohaldama ja tagama samaväärse turvalisuse taseme oma välispiiridel.
Raportööri märkused
Raportöör tunneb heameelt selle üle, et kokkuleppe eesmärk on tagada mõlema poole vahelise kaubanduse sujuv areng kõrge tolliturvalisuse raames ja et see sisaldab eeskirjade kogumit, millega tagatakse kokkuleppe ja ELi õigustiku paralleelne areng.
Seetõttu teeb raportöör parlamendile ettepaneku anda nõusolek.
Raportöör märgib, et protokolli artiklis 12f on sätestatud protokolli rakendamise järelevalve ühiskomitee abil.
Sellega seoses palub raportöör komisjonil teavitada parlamenti ühiskomitee koosolekute järeldustest ja menetlustest ning korrapäraste hindamiste tulemustest.
Samuti palub raportöör, et komisjon võtaks endale kohustuse esitada parlamendile kokkuleppe rakendamise ülevaade.
Lõpuks märgib raportöör, et üldasjade nõukogu 14. detsembri 2010. aasta järeldustes on rõhutatud, et ELi ja Andorra Vürstiriigi vahelised suhted on laialdased, kuid killustatud, ja Andorra ei ole suurt osa siseturu õigustikust oma seadustesse lisanud, mille tõttu seda ei saa kohaldada.
Raportöör on seisukohal, et tuleb nii kiiresti kui võimalik teha analüüs Andorra võimaliku järkjärgulise siseturuga ühinemise võimaluste ja üksikasjade kohta.
14.4.2011
SISETURU- JA TARBIJAKAITSEKOMISJONI ARVAMUS
rahvusvahelise kaubanduse komisjonile
nõukogu otsuse eelnõu kohta protokolli (millega Euroopa Majandusühenduse ja Andorra Vürstiriigi vahel kirjavahetuse teel sõlmitud kokkulepet laiendatakse tolli turvameetmetele) sõlmimise kohta
(17403/2010 – C7‑0036/2011 – 2010/0308(NLE) )
Arvamuse koostaja:
Toine Manders
LÜHISELGITUS
Ettepaneku peamine sisu
Andorra ja EL moodustasid 1990. aastal tolliliidu, mis põhineb Euroopa Majandusühenduse ja Andorra Vürstiriigi vahel kirjavahetuse teel sõlmitud kokkuleppel.
Kokkuleppega loodi tolliliit mittepõllumajanduslike toodete jaoks (tooted, mis kuuluvad harmoneeritud süsteemi gruppidesse 25–97).
Ettepanek on seotud ühenduse tolliseadustiku ja selle rakenduseeskirjade muudatustega, mis puudutavad tolli turvameetmeid nende kaupade puhul, mida eksporditakse ELi mittekuuluvatesse riikidesse või imporditakse ELi mittekuuluvatest riikidest.
Kõige tähtsam on aga see, et muudatused sisaldavad sätet, mille kohaselt peaksid ettevõtjad enne kaupade importimist või eksportimist esitama teatava teabe.
Võttes arvesse asjaomasesse ELi tolliõigustikku tehtud muudatusi, kehtestatakse ettepanekuga ELi ja Andorra vahel erikord, et tagada kauplemise tõrgeteta toimimine kahe poole vahel, säilitades samas turvalisuse kõrge taseme.
ELi ja Andorra vahelist kahepoolset kaubavahetust käsitlevate kavandatud eeskirjadega tolli turvameetmete kohta nähakse ette väljumiseelse deklaratsiooni kohustuse kaotamine tingimusel, et EL ja Andorra tagavad oma territooriumitel võrdse turvalisuse taseme, nagu on sätestatud asjaomases õigustikus.
Kokkuleppe artikli 12i lõikega 2 võimaldatakse Andorra ekspertidel osaleda vaatlejatena tolliseadustiku komitee koosolekutel, kui arutlusel on neid puudutavad päevakorrapunktid.
Nõusolekumenetluse raames saab parlament kavandatava õigusakti kas tagasi lükata või heaks kiita, võttes aluseks soovituse vastutavalt komisjonilt, kes antud juhul on rahvusvahelise kaubanduse komisjon ning kellele siseturu- ja tarbijakaitsekomisjon esitab käesoleva arvamuse.
Arvamuse koostaja märkused
Arvamuse koostaja väljendab heameelt asjaolu üle, et ettepanek hõlmab rida meetmeid tagamaks kokkuleppe pidev kooskõla ELi asjaomase õigustiku arenguga.
Arvamuse koostaja kutsub nii Euroopa Komisjoni kui ka Andorrat üles pidama veel läbirääkimisi, et võtta arvesse ja vajadusel kohandada kahepoolseid kokkuleppeid vastavalt ajakohastatud tolliseadustiku käimasolevale rakendamisele, mis tuleks ELis lõpule viia hiljemalt 24. juunil 2013. aastal.
Arvamuse koostaja märgib, et suur osa siseturust jääb kehtivatest kokkulepetest väljapoole, eriti mis puudutab teenuseid, tööjõudu ja kapitali.
Ta on seisukohal, et siseturu täiendav laiendamine ühtsete õigusnormidega Andorrale peaks tooma vastastikust kasu ELi ja Andorra kodanikele ja ettevõtetele ning kokkuleppel ei tohiks olla negatiivset mõju siseturu toimimisele.
Lisaks leiab arvamuse koostaja, et ELi ja Andorra vaheliste suhete olemasolev institutsiooniline raamistik on endiselt killustatud.
Ta julgustab Euroopa Komisjoni ja Andorrat jätkama dialoogi, et muuta ELi ja Andorra vahelised suhted sujuvamaks ja arendada neid edasi, võttes arvesse kogemusi erinevate institutsiooniliste mudelitega siseturu laiendamisel EList väljapoole (näiteks Euroopa Majanduspiirkonna leping, ELi ja Šveitsi vahelised kahepoolsed kokkulepped jne).
Arvamuse koostaja on seisukohal, et nõukogu otsuse eelnõu õiguslikku alust on vaja täpsustada, kustutades viite Euroopa Liidu toimimise lepingu artikli 218 lõikele 7.
Teda on teavitatud, et nõukogu nõustus saatma paranduse, millega viide Euroopa Liidu toimimise lepingu artikli 218 lõikele 7 jäetakse välja.
******
Siseturu- ja tarbijakaitsekomisjon palub vastutaval rahvusvahelise kaubanduse komisjonil teha Euroopa Parlamendile ettepanek anda nõusolek.
PARLAMENDIKOMISJONIS TOIMUNUD LÕPPHÄÄLETUSE TULEMUS
Vastuvõtmise kuupäev
13.4.2011
Lõpphääletuse tulemus
+:
–:
0:
37
Lõpphääletuse ajal kohal olnud liikmed
Pablo Arias Echeverría, Adam Bielan, Lara Comi, Anna Maria Corazza Bildt, António Fernando Correia De Campos, Jürgen Creutzmann, Christian Engström, Evelyne Gebhardt, Louis Grech, Małgorzata Handzlik, Iliana Ivanova, Philippe Juvin, Sandra Kalniete, Eija-Riitta Korhola, Edvard Kožušník, Kurt Lechner, Toine Manders, Mitro Repo, Robert Rochefort, Zuzana Roithová, Heide Rühle, Matteo Salvini, Christel Schaldemose, Andreas Schwab, Eva-Britt Svensson, Róża Gräfin von Thun und Hohenstein, Kyriacos Triantaphyllides, Emilie Turunen, Bernadette Vergnaud, Barbara Weiler
Lõpphääletuse ajal kohal olnud asendusliige/asendusliikmed
Ashley Fox, María Irigoyen Pérez, Constance Le Grip, Pier Antonio Panzeri, Konstantinos Poupakis, Sylvana Rapti, Olle Schmidt
PARLAMENDIKOMISJONIS TOIMUNUD LÕPPHÄÄLETUSE TULEMUS
Vastuvõtmise kuupäev
24.5.2011
Lõpphääletuse tulemus
+:
–:
0:
21
2
Lõpphääletuse ajal kohal olnud liikmed
William (The Earl of) Dartmouth, David Campbell Bannerman, Daniel Caspary, Marielle De Sarnez, Harlem Désir, Yannick Jadot, Metin Kazak, Bernd Lange, David Martin, Emilio Menéndez del Valle, Vital Moreira, Paul Murphy, Godelieve Quisthoudt-Rowohl, Niccolò Rinaldi, Tokia Saïfi, Helmut Scholz, Peter Šťastný, Robert Sturdy, Gianluca Susta, Iuliu Winkler, Jan Zahradil, Pablo Zalba Bidegain, Paweł Zalewski
Lõpphääletuse ajal kohal olnud asendusliige/asendusliikmed
George Sabin Cutaş, Mário David, Salvatore Iacolino
