SUULINE KÜSIMUS H-0389/09
Küsimuste tunniks osaistungjärgul - november 2009
vastavalt kodukorra artiklile 116
esitaja:
Laima Liucija Andrikienė
nõukogule
Teema: Euroopa Inimõiguste Kohtu tegevus ja selle mõju Euroopa Nõukogu liikmesriikidele
Euroopa Liit on Euroopa Nõukogu kõige olulisem institutsiooniline partner nii poliitilisel kui ka tehnilisel tasandil.
Nende ühiseks eesmärgiks on tugevdada Euroopa ühist õigusruumi ja luua sidus põhiõiguste kaitse süsteem, keskendudes inimõiguste, õigusriigi ja demokraatia nõuetele kogu Euroopas.
Euroopa Inimõiguste Kohus on üks nimetatud eesmärkide saavutamiseks asutatud institutsioone, mis on eelkõige pühendunud kõigi Euroopa Nõukogu liikmesriikide kodanike inimõiguste kaitsmisele.
Kahjuks on Euroopa Inimõiguste Kohtu töös täheldatud puudusi.
Kohtu menetluses on umbes 100 000 kohtuasja, 60 000 nendest pärineb Rumeeniast, Ukrainast, Türgist ja Venemaalt (ainuüksi Venemaalt pärineb umbes 20 000 kohtuasja).
Igal kuul lisandub menetlusse 2000 kohtuasja ning kohtuasjade lahendamiseks kuluv aeg ulatub juba 7 aastani.
Seetõttu on hagejad, kes on oma kodumaal langenud inimõiguste rikkumise ohvriks, sunnitud õigusemõistmist ootama peaaegu 10 aastat.
Aeglane menetlus Euroopa Inimõiguste Kohtus loob olukorra, kus rikutakse hagejate õigust õigeaegsele ja õiglasele kohtule.
Mõnede ekspertide hinnangul on olukord kriitiline.
Kui lähitulevikus ei leita lahendust, siis võib kohus kaotada usaldusväärsuse.
Mida nõukogu kirjeldatud olukorrast arvab?
Milliseid meetmeid kavatseb nõukogu rakendada, et aidata parandada/hõlbustada Euroopa Inimõiguste Kohtu tööd?
Mida võiksid ELi liikmesriigid selles vallas ette võtta?
