28.4.2010 B7-0259/2010 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Verevalamised Nigeerias
Marie-Christine Vergiat
,
Gabriele Zimmer
fraktsiooni GUE/NGL nimel
PE439.781v01-00 B7‑0259/2010 Euroopa Parlamendi resolutsioon verevalamiste kohta Nigeerias
Euroopa Parlament ,
– võttes arvesse oma varasemaid resolutsioone inimõiguste rikkumise kohta Nigeerias;
– võttes arvesse 1966. aasta kodaniku- ja poliitiliste õiguste rahvusvahelist pakti, mille Nigeeria ratifitseeris 29. oktoobril 1993;
– võttes arvesse 1981. aasta inimõiguste ja rahvaste õiguste Aafrika hartat, mille Nigeeria ratifitseeris 22. juunil 1983;
– võttes arvesse UNICEFi üleskutset luua Saheli riikide laste aitamiseks hädaolukordade fond;
– võttes arvesse kodukorra artikli 110 lõiget 2,
A. arvestades, et ligikaudu kümmet miljonit Saheli idaosas elavat inimest ähvardab järgmistel kuudel tõsine toidukriis;
B. arvestades, et pool Nigeri elanikest, s.o 7,5 miljonit inimest on ohus ja erineval määral on ohustatud ka Tšaadi lääne- ja keskosa, Mali kirdeosa, Nigeeria põhjaosa ning Burkina Faso ja Mauritaania osade piirkondade elanikud;
C. arvestades, et kuigi Nigeeria on suuruselt kaheksas naftatootja maailmas, elab suurem osa selle riigi 148 miljonist elanikust allpool vaesuse piiri;
D. arvestades, et nafta kasutamine Nigeerias toimub riigi elanike kõige põhilisemate vajaduste arvelt sotsiaal-, majandus- ja keskkonnavaldkonnas;
E. arvestades, et suured naftakontsernid (Shell, Total, Exxon, Agip jt) on hõivanud Nigeeria naftatootmise riigijuhtide nõusolekul ja rahva vajaduste arvelt;
F. arvestades väiteid massiliste pettuste kohta eelmiste presidendivalimiste ajal;
G. arvestades, et juba aastaid riigis valitsenud kodusõja õhustik, aga ka hiljutised vägivallaaktid naftaettevõtete (eelkõige Totali) vastu, on tihedalt seotud loodusvarade (eelkõige nafta ja gaasi) kontrolliga ja nendele juurdepääsuga;
H. arvestades, et 2010. aasta jaanuaris ja märtsis põlisrahvaste vahel toimunud rünnakud ja verevalamised (ühelt poolt ülekaalus olevad kristlased või animistid ning teiselt poolt põhja osast pärit rahvad) olid põhjustatud enamasti nende piirkondade sotsiaalse ja majandusliku arengu puudumisest;
I. arvestades, et pärast neid rünnakud ja verevalamisi on Plateau osariigist lahkunud 42 000 elanikku, kellest 90% olid naised ja lapsed;
J. arvestades, et nende tegude toimepanijad on sageli palgasõdurid, kes nagu nende käsuandjadki jäävad üldiselt karistuseta,
1. nõuab hädaplaani koostamist ja Saheli idaosa rahvaste aitamiseks mõeldud vahendite vabastamist, et leevendada toidukriisi;
2. rõhutab, et tuleb teha kõik selleks, et riigis võetaks kõik vajalikud poliitikameetmed majanduse, sotsiaalvaldkonna ja keskkonna arendamiseks;
3. mõistab täielikult hukka vägivalla Kesk-Nigeerias ja väljendab muret selles riigis juba aastaid valitseva kodusõja olukorra pärast;
4. palub tungivalt Nigeeria ametivõime kaitsta oma rahvast, püüda leida olukorrale rahumeelne lahendus, tegeleda vägivalla sügavamate põhjustega ja kindlustada kõigile kodanikele võrdsed õigused, võttes vajalikke poliitikameetmeid tööpuuduse ja vaesuse probleemi lahendamiseks;
5. rõhutab vajadust kindlustada turvalisus ja vajalikud sotsiaalsed tingimused, et konfliktide tekkimisest alates lahkunud 42 000 inimest saaksid koju tagasi pöörduda;
6. kutsub Nigeeria valitsust üles alustama viivitamatult uurimist kõnealuste verevalamiste ja nende toimepanemiseks käsu andnute suhtes ning rõhutab, et ükski neist ei tohi jääda karistuseta;
7. mõistab kindlalt hukka massilised pettused Nigeerias ja teatavate naftaettevõtete ja lääneriikide valitsuste sekkumise riigi poliitikasse ja majandusse;
8. nõuab, et selles riigis kehtiks rahvaste enesemääramise õigus, ning eelkõige korraldataks demokraatlikud ja vabad valimised;
9. tuletab meelde, et rahvaste enesemääramise õigust on võimalik teostada ainult siis, kui riik võtab endale kohustuse arendada sotsiaal-, majandus- ja keskkonnavaldkonda ning demokraatiat, mille abil tagada kõigile elanikele võrdne juurdepääs ressursside kasutamisele; nõuab tungivalt, et ametiasutused töötaksid kõige selle nimel;
10. teeb presidendile ülesandeks edastada käesolev resolutsioon nõukogule, komisjonile, liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, Nigeeria valitsusele, Aafrika Liidu institutsioonidele, ÜRO peasekretärile ja Peaassambleele, AKV-ELi parlamentaarsele assambleele ja Üleaafrikalise Parlamendi presidendile.
