21.5.2007
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Philip Claeys, Frank Vanhecke, Koenraad Dillen ja Ashley Mote
fraktsiooni ITS nimel
Olukord Eestis
Euroopa Parlamendi resolutsioon olukorra kohta Eestis
Euroopa Parlament ,
–
võttes arvesse ÜRO põhikirja artikli 2 lõikeid 3 ja 4;
–
võttes arvesse 1961. aasta diplomaatiliste suhete Viini konventsiooni;
–
võttes arvesse 27. augustil 1991. aasta tolleaegse Euroopa Majandusühenduse välisministrite deklaratsiooni;
–
võttes arvesse Euroopa Parlamendi 12. septembri 1991. aasta resolutsiooni;
–
võttes arvesse kodukorra artikli 103 lõiget 2,
A.
arvestades, et reaktsioonina nõukogudeaegse pronkssõduri monumendi ümberpaigutamisele Tallinna kesklinnast sõjaväekalmistule vallandusid 27.aprilli öösel vastu 28. aprilli 2007 Eesti pealinna Tallinna kesklinnas ägedad kokkupõrked etniliste venelaste ja Eesti politsei vahel ning et üks inimene sai surma ja kümmekond inimest vigastada;
B.
arvestades, et rahutusi on esinenud ka teistes Eesti linnades, nagu Jõhvi ja Narva;
C.
arvestades, et pronkssõduri monument püstitati 1948. aastal ametlikult selleks, et mälestada Eesti "vabastamist" Punaarmee sõdurite poolt;
D.
arvestades siiski, et Punaarmee saabumine ei tähendanud eestlaste jaoks vabastamist natside terrorist, vaid see tähendas uue ebaseadusliku nõukogude okupatsiooni ja uue hirmuvalitsemise ajastu algust, mis päädis 1949 ja 1959 aastate vahel umbes 19 000 eestlase hukkamise ja kümnete tuhandete küüditamisega;
E.
arvestades, et eestlased peavad nõukogudeaegset pronkssõduri monumenti õigustatult terrori, allasurumise ja koloniseerimise sümboliks;
F.
arvestades, et kohe pärast tõsiseid kokkupõrkeid Tallinnas piiras Eesti saatkonda Moskvas üle nädala Kremli-meelne noorteorganisatsioon, mistõttu oli konsulaarteenuste osutamine teatud ajaks häiritud ning Moskvast olid sunnitud lahkuma Eesti diplomaatide abikaasad ja lapsed;
G.
arvestades, et 2. mail 2007. aastal ründasid nende noorteorganisatsioonide liikmed pressikonverentsi ajal Eesti suursaadikut Moskvas;
H.
arvestades, et Venemaa föderatsiooninõukogu võttis 27. aprillil 2007. aastal vastu resolutsiooni, milles kutsuti president Putinit üles külmutama diplomaatilisi suhteid Eestiga ja kehtestama Eesti vastu majandussanktsioone;
I.
arvestades, et Venemaa peatas 2. mail 2007. aastal nafta ja kivisöe ekspordi Eestisse, tuues ametlikuks põhjenduseks rongivagunite tõsise puuduse ja naftajuhtmete remonditööd;
J.
arvestades, et mitme Eesti valitsusasutuse veebilehti on korduvalt tabanud küberrünnakud, mis on Eesti välisministri sõnul lähtunud selgelt Venemaa valitsusasutuste, sealhulgas otse president Putini alluvuses olevate organite arvutitest ja isikutelt;
K.
arvestades, et Venemaa riiklikes meediakanalites on nõukogudeaegse monumendi ümberpaigutamise kohta avaldatud moonutatud ja vastutegevusele õhutavat teavet;
L.
arvestades, et selline tegevus illustreerib Venemaa ametlikku seisukohta, et mingit Balti riikide ebaseaduslikku annekteerimist ei ole toimunud;
M.
arvestades, et seda tõestab näiteks Vene Riigiduumas 23. novembril 2004. aastal ühehäälselt vastuvõetud deklaratsioon, milles kinnitatakse, et Nõukogude armee vabastas Balti riigid;
N.
arvestades, et vastupidiselt sellele seisukohale on erinevad Euroopa institutsioonid alati pidanud Balti riikide annekteerimist ja okupeerimist Nõukogude Liidus ebaseaduslikuks ja vastuvõetamatuks ning näiteks 1979. aastal avaldas Euroopa Parlament oma toetust Balti riikide mitmete esindajate esitatud ettepanekule, et nende riikide ebaseadusliku okupeerimise küsimus tuleks tõstatada Ühinenud Rahvastu Organisatsiooni Dekoloniseerimise Komisjonis,
1.
toetab täielikult nõukogudeaegse pronkssõduri monumendi äraviimist Tallinna kesklinnast ning mõistab karmilt hukka märatsejate tegevuse;
2.
rõhutab, et monumendi ümberpaigutamist ei tohiks käsitleda kui austuse puudumist sõjas langenud venelaste vastu;
3.
mõistab hukka Venemaa sekkumise Eesti siseasjadesse ning kutsub Venemaa Föderatsiooni üles normaliseerima diplomaatilisi, majandus- ja kaubandussuhteid Eestiga;
4.
juhib Venemaa Föderatsiooni tähelepanu rahvusvahelise õiguse raames 1961. aasta diplomaatiliste suhete Viini konventsioonist tulenevatele kohustusele;
5.
väljendab kahetsust Saksamaa endise liidukantsleri märkuste üle, et Nõukogude monumendi teisaldamine on Teise maailmasõja ajal hukkunud Vene sõdurite solvamine;
6.
kutsub komisjoni ja nõukogu vastavalt 27. augusti 1991. aasta deklaratsioonile üles nõudma Venemaa Föderatsioonilt rahvusvahelise komisjoni moodustamise heakskiitmist, mis lahendaks Balti riikide annekteerimise küsimuse ning hindaks seejärel Balti riikidele nõukogude okupatsiooni ajal tekitatud kahju;
7.
teeb presidendile ülesandeks edastada käesolev resolutsioon nõukogule, komisjonile, Eesti Vabariigile ning Venemaa Föderatsioonile.
