12.12.2011 B7-0699/2011 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
ELi ja Venemaa tippkohtumine ( 2011/2948(RSP) )
Helmut Scholz
fraktsiooni GUE/NGL nimel
PE479.398v01-00 B7‑0699/2011 Euroopa Parlamendi resolutsioon ELi ja Venemaa tippkohtumise kohta ( 2011/2948(RSP) )
Euroopa Parlament ,
– võttes arvesse Euroopa ühenduste ja nende liikmesriikide ning Venemaa Föderatsiooni kehtivat partnerlus- ja koostöölepingut EÜT L 327, 28.11.1997, lk 1.
ning 2008. aastal alustatud läbirääkimisi uue ELi ja Venemaa lepingu sõlmimiseks ning 2010. aastal algatatud moderniseerimispartnerlust,
– võttes arvesse komisjoni 11. märtsi 2003. aasta teatist „Laiem Euroopa – naabrus: uus raamistik suhetele meie ida- ja lõunanaabritega” ( KOM(2003)0104 ) ning 12. mai 2004. aasta teatist „Euroopa naabruspoliitika – strateegiadokument” ( KOM(2004)0373 ),
– võttes arvesse 4. detsembri riigiduuma valimiste tulemusi ning OSCE rahvusvahelise valimiste vaatlusmissiooni 5. detsembri avaldust esialgsete tulemuste ja järeldustega,
– võttes arvesse oma varasemaid raporteid ja resolutsioone Venemaa kohta ning ELi ja Venemaa suhete kohta, eriti resolutsiooni 9. ja 10. juunil 2011 Nižni Novgorodis toimunud ELi ja Venemaa tippkohtumise järelduste kohta,
– võttes arvesse kodukorra artikli 110 lõiget 2,
A. arvestades, et Venemaa on ELi jaoks strateegiline naaber ning oluline poliitiline ja majanduslik mõjur nii piirkondlikus ulatuses kui ka rahvusvahelisel areenil;
B. arvestades, et ELi ja tema liikmesriikide majandus- ja kaubandussuhted Venemaaga on viimasel kümnendil pidevalt arenenud, viies sügava ja kõikehõlmava majanduskoostööni ning vastastikuse sõltuvuseni; arvestades, et poliitilised suhted on see-eest jätkuvalt pingelised;
C. arvestades, et EL ja tema liikmesriigid ning Venemaa seisavad silmitsi väljakutsega ületada usaldamatus ja luua konstruktiivsed suhted, muu hulgas viies edukalt lõpuni ELi ja Venemaa Föderatsiooni vahel strateegilise partnerluse lepingu sõlmimiseks peetavad läbirääkimised, mis vajavad uut tõuget; arvestades, et austada tuleb õigusriigi põhimõtteid, inimõigusi ja demokraatlikke õigusi;
D. arvestades, et OSCE rahvusvaheline valimiste vaatlusmissioon järeldas, et
§ 4. detsembri riigiduuma valimised olid tehniliselt hästi korraldatud, kuid valimisi iseloomustas riigi ja valitsuspartei ühtekalduvus;
§ kuigi valimisprotsessi käigus puudusid võrdsed võimalused, kasutasid valijad õigust väljendada oma arvamust;
§ kuigi valimistel osales seitse parteid, vähendas poliitilist konkurentsi asjaolu, et teatavate poliitiliste parteide registreerimisest oli eelnevalt keeldutud;
§ valimiste võidujooks oli ka kallutatud valitseva partei kasuks, millest andsid tunnistust asjaolud, et valimiste korraldus ei olnud sõltumatu, enamik meediakanalitest olid erapoolikud ja riigi ametiasutused sekkusid eri tasanditel liigselt;
§ protsessi kvaliteet langes märkimisväärselt häältelugemise ajal, mida iseloomustas menetluskorra sage rikkumine ja ilmne manipuleerimine, sealhulgas mitu tõsist viidet pettusega hääletussedelite lisamise juhtumitele;
§ hiljutistel riigiduuma valimistel ei loodud vajalikke tingimusi õiglase valimiskonkurentsi tagamiseks;
1. kinnitab veel kord oma veendumust, et Venemaa jääb strateegilise koostöö arendamisel üheks Euroopa Liidu kõige tähtsamaks partneriks ning et ELil on Venemaaga peale majanduslike ja kaubanduslike ühishuvide ka ühine eesmärk teha koostööd rahu ja julgeoleku nimel nii Euroopas kui ka ülemaailmsel tasandil;
2. kinnitab veel kord, et ELi ja Venemaa Föderatsiooni strateegilise partnerluse lepingu sõlmimine on nende kahe partneri koostöö edasise arendamise ja tõhustamise seisukohast endiselt ülimalt oluline; väljendab lootust, et tippkohtumine aitab saavutada asjaomastes läbirääkimistes edusamme;
3. kinnitab toetust moderniseerimispartnerlusele, mis annab uut hoogu strateegiliste suhete arengule; taunib asjaolu, et seni on asjaomase projekti rakendamisel saavutatud ainult piiratud tulemusi;
4. rõhutab, et nii Venemaa kui ka ELi liikmesriigid on Euroopa Nõukogu liikmed ning on endile võtnud kohustuse järgida ja rakendada demokraatia, inimõiguste austamise ja õigusriigi põhimõtteid; kutsub mõlemat poolt üles rangelt täitma oma kohustusi asjaomastes valdkondades;
5. taunib ELi ja Venemaa inimõigustealase dialoogi üsna tagasihoidlikke tulemusi; on arvamusel, et parlamentide ja kodanikuühiskonna osalejate osalemine annaks asjaomasele dialoogile olulise tõuke;
6. taunib asjaolu, et valimistulemused on jätkuvalt vaieldavad; väljendab sügavat muret häälte lugemisega manipuleerimisega seotud teadete pärast; võtab teadmiseks Venemaa kodanike jätkuvad protestid, millega nõutakse valimistulemuste võltsimist käsitlevate väidete läbipaistvat uurimist; kutsub president Medvedjevi üles viima ellu oma lubaduse täita see nõue; eeldab, et see uurimine toimub läbipaistvalt;
7. kutsub Venemaa ametivõime üles hoolitsema selle eest, et 2012. aasta märtsis valitseksid vabadeks ja õiglasteks presidendivalimisteks vajalikud tingimused;
8. kutsub Venemaa ametivõime üles täielikult austama kogunemisvabadust kooskõlas Venemaa põhiseaduse ja riigi rahvusvaheliste kohustustega;
9. väljendab sügavat muret sõltumatute uudisteportaalide ja muude veebisaitide vastu suunatud küberrünnakute pärast; kutsub Venemaa ametivõime üles tagama sõna- ja ajakirjandusvabadus ning lõpetama kriitiliste meediakanalite ja internetifoorumite vastu suunatud riiklikud meetmed;
10. väljendab muret hiljutise teadaande pärast, et Peterburi linnavolikogu võib vastu võtta homofoobse piirkondliku õigusakti, millega keelustatakse homoseksuaalsuse reklaamimine ja tekitatakse inimestes segadust homoseksuaalsuse ja pedofiilia vahel, ning sellele järgnenud Moskva poliitiliste ringkondade mõnede prominentsete isikute tehtud avalduste pärast, milles arutati võimalust võtta selline seadus vastu föderaaltasandil;
11. mõistab hukka NATO laienemise ning uute ballistiliste ja antiballistiliste raketisüsteemide paigaldamise Euroopasse; on seisukohal, et hiljutine otsus vastata samaga ja paigutada Kaliningradi uued relvasüsteemid, on negatiivse mõjuga; väljendab sügavat muret asjaolu pärast, et Euroopas valitseb oht uueks võidurelvastumiseks;
12. tuletab meelde, et Euroopa kodanikud on tugevalt vastu selliste süsteemide paigaldamisele Euroopasse; palub neil ELi liikmesriikidel, kes on nõustunud uue antiballistilise süsteemi osade oma territooriumile paigaldamisega, see otsus tühistada ja need sõjalised süsteemid maha võtta; mõistab sügavalt hukka antiballistilise raketisüsteemiga seotud vaidluse lahendamiseks NATO ja Venemaa vahel toimunud kõneluste ebaõnnestumise; nõuab, et algatataks tulemustele orienteeritud läbirääkimised, milles väljendataks Euroopa kodanike seisukohta; nõuab tungivalt, et EL seaks antiballistilise raketisüsteemiga seotud vaidluse lahendamise prioriteetsele kohale oma dialoogis USA ja Venemaaga, et hoida Euroopas ära uus võidurelvastumine;
13. tuletab meelde, et partnerlus põhineb ühisel julgeolekul; nõuab, et Euroopas lõpetataks igasugused meetmed ühepoolsete julgeolekuhuvide läbisurumiseks Euroopas ja peatataks taasrelvastumise kiirenemine ja sellega seotud vastumeetmed; palub, et ELi liikmesriigid ei ignoreeriks enam Medvedjevi ettepanekut ühise üleeuroopalise julgeolekulepingu sõlmimise kohta, mis tuleb arutlusele OSCE raames;
14. nõuab ELi ja Venemaa vahel tihedat koostööd seoses rahvusvaheliste läbirääkimistega 2012. aasta järgse tervikliku kliimapoliitika raamistiku üle, mis põhineb Ühinenud Rahvaste Organisatsiooni kliimamuutuste raamkonventsioonil ja Kyoto protokollil; soovitab tungivalt Venemaa Föderatsioonil anda suurem panus kliimamuutuse leevendamiseks, vähendades kasvuhoonegaaside heidet riigis ja eelkõige parandades energiatõhusust;
15. kordab, et on taastuvenergia suhtes pooldaval seisukohal ning nõuab, et lõpetataks ohutult Venemaa esimese põlvkonna tuumareaktorite tegevus, kuna need on eluohtlikud nii Venemaa kui naaberriikide elanikele; kutsub komisjoni üles rahastama selle valdkonna teadusuuringute koostööprogramme;
16. võtab teadmiseks Gruusia ja Venemaa Föderatsiooni vahel saavutatud kokkuleppe Venemaa ühinemise kohta Maailma Kaubandusorganisatsiooniga; märgib, et Venemaa ühinemine Maailma Kaubandusorganisatsiooniga avaldab Venemaa majanduse ja sotsiaalsele arengule ulatuslikku mõju;
17. märgib, et ELi ja Venemaa koostöö energiasektoris pakub mõlemapoolse kasusaamise võimalust, kui suhete aluspõhimõteteks on vastastikuste huvidega arvestamine, läbipaistvus ja mõlemapoolsus; kutsub pooli üles pöörama rohkem tähelepanu energiatõhususele, energiasäästule ja taastuvenergiale; rõhutab, et energiat tuleb käsitleda avaliku hüvena;
18. võtab teadmiseks kodanikuühiskonna foorumi esimeste koosolekute tulemused; kutsub mõlemaid pooli üles võtma ette täiendavaid algatusi, et edendada inimestevahelisi kontakte, eriti üliõpilaste ja teadlaste vahetust; nõuab, et parandataks Venemaa üliõpilaste ja õppejõudude võimalusi osaleda ELi vahetusprogrammides;
19. kinnitab pühendumist pikaajalisele eesmärgile – viisavabale reisimisele ELi ja Venemaa vahel, võtab teadmiseks viisarežiimi lihtsustamist käsitlevate läbirääkimiste tulemused, kuid rõhutab, et viisarežiimi lihtsustamise teemal on vaja ulatuslikumaid läbirääkimisi;
20. toetab ELi ja Venemaa vahelist kokkulepet laiendada Poola ja Kaliningradi oblasti vahelise vaba piiritsooni kohaldamisala 30 kilomeetrilt 105 kilomeetrile;
21. kutsub ELi ja Venemaad üles algatama läbirääkimisi Ameerika Ühendriikide ja Kanadaga, piirkonna põlisrahvaste täielikul osalemisel, Arktika kaitse rahvusvahelise lepingu sõlmimiseks, võttes aluseks juba kehtiva Antarktika lepingu, et muuta Arktika rahu ja koostöö tsooniks, kus toimuks üksnes rahumeelne tegevus; Arktika keskkonna haavatavust silmas pidades rõhutab tungivat vajadust kehtestada esimese sammuna 50-aastane moratoorium igasugusele piirkonna maavarade uurimisele või nende kaevandamise laiendamisele, sealhulgas kokkulepe vähim arenenud riikidele hüvitise maksmiseks;
22. kutsub mõlemat partnerit, kes on neliku liikmed, avaldama survet Iisraelile, et ta lõpetaks igasuguse asunduste rajamisega seotud tegevuse ja alustaks tõsiseid läbirääkimisi Lähis-Ida konfliktile kahte riiki hõlmava lahenduse leidmiseks, mis põhineks 1967. aasta piiridel ja mille puhul oleks Jeruusalemm mõlema riigi pealinn ja kus Iisraeli riik ning tema naabrina sõltumatu, demokraatlik ja elujõuline Palestiina riik elavad külg külje kõrval rahus ja julgeolekus;
23. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Venemaa Föderatsiooni valitsusele ja parlamendile, Euroopa Nõukogule ning Euroopa Julgeoleku- ja Koostööorganisatsioonile.
