4.7.2007
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Brian Crowley, Cristiana Muscardini, Roberta Angelilli, Inese Vaidere, Guntars Krasts, Adam Bielan, Hanna Foltyn-Kubicka, Ryszard Czarnecki ja Michał Tomasz Kamiński
fraktsiooni UEN nimel
Palestiina
Euroopa Parlamendi resolutsioon Palestiina kohta
Euroopa Parlament ,
–
võttes arvesse Euroopa Parlamendi varasemaid resolutsioone Lähis-Ida kohta, eriti 7. septembri 2006. aasta resolutsiooni olukorra kohta Lähis-Idas;
–
võttes arvesse Euroopa Parlamendi 26. aprilli 2007. aasta resolutsiooni BBC ajakirjaniku Alan Johnstoni juhtumi kohta;
–
võttes arvesse ÜRO Julgeolekunõukogu resolutsioone 1757(2007), 1748(2007), 1747(2007), 1701(2006), 1559(2004), 520(1982), 426(1978), 338(1973) ja 242(1967);
–
võttes arvesse Euroopa Parlamendi presidendi pöördumist Iisraeli parlamendi Knesseti poole 30. mail 2007;
–
võttes arvesse ELi ja Iisraeli ning ELi ja Palestiina vahel sõlmitud naabruslepinguid;
–
võttes arvesse 29. märtsil 2007. aastal Ar-Riyadis toimunud Araabia Liiga 19. tippkohtumise järeldusi;
–
võttes arvesse kodukorra artikli 103 lõiget 2,
A.
arvestades, et teravnev konflikt Iisraeli ja Palestiina vahel avaldab jätkuvalt negatiivset mõju kogu Lähis-Ida olukorrale;
B.
arvestades, et Hamas on vabastanud BBC ajakirjaniku Alan Johnstoni, kes rööviti 12. märtsil 2007. aastal Gazas;
C.
arvestades, et Euroopa Liidul on erikohustus tagada rahu ja julgeolek Lähis-Idas;
D.
arvestades, et 2006. aasta juulis röövis Hamas Iisraeli sõduri Gilad Shaliti, kelle saatus on siiani teadmata ja kelle vabastamist on korduvalt nõudnud paljud organisatsioonid ja institutsioonid, näiteks ÜRO Julgeolekunõukogu, EL ja EMPA;
E.
arvestades, et Hamasi juhitav Palestiina valitsus ei ole seni täitnud neliku (EL, ÜRO, USA ja Venemaa) nõudmisi Iisraeli tunnustamise, vägivallast loobumise ja rahvusvaheliste lepingute aktsepteerimise osas;
F.
arvestades, et Hamasi kui terroristliku organisatsiooni keelustamine ELi poolt tegi võimatuks Palestiina omavalitsuse otsese rahastamise ning sundis ELi saatma raha ajutise rahvusvahelise mehhanismi (TIM) kaudu;
G.
arvestades, et Hamasi raketirünnakud Iisraelile 2007. aasta aprillis katkestasid palestiinlaste ja iisraellaste viis kuud väldanud vaherahu ning käivitasid uuesti Iisraeli asustuste ründamise ning Iisraeli sõjaväe ja õhujõudude kättemaksurünnakute nõiaringi;
H.
arvestades, et Hamas tegeleb pidevalt relvade ja laskemoona salakaubana Gaza sektorisse viimisega, et võitlus palestiinlaste hulgas jätkuks;
I.
arvestades, et Iisrael on vahistanud Palestiina seadusandliku nõukogu spiikri ja 40 liiget ning et neid hoitakse ikka veel vangis;
J.
arvestades, et praegune vägivallalaine ohustab kristlaste vähemust Lähis-Idas,
1.
avaldab sügavat muret Iisraeli ja Palestiina konflikti teravnemise pärast, mis väljendub Gaza ja Läänekalda hiljutistes sündmustes, ning palub rahvusvahelises üldsusel mitmekordistada jõupingutusi piirkonnas rahu saavutamiseks kooskõlas ÜRO Julgeolekunõukogu vastavate resolutsioonidega;
2.
väljendab heameelt avalduse üle, mille nelik tegi pärast 15. juuni konverentsi, ning neliku toetuse üle jõupingutustele, mida tehakse humanitaarvajaduste rahuldamiseks ja rahvusvahelise abi andmiseks palestiinlastele;
3.
väljendab heameelt Ühendkuningriigi endise peaministri Tony Blairi määramise üle ÜRO erisaadikuks Iisraeli ja Palestiina konflikti juurde;
4.
väljendab heameelt, et komisjon eraldas 43 miljonit eurot humanitaarabi andmiseks Läänekaldal, Gaza sektoris ja piirkonna teistes riikides raskes olukorras olevatele palestiinlastele;
5.
nõuab tungivalt, et Iisraeli ametivõimud lubaksid Gaza sektoris humanitaarabi anda, ning rõhutab vajadust võtta kiiresti meetmeid, et vältida humanitaarolukorra edasist halvenemist ning uute kannatuste tekitamist tsiviilelanikkonnale, keda vägivald kõige rohkem puudutab;
6.
tervitab 2002. aasta Beiruti plaani taaselustamist Araabia Liiga tippkohtumisel 2007. aastal Ar-Riyadis ning märgib, et see on Araabia riikide poolt selge märk soovi kohta Iisraeli ja Palestiina konflikt rahumeelselt lõpetada;
7.
kinnitab veel kord oma lubadust anda Palestiina rahvale tõhusat humanitaarabi; rõhutab siiski, et abi ei tohi ei otseselt ega kaudselt toetada ühtegi vägivaldset rühmitist ega vägivalda heakskiitvat poliitikat, mille eesmärk on Iisraeli riigi hävitamine;
8.
väljendab heameelt BBC ajakirjaniku Alan Johnstoni vabastamise üle ning kutsub Palestiina ametivõime üles võtma kõiki vajalikke meetmeid oma territooriumil töötavate ajakirjanike, humanitaarabitöötajate ja muu välispersonali röövimise ärahoidmiseks tulevikus ning tagama, et röövijad antakse kohtu alla;
9.
kutsub Hamasi liikumist üles tunnustama Iisraeli riiki ja varasemaid Iisraeliga sõlmitud rahvusvahelisi rahulepinguid ning loobuma vägivallast Iisraeli riigi vastu;
10.
avaldab kahetsust, et uus ja verine vägivallalaine, mis on kaasa toonud juba 50 inimese surma ja palju vigastusi, õõnestab selgelt kõiki Araabia riikide pingutusi olla vahendajaks rühmitiste sõjategevuse peatamisel ja rahvusliku ühtsuse valitsuse loomisel;
11.
on eriti mures palestiinlaste alade vägivalla võimaliku poliitilise arengu pärast, mis on olnud eelkõige tingitud Hamasi kompromisse välistavast suhtumisest ning rahvusliku ühtsuse valitsuse püüdest pidada Iisraeliga dialoogi; nõuab seetõttu tungivalt, et Hamas hoiduks vägivalla kasutamisest ning alustaks läbirääkimisi relvarahu viivitamatuks sisseseadmiseks, mis võiks olla esimene samm rahu ja õiguskorra taastamise suunas palestiinlaste aladel;
12.
märgib Palestiina omavalitsuse presidendi Mahmoud Abbasi hiljutist julget otsust määrata kohe pärast vaherahu ametisse uus erakorraline valitsus, mida juhib peaminister Salam Fayyad; loodab, et see valitsus suudab taasavada dialoogi Iisraeliga, lõpetada vägivalla Gaza sektoris ning uuesti käivitada keeruka rahuprotsessi;
13.
märgib Euroopa Liidu piiritoetusmissiooni (EU BAM) jõupingutusi Palestiina omavalitsuse piirikontrolli tegevuse jälgimisel ja hindamisel uues Rafah’ piiriületuskohas Gaza sektori ja Egiptuse piiril; väljendab heameelt, et nõukogu võttis vastu ühismeetme, millega pikendatakse missiooni mandaati kuni 24. maini 2008;
14.
palub Iisraelil vabastada Palestiina seadusandliku nõukogu liikmed;
15.
väljendab heameelt Shimon Peresi valimise üle Iisraeli presidendiks; on seisukohal, et tänu oma poliitilisele profiilile ja kogemustele Lähis-Ida asjades saab Shimon Peres uuel ametikohal mängida jätkuvalt tähtsat rolli rahuprotsessi uuesti käivitamises;
16.
väljendab heameelt ÜRO ajutiste jõudude edu üle Liibanonis ning märgib, et selle missiooni võiks võtta eeskujuks, mida järgida Iisraeli ja Palestiina konflikti lahendamise läbirääkimisprotsessis;
17.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, ÜRO peasekretärile, ÜRO peaassamblee presidendile, Iisraeli, Liibanoni, Palestiina omavalitsuse, Süüria, Iraani, USA ja Venemaa valitsustele ja parlamentidele ning Araabia Liiga peasekretärile.
