EP kordab üleskutset Iraanile taastada oma tuumaprogrammi läbipaistvus
Välissuhted
2008-01-31 - 12:22
ÜVJP kõrge esindaja Javier Solana
Euroopa Parlament avaldab täna vastu võetud resolutsioonis "kahetsust, et Iraan ei ole ikka täitnud oma rahvusvahelisi kohustusi peatada kõik rikastamisega seotud ja ümbertöötamistoimingud".
Saadikud avaldavad samuti muret inimõiguste olukorra pärast Iraanis.
Resolutsiooni poolt hääletas 561, vastu 52 ja erapooletuks jäi 44 saadikut.
Resolutsioonis tervitatakse 22. jaanuaril 2008. aastal Berliinis ÜRO Julgeolekunõukogu alaliste liikmete ja Saksamaa välisministrite ning ELi ÜVJP kõrge esindaja kohtumisel saavutatud kokkulepet Iraani käsitleva uue resolutsiooni eelnõu osas, milles nähakse ette täiendavad meetmed ning saadikud tunnevad "heameelt, et rahvusvaheline üldsus jääb kõnealuses küsimuses ühise lähenemisviisi juurde".
Parlamendiliikmed usuvad, et praegust teravnenud tuumaküsimust on võimalik lahendada ja sõjalist tegevust ei tuleks kaalutleda ning nad paluvad "USA valitsusel ja kõikidel teistel asjaosalistel loobuda igasugusest sõjalistele võimalustele ja Iraani valitsuse vahetamisele viitavast retoorikast".
Lisaks palutakse USA-l koos ELiga otseselt osaleda läbirääkimistel Iraaniga.
Inimõiguste rikkumised
Parlament väljendab sügavat muret inimõiguste olukorra halvenemise pärast Iraanis viimastel aastatel.
Saadikud mõistavad teravalt hukka surmamõistvad otsused ja hukkamised Iraanis, eelkõige need, mis on langetatud või täide viidud noorte õigusrikkujate ja alaealiste puhul.
Parlament protesteerib ka ägedalt Zamal Bawi hukkamise vastu, kes hukati vaid mõni tund enne hääletust.
Parlamendiliikmed on samuti sügavalt mures kodanikuühiskonna liikumiste järsult suurenenud represseerimise pärast Iraanis viimase aasta jooksul, vähemuste õiguste praeguse mittejärgimise pärast ning saadikud mõistavad hukka poliitiliste vastaste, inimõiguste kaitsjate, ajakirjanike, ajaveebi pidajate, õpetajate, intellektuaalide, naiste, üliõpilaste, ametiühingutegelaste ning usulistesse, etnilistesse, keelelistesse või muudesse vähemustesse kuuluvate isikute represseerimise.
ELi-Iraani suhted
Parlament rõhutab, et võimaliku tulevase Iraani ja ELi vahelise koostöö- ja kaubanduslepingu sõlmimine sõltub Iraani inimõiguste olukorra olulisest parandamisest ja Iraani täielikust koostööst IAEAga ning objektiivsetest tagatistest tema tuumaprogrammi rahumeelse olemuse kohta.
Arutelu 30.01.2008
Ühise välis- ja julgeolekupoliitika kõrge esindaja Javier SOLANA märkis oma sõnavõtus olukorra kohta Iraanis, et "ebatäiuslik demokraatia on parem kui mitte midagi".
Solana nentis, et hoolimata Euroopa Liidu tahtest luua Iraaniga konstruktiivsed suhted, on seda väga raske saavutada.
Kõrge esindaja rõhutas, et Iraanis aset leidvad hukkamised ja piinamised ei ole vastuvõetavad ja kahjustavad Iraani kuvandit.
Seetõttu tuleb inimõiguste dialoogi Iraaniga jätkata, ehkki Iraan on sellest alates 2004. aastast keeldunud.
Olulisim mure Solana hinnangul on Iraani tuumaküsimus, sest tuumarelv võib põhjustada tõsist ebastabiilsust Lähis-Idas ning kahjustada tuumarelva leviku takistamise poliitikat.
Kõrge esindaja rõhutas, et tuleb jätkata läbirääkimisi sobiva lahenduse leidmiseks ning et Iraan peab tegema koostööd Rahvusvahelise Aatomienergiaagentuuriga.
Fraktsioonide kõnevoor
Michael GAHLER (EPP-ED, DE) selgitas, et resolutsioonis räägitakse nii inimõigustest kui ka tuumateemast.
Ta rõhutas, et inimõigused on juba pikka aega probleemiks ning lugedes ette mitmete surmamõistetute nimed, nõudis ta surmanuhtluste elluviimise peatamist.
Gahleri sõnul vastas hr Jalili (Iraani kõrgeima riikliku julgeoleku nõukogu sekretär Saeed Jalili osales väliskomisjoni koosolekul 21. jaanuaril - toim.) kolleegide küsimustele valikuliselt ja puudulikult.
Gahler kinnitas, et me vajame dialoogi, kuid peame samas kindlalt inimõiguste eest seisma.
Johannes SWOBODA (PSE, AT) nentis samuti, et tuumaküsimus, inimõigused ning vabad valimised on kõige olulisemad teemad.
Ta märkis, et ÜVJP kõrge esindaja peaks tagama, et tuumaküsimuste kontroll oleks rahvusvahelisem ja tõhusam.
Samuti tuleb Swoboda hinnangul reageerida Iraani kui riigi turvalisusega seotud muredele.
Swoboda rõhutas lõpetuseks, et demokraatiast saab rääkida ainult vabade valimiste korral.
Annemie NEYTS-UYTTEBROECK (ALDE, BE) kinnitas oma sõnavõtus, et dialoogi Iraani kodanikuühiskonnaga tuleb edasi arendada, sest Iraani võimud ei tegutse oma rahva huvides.
Ta märkis ka, et arutelu Jaililiga ei olnud rõõmustav, ent oli siiski oluline.
Neyts-Uyttebroeck oli rahul, et valitseb laiapõhjaline kokkulepe selles osas, et Iraan ei tohi tuumarelva luua ning et sedalaadi katsetused tuleb peatada.
Tuumaenergia kasutamine tsiviileesmärkidel peaks Neytsi arvates olema rahvusvahelise kontrolli all.
Konrad SZYMAŃSKI (UEN, PL) rõhutas, et eelkõige tuleb tagada, et Iraan ei arendaks välja tuumarelva.
Szymański viitas, et USA andmete alusel ei saa öelda, kas Iraan tegeleb tuumarelva välja arendamisega või mitte.
Szymański hoiatas, et Iraanis on nüüd radikaalsem juht ja ei ole teada, mida too teeb.
Ta märkis ka, et tuumaprogrammide esimene faas on alati tsiviilfaas ja seega on tegu sammuga tuumarelva suunas.
Angelika BEER i (Verts/ALE, DE) sõnul tuleb Mahmoud Ahmadinejadile saata selge sõnum, et valimised peavad olema demokraatlikud.
Samas oli ta vastu sanktsioonide kasutamisele, sest need teevad ainult tavakodanike elu raskemaks.
Beer rõhutas, et tuleb toetada ametiühinguid, kodanikuühiskonda, naisliikumisi ja teisi, keda ohustatakse.
Samuti tõi ta esile läbirääkimiste olulisuse.
Tobias PFLÜGER i (GUE/NGL, DE) sõnul on kandidaatide tagasi lükkamine valimistel vastu võetamatu.
Ta märkis ka, et on Iraani-vastaste sanktsioonide karmistamise vastu.
Samuti ei tohi Pflügeri arvates Iraani ähvardada sõjaga, nagu USA seda teeb.
Bastiaan BELDER ( IND/DEM , NL) ütles, et hea uudis on see, et Iraani opositsioon ei toeta president Ahmadinejadi sõnu holokausti kohta.
Halb uudis on Belderi sõnul see, et Iraan on öelnud, et ÜRO Julgeolekunõukogu resolutsiooni vastu võtmisel oleks tõsised tagajärjed.
Belder rõhutas, et me ei tohi end Iraani ähvardustest lasta mõjutada ning et Rahvusvahelise Aatomienergiaagentuuri rolli tuleb tugevdada.
Arutelu: 30.01.2008
Hääletus: 31.01.2008
20080129IPR19894 Euroopa Parlamendi resolutsiooni leiate alates 01. veebruarist siit Audio, 11:45, ingliskeelne Audio, 08:41, ingliskeelne Audio, 16:05, ingliskeelne
ET
1
PHOTO
20080130PHT20197.jpg
ET
2
LINK
/activities/plenary/ta.do;jsessionid=1377A151CE72A068748DDA0000DC7B65.node1?language=ET
ET
3
MULTIMEDIA
20080130MLT20169.asf
ET
4
MULTIMEDIA
20080130MLT20175.asf
ET
5
MULTIMEDIA
20080130MLT20179.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
