30.4.2009
ETTEPANEK VÕTTA VASTU OTSUS
vastavalt kodukorra artiklile 174
Esitaja(d): esimeeste konverents
Alaliste komisjonide volitused ja vastutusalad
Euroopa Parlamendi otsus alaliste komisjonide volituste ja vastutusalade kohta
Euroopa Parlament ,
–
võttes arvesse esimeeste konverentsi ettepanekut;
–
võttes arvesse kodukorra artiklit 174,
1.
otsustab moodustada järgmised alalised komisjonid:
I Väliskomisjon
II Arengukomisjon
III Rahvusvahelise kaubanduse komisjon
IV Eelarvekomisjon
V Eelarvekontrollikomisjon
VI Majandus- ja rahanduskomisjon
VII Tööhõive- ja sotsiaalkomisjon
VIII Keskkonna-, rahvatervise- ja toiduohutuse komisjon
IX Tööstuse, teadusuuringute ja energeetikakomisjon
X Siseturu- ja tarbijakaitsekomisjon
XI Transpordi- ja turismikomisjon
XII Regionaalarengukomisjon
XIII Põllumajanduse ja maaelu arengu komisjon
XIV Kalanduskomisjon
XV Kultuuri- ja hariduskomisjon
XVI Õiguskomisjon
XVII Kodanikuvabaduste, justiits- ja siseasjade komisjon
XVIII Põhiseaduskomisjon
XIX Naiste õiguste ja soolise võrdõiguslikkuse komisjon
XX Petitsioonikomisjon;
2.
otsustab asendada kodukorra VI lisa järgmise tekstiga:
„VI LISA – Alaliste komisjonide volitused
I Väliskomisjon
Komisjoni vastutusalasse kuuluvad: 1. ühine välis- ja julgeolekupoliitika (ÜVJP) ning Euroopa julgeoleku- ja kaitsepoliitika (EJKP).
Nendes küsimustes abistab komisjoni julgeoleku- ja kaitse allkomisjon; 2. suhted teiste ELi institutsioonide ja organitega, ÜRO ja teiste rahvusvaheliste organisatsioonide ning parlamentidevaheliste assambleedega küsimustes, mis jäävad komisjoni vastutusalasse; 3. poliitiliste suhete tugevdamine kolmandate riikidega, eelkõige nendega, mis asuvad Euroopa Liidu vahetus läheduses, põhiliste koostöö- ja abiprogrammide kaudu või rahvusvaheliste lepingute kaudu, nagu assotsiatsiooni- või koostöölepingud; 4.
Euroopa riikide Euroopa Liiduga ühinemist käsitlevate läbirääkimiste alustamine, järelevalve ja lõpuleviimine; 5. inimõiguste, vähemuste õiguste ja demokraatlike väärtuste edendamisega seotud küsimused kolmandates riikides.
Nendes küsimustes toetab komisjoni tegevust inimõiguste allkomisjon.
Piiramata asjakohaste eeskirjade kohaldamist, kutsutakse allkomisjoni koosolekutele teiste sama valdkonnaga tegelevate parlamendikomisjonide ja organite liikmeid.
Komisjon koordineerib parlamendi ühiskomisjonide ja koostöökomisjonide, samuti parlamentidevaheliste delegatsioonide ja ad hoc delegatsioonide tööd ning komisjoni vastutusalasse jäävaid valimiste vaatlemiste missioone.
II Arengukomisjon
Komisjoni vastutusalasse kuuluvad: 1.
Euroopa Liidu arengu- ja koostööpoliitika edendamine, rakendamine ja järelevalve, sealhulgas: a) kahepoolne ja vastavates rahvusvahelistes organisatsioonides ning parlamentidevahelistes foorumites toimuv poliitiline dialoog arengumaadega,b) abi arengumaadele ja koostöölepingud nendega,c) demokraatlike väärtuste, hea valitsemistava ja inimõiguste edendamine arengumaades;2.
AKV-ELi partnerluslepingut puudutavad küsimused ja suhted vastavate asutustega; 3. parlamendi seotus valimiste vaatlemise missioonidega, vajadusel koostöös teiste asjaomaste komisjonide ja delegatsioonidega.
Komisjon koordineerib oma vastutusalasse jäävate parlamentidevaheliste delegatsioonide ja ad hoc delegatsioonide tööd.
III Rahvusvahelise kaubanduse komisjon
Komisjoni vastutusalasse kuuluvad: Euroopa Liidu ühise kaubanduspoliitika loomise ja rakendamisega ning välismajandussuhetega seotud küsimused, eelkõige: 1. finants-, majandus- ja kaubandussuhted kolmandate riikide ning piirkondlike organisatsioonidega; 2. tehnilise ühtlustamise ja standardiseerimise meetmed valdkondades, mida reguleerib rahvusvaheline õigus; 3. suhted asjaomaste rahvusvaheliste organisatsioonide ning väljaspool liitu piirkondlikku majandus- ja kaubandusintegratsiooni edendavate organisatsioonidega; 4. suhted WTOga, kaasa arvatud selle parlamentaarne mõõde.
Kolmandate riikidega majanduslikes ja kaubandusaspektides suhtlemisel teeb komisjon koostööd asjaomaste parlamentidevaheliste delegatsioonide ja ad hoc delegatsioonidega.
IV Eelarvekomisjon
Komisjoni vastutusalasse kuuluvad: 1.
Euroopa Liidu tulude ja kulude mitmeaastane finantsraamistik ning liidu omavahendite süsteem; 2. parlamendi eelarvepädevus, eelkõige Euroopa Liidu eelarve, ning selles valdkonnas institutsioonidevaheliste kokkulepete üle läbirääkimiste pidamine ja nende rakendamine; 3. parlamendi eelarvestus vastavalt kodukorras kindlaks määratud menetlusele; 4. detsentraliseeritud asutuste eelarve; 5.
Euroopa Investeerimispanga finantstegevus; 6.
Euroopa Arengufondi eelarvesse kavandamine, piiramata AKV-ELi partnerluslepingu eest vastutava komisjoni volitusi; 7. kõikide ühenduse õigusaktide finantsmõju ja kokkusobivus mitmeaastase finantsraamistikuga, piiramata asjaomaste komisjonide volitusi; 8. kestva aasta eelarve täitmise jälgimine ja hindamine olenemata kodukorra artikli 72 lõikest 1, assigneeringute ümberpaigutamine, ametikohtade loeteluga seotud menetlused, haldusassigneeringud ja olulise finantsmõjuga ehitusalaste projektidega seotud arvamused; 9. finantsmäärus, välja arvatud küsimused, mis käsitlevad eelarve täitmist, haldamist ja kontrollimist.
IV Eelarvekontrollikomisjon
Komisjoni vastutusalasse kuuluvad: 1.
Euroopa Liidu ja Euroopa Arengufondi eelarve täitmise kontroll ja parlamendi otsused eelarve täitmisele heakskiidu andmise kohta, kaasa arvatud institutsioonisisene eelarve täitmisele heakskiidu andmise menetlus ja kõik selliste otsuste kaas- või rakendusmeetmed; 2.
Euroopa Liidu, selle institutsioonide ja teiste liidu poolt rahastatavate organite kontode ja bilansside sulgemine, aruandlus ning auditeerimine, kaasa arvatud ülekantavate vahendite kindlaksmääramine ja saldode kinnitamine; 3.
Euroopa Investeerimispanga finantstegevuse kontroll; 4. erinevate ühenduse rahastamisvormide tõhususe hindamine Euroopa Liidu meetmete rakendamisel; 5.
Euroopa Liidu eelarve täitmisel esinevate pettuste ja eeskirjade eiramise juhtumite käsitlemine, meetmed selliste juhtumite ennetamiseks ja uurimiseks ning liidu finantshuvide üldine kaitsmine; 6. suhted kontrollikojaga ja selle liikmete ametissenimetamine ning kontrollikoja aruannete läbivaatamine; 7. finantsmäärus selles osas, mis puudutab eelarve täitmist, juhtimist ja kontrolli.
VI Majandus- ja rahanduskomisjon
Komisjoni vastutusalasse kuuluvad: 1.
Euroopa Liidu majandus- ja rahanduspoliitika, majandus- ja rahaliidu ning Euroopa rahandus- ja finantssüsteemi toimimine (kaasa arvatud suhted asjaomaste institutsioonide või organisatsioonidega); 2. kapitali ning maksete vaba liikumine (piiriülesed maksed, ühine makseala, maksebilanss, kapitali liikumise ning laenupoliitika, kolmandatest riikidest alguse saanud kapitali liikumise kontroll, meetmed liidu kapitali ekspordi edendamiseks); 3. rahvusvaheline rahandus- ja finantssüsteem (kaasa arvatud suhted rahandus- ja finantsinstitutsioonide ja -organisatsioonidega); 4. konkurentsi ja riigiabi käsitlevad eeskirjad; 5. maksusätted; 6. finantsteenuste, -asutuste ja -turgude reguleerimine ja järelevalve, kaasa arvatud aruandlus, auditeerimine, raamatupidamiseeskirjad, ettevõtte üldjuhtimine ning muud finantsteenuseid puudutavad äriühinguõiguse küsimused.
VII Tööhõive- ja sotsiaalkomisjon
Komisjoni vastutusalasse kuuluvad: 1. tööhõivepoliitika ja kõik sotsiaalpoliitika aspektid, nagu töötingimused, sotsiaalkindlustus ja sotsiaalkaitse; 2. töötervishoiu ja tööohutuse meetmed; 3.
Euroopa Sotsiaalfond; 4. kutseõppepoliitika, kaasa arvatud kutsekvalifikatsioonid; 5. töötajate ja pensionäride vaba liikumine; 6. tööturu osapoolte dialoog; 7. diskrimineerimise kõik avaldumisvormid töökohal ja tööturul, välja arvatud sooline diskrimineerimine; 8. suhted järgmiste organitega: – Euroopa Kutseõppe Arenduskeskus (Cedefop), – Euroopa Elu- ja Töötingimuste Parandamise Fond, – Euroopa Koolitusfond, – Euroopa Tööohutuse ja Töötervishoiu Agentuur; samuti suhted teiste asjaomaste ELi asutuste ja rahvusvaheliste organisatsioonidega.
VIII Keskkonna-, rahvatervise- ja toiduohutuse komisjon
Komisjoni vastutusalasse kuuluvad: 1. keskkonnapoliitika ja keskkonnakaitsemeetmed ning eelkõige: a) õhu-, pinnase- ja veereostus, jäätmehooldus ning jäätmete ringlussevõtt, ohtlikud ained ja valmistised, müratase, kliimamuutus, bioloogilise mitmekesisuse kaitse, b) säästev areng, c) rahvusvahelised ja piirkondlikud meetmed ning kokkulepped, mille eesmärk on kaitsta keskkonda, d) keskkonnakahju kõrvaldamine, e) kodanikukaitse, f) Euroopa Keskkonnaagentuur, 2. rahvatervis ning eelkõige: a) rahvatervisealased programmid ja erimeetmed, b) farmaatsia- ja kosmeetikatooted, c) bioterrorismi terviseaspektid, d) Euroopa Ravimiamet ning Haiguste Ennetamise ja Tõrje Euroopa Keskus, 3. toiduainete ohutust puudutav ning eelkõige: a) toiduainete märgistamine ja ohutus, b) veterinaaria valdkonna õigusaktid, mis käsitlevad inimeste tervise kaitset; toiduainete ja nende tootmissüsteemide sanitaarkontroll, c) Euroopa Toiduohutusamet ning Euroopa Toidu- ja Veterinaaramet.
IX Tööstuse, teadusuuringute ja energeetikakomisjon
Komisjoni vastutusalasse kuuluvad: 1.
Euroopa Liidu tööstuspoliitika ja uute tehnoloogiate rakendamine, kaasa arvatud väikeste ja keskmise suurusega ettevõtjatega seotud meetmed; 2.
Euroopa Liidu teadusuuringute poliitika, kaasa arvatud uurimistulemuste levitamine ja kasutamine; 3. kosmosepoliitika; 4.
Teadusuuringute Ühiskeskuse ja Tuumamõõtmiste Keskbüroo tegevus ning JET, ITER ja teised sama valdkonna projektid; 5. ühenduse energiapoliitika üldmeetmed, energiavarustuse kindluse ja energiatõhususe tagamine, kaasa arvatud üleeuroopaliste võrkude rajamine ning arendamine energeetika infrastruktuuri valdkonnas; 6.
EURATOMi asutamisleping ja EURATOMi Varustusagentuur; tuumaohutus, tuumajäätmete kõrvaldamine ja nende ladustamine; 7. infoühiskond ja infotehnoloogia, kaasa arvatud üleeuroopaliste võrkude rajamine ning arendamine telekommunikatsiooni infrastruktuuri valdkonnas.
X Siseturu- ja tarbijakaitsekomisjon
Komisjoni vastutusalasse kuuluvad: 1. siseturu ja tolliliidu valdkonda kuuluvate siseriiklike õigusaktide koordineerimine ühenduse tasandil ning eelkõige: a) kaupade vaba liikumine, kaasa arvatud tehniliste standardite ühtlustamine, b) asutamisõigus, c) teenuste osutamise vabadus, välja arvatud finants- ja postiteenused; 2. meetmed võimalike siseturu toimimist takistavate tegurite tuvastamiseks ja kõrvaldamiseks; 3. tarbijate majanduslike huvide edendamine ja kaitsmine siseturu loomisel, välja arvatud rahvatervise ja toiduohutuse küsimused.
XI Transpordi- ja turismikomisjon
Komisjoni vastutusalasse kuuluvad: 1. ühise transpordipoliitika arendamine, mis hõlmab raudtee-, maantee- ja siseveetransporti ning mere- ja õhutransporti, ning eelkõige: a) Euroopa Liidu ühised transpordi eeskirjad, b) üleeuroopaliste võrkude rajamine ja arendamine transpordi infrastruktuuri valdkonnas, c) transporditeenuste osutamine ja suhted kolmandate riikidega transpordi valdkonnas, d) transpordi ohutus, e) suhted rahvusvaheliste transpordiasutuste ja -organisatsioonidega; 2. postiteenused; 3. turism.
XII Regionaalarengukomisjon
Komisjoni vastutusalasse kuuluvad: regionaal- ja ühtekuuluvuspoliitika ning eelkõige: a) Euroopa Regionaalarengu Fond, Ühtekuuluvusfond ja muud liidu regionaalpoliitilised vahendid, b) teiste liidu poliitikavaldkondade mõju hindamine majanduslikule ja sotsiaalsele ühtekuuluvusele, c) ühenduse struktuurivahendite koordineerimine, d) äärepoolseimate piirkondade ja saarte probleemid, samuti piiriülene ja piirkondadevaheline koostöö, e) suhted Regioonide Komiteega, piirkondadevahelise koostöö organisatsioonide ning kohalike ja piirkondlike ametiasutustega.
XIII Põllumajanduse ja maaelu arengu komisjon
Komisjoni vastutusalasse kuuluvad: 1. ühise põllumajanduspoliitika toimimine ja arendamine; 2. maaelu arendamine, kaasa arvatud vastavad rahastamisvahendid; 3. järgmiste valdkondade õigusaktid: a) veterinaar- ja taimekaitseküsimused ning loomasööt, eeldusel et need meetmed ei ole mõeldud inimeste tervise kaitsmiseks; b) loomakasvatus ja loomade heaolu; 4. põllumajandustoodete kvaliteedi parandamine; 5. põllumajanduslike toorainete varud; 6.
Ühenduse Sordiamet; 7. metsandus.
XIV Kalanduskomisjon
Komisjoni vastutusalasse kuuluvad: 1. ühise kalanduspoliitika toimimine ja arendamine ning selle haldamine; 2. kalavarude kaitse; 3. kalandustoodete turu ühine organiseerimine; 4. struktuuripoliitika kalanduse ja akvakultuuri valdkonnas, kaasa arvatud Kalanduse Arendusrahastu; 5. rahvusvahelised kalanduskokkulepped.
XV Kultuuri- ja hariduskomisjon
Komisjoni vastutusalasse kuuluvad: 1.
Euroopa Liidu kultuuriaspektid ning eelkõige: a) kultuurialaste teadmiste ja kultuuri leviku parandamine, b) kultuurilise ja keelelise mitmekesisuse kaitsmine ning edendamine, c) kultuuripärandi säilitamine ja kaitsmine, kultuurivahetus ja kunstilooming, 2.
Euroopa Liidu hariduspoliitika, kaasa arvatud Euroopa kõrgharidusruumi, Euroopa koolide süsteemi ja elukestva õppe arendamine; 3. audiovisuaalpoliitika ning infoühiskonna kultuurilised ja hariduspoliitilised aspektid; 4. noorsoopoliitika ning spordi- ja vabaajapoliitika arendamine; 5. teabe- ja meediapoliitika; 6. kolmandate riikidega tehtav koostöö kultuuri ja hariduse valdkonnas ning suhted asjaomaste rahvusvaheliste organisatsioonide ja institutsioonidega.
XVI Õiguskomisjon
Komisjoni vastutusalasse kuuluvad: 1.
Euroopa õiguse tõlgendamine ja kohaldamine, Euroopa Liidu õigusaktide vastavus esmasele õigusele, eriti õigusliku aluse valimine ning subsidiaarsuse ja proportsionaalsuse põhimõtete järgimine; 2. rahvusvahelise õiguse tõlgendamine ja kohaldamine, kui see puudutab Euroopa Liitu; 3. ühenduse õiguse lihtsustamine, eriti õigusakti ettepanekud selle ametlikuks kodifitseerimiseks; 4. parlamendi õiguste ja eelisõiguste kaitse, kaasa arvatud parlamendi osalemine Euroopa Kohtu ja Esimese Astme Kohtu menetlustes; 5. ühenduse õigusaktid, mis käsitlevad liikmesriikide õiguskorda, eelkõige järgmistes valdkondades: a) tsiviil- ja äriõigus, b) äriühinguõigus, c) intellektuaalomandiõigus, d) menetlusõigus; 6. meetmed, mis käsitlevad õigus- ja halduskoostööd tsiviilasjades;7. keskkonnaalane vastutus ja sanktsioonid keskkonnakuritegude korral; 8. uute tehnoloogiatega seotud eetilised küsimused, kohaldades koos asjaomaste komisjonidega menetlust kaasatud komisjonide osalusel; 9. parlamendiliikmete põhimäärus ja Euroopa ühenduste personalieeskirjad; 10. eesõigused ja puutumatus, samuti parlamendiliikmete volituste kontrollimine; 11.
Euroopa Kohtu töökorraldus ja põhikiri; 12.
Siseturu Ühtlustamise Amet.
XVII Kodanikuvabaduste, justiits- ja siseasjade komisjon
Komisjoni vastutusalasse kuuluvad: 1. kodanikuõiguste, inimõiguste ja põhivabaduste kaitse Euroopa Liidu territooriumil, kaasa arvatud vähemuste kaitse vastavalt asutamislepingutele ja Euroopa Liidu põhiõiguste hartale; 2. igasuguse diskrimineerimise vastu võitlemise meetmed, välja arvatud sooline diskrimineerimine või diskrimineerimine töökohal või tööturul; 3. füüsiliste isikute isikuandmete töötlemise läbipaistvust ja kaitset käsitlevad õigusaktid; 4. vabadusel, turvalisusel ja õigusel rajaneva ala loomine ja arendamine ning eelkõige: a) meetmed, mis käsitlevad isikute sisenemist ja liikumist, varjupaiga- ja sisserändepoliitikat, b) meetmed, mis käsitlevad ühispiiride ühtset haldamist, c) meetmed, mis käsitlevad politsei- ja õiguskoostööd kriminaalasjades; 5.
Euroopa Narkootikumide ja Narkomaania Seirekeskus ning Rassismi ja Ksenofoobia Euroopa Järelevalvekeskus, Europol, Eurojust, Cepol ning sama valdkonna muud pädevad organid ja asutused; 6. liikmesriigi poolt toime pandud liikmesriikide ühiste põhimõtete tõsise rikkumise ohu kindlakstegemine.
XVIII Põhiseaduskomisjon
Komisjoni vastutusalasse kuuluvad: 1.
Euroopa integratsiooniprotsessi arendamise institutsioonilised aspektid, eriti konventide ja valitsustevaheliste konverentside ettevalmistamise ning läbiviimise raames; 2.
ELi lepingu rakendamine ja selle toimimise hindamine; 3.
Euroopa Liidu laienemisläbirääkimiste institutsioonilised tagajärjed; 4. institutsioonidevahelised suhted, kaasa arvatud institutsioonidevaheliste kokkulepete läbivaatamine kodukorra artiklil 120 lõike 2 alusel, et saada parlamendi heakskiit; 5. ühtse valimismenetluse väljatöötamine; 6.
Euroopa tasandi erakonnad, piiramata juhatuse volitusi; 7. liikmesriigi poolt toime pandud liikmesriikide ühiste põhimõtete tõsise ja järjekindla rikkumise kindlakstegemine; 8. kodukorra tõlgendamine ja rakendamine ning selle muutmise ettepanekud.
XIX Naiste õiguste ja soolise võrdõiguslikkuse komisjon
Komisjoni vastutusalasse kuuluvad: 1. naiste õiguste määratlemine, arendamine ja kaitse Euroopa Liidus ning sellega seotud ühenduse meetmed; 2. naiste õiguste edendamine kolmandates riikides; 3. võrdsete võimaluste poliitika, kaasa arvatud meeste ja naiste võrdõiguslikkus seoses nende võimalustega tööturul ja kohtlemisega tööl; 4. soolise diskrimineerimise kõikide avaldumisvormide kõrvaldamine; 5. soolise võrdõiguslikkuse rakendamine ja edasiarendamine kõikides poliitikavaldkondades; 6. naiste õigusi käsitlevate rahvusvaheliste lepingute ja konventsioonide rakendamine ning sellele järgnev tegevus; 7. teabepoliitika naisküsimuses.
XX Petitsioonikomisjon
Komisjoni vastutusalasse kuuluvad: 1. petitsioonid; 2. suhted Euroopa Ombudsmaniga.
”
3.
otsustab, et käesolev otsus jõustub seitsmenda ametiaja esimese osaistungjärgu esimesel päeval;
4.
teeb presidendile ülesandeks edastada käesolev otsus teavitamise eesmärgil nõukogule ja komisjonile.
