9.7.2007
RESOLUTSIOONI ETTEPANEK
suuliselt vastatava küsimuse B6‑0134/2007 alusel
vastavalt kodukorra artikli 108 lõikele 5
Esitaja(d): Georgios Papastamkos ja Maria Martens
fraktsiooni PPE-DE nimel
Kader Arif, Harlem Désir, Rolf Berend, Max van den Berg ja David Martin fraktsiooni PSE nimel
Gianluca Susta, Johan Van Hecke ja Ignasi Guardans Cambó fraktsiooni ALDE nimel
Cristiana Muscardini fraktsiooni UEN nimel
Carl Schlyter ja Caroline Lucas fraktsiooni Verts/ALE nimel
Helmuth Markov ja Vittorio Agnoletto fraktsiooni GUE/NGL nimel
TRIPS-leping ja ravimite kättesaadavus
Euroopa Parlamendi resolutsioon TRIPS-lepingu ja ravimite kättesaadavuse kohta
Euroopa Parlament ,
–
võttes arvesse oma 20. juuni 2007. aasta resolutsiooni aastatuhande arengueesmärkide kohta – vahekokkuvõte Vastuvõetud tekstid, P6_TA(2007)0274 . , 23. mai 2007. aasta resolutsiooni majanduskoostöölepingute kohta Vastuvõetud tekstid, P6_TA(2007)0204 . ja 30. novembri 2006. aasta resolutsiooni AIDSi kohta Vastuvõetud tekstid, P6_TA(2006)0526 . ;
–
võttes arvesse ettepanekut võtta vastu nõukogu otsus, millega kiidetakse Euroopa Ühenduse nimel heaks 6. detsembril 2005. aastal Genfis allakirjutatud protokoll, millega muudetakse intellektuaalomandi õiguste kaubandusaspektide lepingut (TRIPS-lepingut) (KOM(2006)175 lõplik); ELT C ... / ELTs seni avaldamata.
–
võttes arvesse Euroopa Parlamendi ja nõukogu 16. mai 2006. aasta määrust nr 816/2006, milles käsitletakse rahvatervise probleemidega riikidesse eksportimiseks toodetavate farmaatsiatoodete patentide sundlitsentsimist; ELT L 157, 9.6.2007, lk 1.
–
võttes arvesse 1994. aasta aprillis vastu võetud intellektuaalomandi õiguste kaubandusaspektide lepingut (edaspidi „TRIPS-leping”);
–
võttes arvesse 14. novembril 2001. aastal Maailma Kaubandusorganisatsiooni (WTO) ministrite konverentsil vastu võetud Doha deklaratsiooni TRIPS-lepingu ja tervisekaitse kohta (edaspidi „Doha deklaratsioon”) WT/MIN(01)/DEC/W/2, 14. november 2001. ;
–
võttes arvesse 30. augustil 2003. aastal WTO peanõukogu poolt vastavalt Doha deklaratsiooni punktile 6 vastu võetud otsust (edaspidi „WTO otsus”) TRIPS-lepingu ja tervisekaitse kohta;
–
võttes arvesse 6. detsembril 2005. aastal Genfis allakirjutatud protokolli, millega muudetakse intellektuaalomandi õiguste kaubandusaspektide lepingut (TRIPS-lepingut) (edaspidi „protokoll”);
–
võttes arvesse kodukorra artikli 108 lõiget 5,
A.
arvestades, et üle 95% 39,5 miljonist maailmas AIDSi põdevatest inimesest elab arengumaades, enamikus Aafrikas; arvestades, et kogu maailmas on arvestuslikult 15 miljonit HIV/AIDSi tõttu orvuks jäänut, kellest 12,3 miljonit elab Saharast lõunas asuvates Aafrika riikides;
B.
arvestades, et enne TRIPS-lepingu jõustumist 1994. aastal suurenes mõnede keskmise sissetulekutasemega arengumaade võime valmistada odavaid geneerilisi ravimeid ja isegi väga vaesed riigid hakkasid suutma hankida teatavaid odavaid geneerilisi ravimeid maailmaturult, olgu sellised tooted patendiga kaitstud või mitte;
C.
arvestades, et Doha deklaratsioonis taaskinnitati TRIPS-lepingus sisalduvaid soodustusi ja laiendati neid õigusliku mehhanismi loomise teel, mis võimaldab riikidel, kellel puudub suutlikkus kulukalt patenteeritud ravimite geneeriliste asendajate tootmiseks riigisisesel tasandil väljastatud sundlitsentside alusel, importida ravimeid riikidest, kes on suutelised ja valmis neid aitama, ilma asjaomaste patendiomanike sekkumiseta;
D.
arvestades, et selle lahenduse, mis algselt sisaldus WTO otsuse nime kandvas loobumises, võiks muuta püsivaks TRIPS-lepingu protokolli kujul, mille heakskiitmist Euroopa Parlament praegu arutab;
E.
arvestades, et TRIPS-lepingu artiklis 30 lubatakse liikmetel „teha piiratud erandeid patendiga antavate ainuõiguste puhul, tingimusel et sellised erandid ei ole patendi tavakasutamisega ülemäärases vastuolus ega kahjusta liigselt patendiomaniku seaduslikke huve, võttes arvesse kolmandate isikute seaduslikke huve”; arvestades, et kuna abistav riik ekspordiks vajalikud ravimid importivasse riiki, ei tohiks tekkida olulist majanduslikku mõju eksportiva riigi kohalikul turul;
F.
arvestades, et seni ei ole ükski riik teatanud TRIPSi nõukogule ametlikult kavatsusest kasutada WTO otsusega loodud mehhanismi odavamate ravimite importimiseks;
G.
arvestades, et importivate (kui see on kohaldatav) ja eksportivate riikide antavaid sundlitsentse reguleerivad menetluslikud ja sisulised nõuded ning nimetatud litsentsimisega seotud tingimused ja teavitamine on põhilised võimalikud takistused WTO otsuse tulemusliku elluviimise teel;
H.
arvestades, et Euroopa Liit on WTO otsuse juba oma õigusesse üle võtnud ja sellest tulenevalt ei tekitaks protokolli heakskiitmise edasilükkamine 1. detsembrist 2007 hilisemale kuupäevale õiguslikku vaakumit;
I.
arvestades, et Euroopa Liit peaks selgesõnaliselt toetama TRIPS-lepingus sisalduvate soodustuste täielikku rakendamist arengumaades, nagu on tunnustatud Doha deklaratsioonis, et „soodustada kõigi juurdepääsu ravimitele”,
J.
arvestades, et WTO otsuse rakendusmääruses pööratakse väga napilt tähelepanu tehnosiirde ja suutlikkuse suurendamise küsimustele;
K.
arvestades, et majanduskoostöölepingute ja muude kahepoolsete või piirkondlike vabakaubanduslepingute läbirääkimiste raames teeb Euroopa Liit ettepaneku lisada uusi intellektuaalomandi WTO+-kohustusi AKV riikidele ja teistele vaestele arengumaadele ning vähimarenenud maadele, sealhulgas patendikoostöölepingu ja patendiõiguse lepingu kohustuste järgimine või heakskiitmine ning direktiivi 2004/48/EÜ (intellektuaalomandi õiguste jõustamise kohta) tingimuste integreerimine; arvestades, et lisaks seab EL tingimusi, mil viisil võivad osalised määrata oma ammendumisrežiimi,
1.
rõhutab, et vastuvõetava hinnaga farmaatsiatoodete kättesaadavus vaestes arengumaades ja vähimarenenud maades on ülioluline ELi kavandatud arengueesmärkide saavutamiseks ja aitaks vähendada vaesust, suurendada inimeste turvalisust ning edendada inimõigusi ja säästvat arengut;
2.
usub, et ELi poliitika eesmärk peaks olema suurendada maksimumini farmaatsiatoodete vastuvõetava hinnaga kättesaadavust arengumaades;
3.
kutsub nõukogu üles tunnistama, et Euroopa Liit peab võtma viivitamata lisameetmeid, et ergutada tehnosiiret, teadusuuringuid, suutlikkuse suurendamist, piirkondlikke varustussüsteeme ning abistada registreerimisel eesmärgiga hõlbustada ja suurendada farmaatsiatoodete tootmist arengumaades endis;
4.
palub komisjonil ja liikmesriikidel anda konkreetset rahalist toetust farmaatsiaga seotud tehnosiirdeks ja suutlikkuse suurendamiseks arengumaades ning farmaatsiatoodete kohapealseks tootmiseks kõigis arengumaades, eriti vähimarenenud maades, täites TRIPS-lepingu artikli 66 lõikes 2 kehtestatud kohustusi;
5.
palub nõukogul võtta kohustus tagada rahastamine kindlaksmääratud tasemel, et uuendada või ehitada farmaatsiatoodete tootmisrajatisi, mis on arengumaade (sealhulgas vähimarenenud maade) kohalike elanike omanduses, ning suurendada ELi kogurahastamist avaliku ja erasektori partnerlustele, mille raames uuritakse ja töötatakse välja arengumaadele eriti olulisi ravimeid;
6.
palub komisjonil rahastada vaesusega kaasnevate, troopiliste ja tähelepanuta jäetud haigustega seotud uurimis- ja arendustegevust mitmel erineval moel, sealhulgas avaliku ja erasektori partnerluse kaudu ning muude võimalike rahastamisviiside abil, ning toetada uurimisinstituute, kes on valmis tegema koostööd nimetatud jõupingutustele pühendatud rahvatervisealaste algatustega;
7.
palub nõukogul toetada ideed, et WTO otsusega ja TRIPS-lepingu protokolliga loodud mehhanism on ainult osa ravimite kättesaadavuse ja rahvatervise probleemi lahendusest ning teised tervishoiu ja infrastruktuuri parandamise meetmed on samuti hädavajalikud;
8.
palub nõukogul toetada arengumaid, kes kasutavad TRIPS-lepingus sisalduvaid ja Doha deklaratsioonis tunnustatud soodustusi, et nad suudaksid muretseda oma riigi rahvatervise programmide raames kõige tähtsamad ravimid vastuvõetava hinnaga;
9.
ergutab arengumaid kasutama kõiki neile TRIPS-lepingu raames kättesaadavaid vahendeid, näiteks sundlitsentse ja artiklis 30 ette nähtud mehhanismi;
10.
kutsub nõukogu üles võtma koos Euroopa Parlamendiga vastu ühise poliitilise avalduse, millega jäetakse ELi liikmesriikidele vabadus kasutada kõiki TRIPS-lepingus ette nähtud erandeid oma riigi patendiseaduste raames, et lubada tootmist ja eksporti importivate liikmete rahvatervisealaste vajaduste rahuldamiseks, ning palub nõukogul teha komisjonile ülesandeks hoiduda sellisesse tegevusse sekkumast;
11.
kutsub nõukogu üles järgima Doha deklaratsiooni rahvatervise kohta ja piirama vastavalt komisjonile antud mandaati, et mitte pidada läbirääkimisi farmaatsiaga seotud TRIPS-pluss sätete üle, mis mõjutavad rahvatervist ja ravimite kättesaadavust, nagu ainuõigus andmetele, patentide kehtivuse pikendamine ja piiramine sundlitsentsidega seotud põhjustel, AKV riikidega majanduskoostöölepingute ning arengumaadega teiste tulevaste kahepoolsete ja piirkondlike kokkulepete üle peetavate läbirääkimiste raames;
12.
palub komisjonil toetada nende leiutiste allika ja algupära avalikustamist patenditaotlejate poolt, mis põhinevad arengumaade bioloogilistel ressurssidel ja nendega seotud traditsioonilistel teadmistel, eesmärgiga edendada nimetatud ressurssidest saadava kasu ja tehnoloogia õiglast jagamist tarnivate riikide vahel;
13.
kutsub komisjoni üles toetama artikli 31 punkti b kohaseid ühiseid hankestrateegiaid ning muid strateegiaid, mida riigid või riikide rühmad saaksid kasutada vastuvõetava hinnaga geneeriliste ravimite tootmisel suurema ostujõu ja mastaabisäästu tagamiseks ning konkreetses piirkonnas kohalikesse tootmisrajatistesse tehtavate otseinvesteeringute ergutamiseks;
14.
palub nõukogul anda komisjonile mandaat toetada ennetavalt Maailma Terviseorganisatsiooni (WHO) rahvatervise, innovatsiooni ja intellektuaalomandi valitsustevahelise töörühma tööd ning anda Euroopa Parlamendile selle tööst korrapäraselt aru;
15.
ergutab farmaatsiaettevõtteid otsima suuri mahte ja väikest kasumimarginaali hõlmavaid hinnakujunduse alternatiive, mis võiksid parandada ravimite kättesaadavust;
16.
tuletab meelde, et ravimite võltsimine ei ole tegelikult patendiküsimus; rõhutab, et võltsimise takistamise meetmeid tuleb võtta kriminaalõiguse kohaldamise (kriminaalõigusmeetmete) ja narkootiliste ainete kasutamise reguleerimise valdkonnas siseriiklike ametiasutuste regulatiivse suutlikkuse suurendamise teel ning mitte tõstes intellektuaalomandi kaitse taset;
17.
kutsub vähimarenenud maid ja teisi vaeseid riike võtma vajalikke meetmeid, et hoida ära sundlitsentsidega hõlmatud ravimite riigist välja viimine ning tagada ravimite jõudmine abivajava kohaliku elanikkonnani;
18.
teeb presidendile ülesandeks edastada käesolev resolutsioon nõukogule, komisjonile, ELi liikmesriikide ja AKV riikide valitsustele, WTO-le ning ÜRO HIV/AIDSi-alase ühisprogrammi (UNAIDS), ÜRO Arenguprogrammi (UNDP) ja ÜRO Rahvastikufondi (UNFPA) juhtidele.
