13.3.2012 B7-0181/2012 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Olukord Valgevenes ( 2012/2581(RSP) )
José Ignacio Salafranca Sánchez-Neyra
,
Vytautas Landsbergis
,
Jacek Protasiewicz
,
Jacek Saryusz-Wolski
,
Peter Šťastný
,
Arnaud Danjean
,
Krzysztof Lisek
,
Ioannis Kasoulides
,
Cristian Dan Preda
,
Andrzej Grzyb
,
Tunne Kelam
,
Filip Kaczmarek
,
Lena Kolarska-Bobińska
fraktsiooni PPE nimel
PE486.720v01-00 B7‑0181/2012 Euroopa Parlamendi resolutsioon olukorra kohta Valgevenes ( 2012/2581(RSP) )
Euroopa Parlament ,
– võttes arvesse oma varasemaid resolutsioone Valgevene kohta, eriti 15. veebruari 2012. aasta, 13. septembri 2011. aasta, 12. mai 2011. aasta, 10. märtsi 2011. aasta, 20. jaanuari 2011. aasta, 10. märtsi 2010. aasta ja 17. detsembri 2009. aasta resolutsioone,
– võttes arvesse Euroopa Ülemkogu 1.–2. märtsi 2012. aasta kohtumise järeldusi, kus väljendatakse suurt muret Valgevene olukorra jätkuva halvenemise pärast,
– võttes arvesse ELi välisasjade nõukogu 28. veebruari 2012. aasta otsust 2012/126/ÜVJP, mis käsitleb Valgevene riigivõimu vastu suunatud piiravaid meetmeid,
– võttes arvesse kõrge esindaja Catherine Ashtoni 28. veebruari 2012. aasta avaldust Valgevene võimude otsuse kohta saata riigist välja ELi delegatsiooni juht ja Poola suursaadik Minskis,
– võttes arvesse ELi välisasjade nõukogu 23. jaanuari 2012. aasta otsust, mis käsitleb Valgevene vastu suunatud piiravaid meetmeid,
– võttes arvesse Euroopa Nõukogu 25. jaanuari 2012. aasta resolutsiooni nr 1857(2012) Valgevene olukorra kohta, kus mõistetakse hukka opositsiooniliikmete pidev tagakiusamine ja kodanikuühiskonna aktivistide, sõltumatu ajakirjanduse ning inimõiguskaitsjate ahistamine Valgevenes,
– võttes arvesse ÜRO inimõiguste nõukogu 17. juuni 2011. aasta resolutsiooni, milles mõistetakse hukka enne ja pärast Valgevene presidendivalimisi ning nende ajal toime pandud inimõiguste rikkumised, ning kutsutakse Valgevene valitsust üles lõpetama opositsioonijuhtide tagakiusamist,
– võttes arvesse 7.–9. mail 2009. aastal Prahas toimunud idapartnerluse teemalisel tippkohtumisel vastu võetud deklaratsiooni ning 30. septembril 2011. aastal Varssavis toimunud idapartnerluse teemalise tippkohtumise deklaratsiooni Valgevene olukorra kohta,
– võttes arvesse Rahvusvahelise Jäähokiföderatsiooni (IIHF) 2009. aasta maikuus Bernis tehtud otsust korraldada 2014. aasta jäähoki maailmameistrivõistlused Valgevenes, hoolimata Aljaksandr Lukašenka poliitiliste vastaste tagakiusamisest ja ulatuslikest inimõiguste rikkumistest Valgevenes,
– võttes arvesse kodukorra artikli 110 lõiget 2,
A. arvestades, et idapartnerluse-teemalise tippkohtumise Praha deklaratsioonis kinnitati veel kord (muu hulgas Valgevene) pühendumust rahvusvahelise õiguse põhimõtetele ja põhiväärtustele, sealhulgas demokraatiale, õigusriigi põhimõttele ning inimõiguste ja põhivabaduste austamisele;
B. arvestades, et Valgevene poliitiline olukord on pärast 19. detsembri 2010. aasta presidendivalimisi tõsiselt halvenenud ning demokraatliku opositsiooni liikmete, vaba ajakirjanduse, kodanikuühiskonna aktivistide ja inimõiguste kaitsjate vastu on võetud repressiivmeetmeid, hoolimata rahvusvahelise üldsuse korduvatest üleskutsetest need meetmed viivitamata peatada;
C. arvestades, et enneolematu ulatusega diplomaatiline konflikt ELi ja Valgevene vahel teravnes pärast seda, kui Valgevene võimud vastuseks Euroopa Ülemkogu 28. veebruari 2012. aasta otsusele nõudsid, et Euroopa Liidu suursaadik ja Poola suursaadik riigist viivitamatult lahkuksid, ning kutsusid tagasi Valgevene suursaadikud Brüsselis ja Varssavis,
D. arvestades, et sellele järgnes Aljaksandr Lukašenka isiklik sõnavõtt Saksamaa välisministri aadressil, mis väljus diplomaatilise etiketi piiridest;
E. arvestades, et 1. märtsil 2012. aastal teatas Valgevene peaprokuratuuri osakonnajuhataja, et „isikute vastu, kes kutsuvad välisriike ja rahvusvahelisi organisatsioone üles Valgevene vastu majanduslikke ja muid sanktsioone kehtestama, võidakse kehtestada ajutine välisreiside keeld ja nende vastu võidakse algatada isegi kriminaaluurimine”, ning pärast seda on mõnesid inimõiguskaitsjaid, opositsioonipoliitikuid ja sõltumatuid ajakirjanikke takistatud Valgevenest lahkumast ning neid on isegi ELi piirilt tagasi saadetud;
F. arvestades, et Valgevene justiitsministeerium otsustas 14. veebruaril 2012. aastal keelduda juba neljandat korda Valgevene kristlik-demokraatliku partei registreerimisest ilma juriidiliste põhjusteta ning teadaannete kohaselt ähvardati kõnealuse partei liikmeid esimest korda füüsilise vägivallaga juhul, kui nad ei võta partei asutajatena tagasi oma allkirju;
G. arvestades, et ELi liikmesriikide suursaadikud Minskis kutsuti konsultatsioonideks kodumaale tagasi ja kõik ELi liikmesriigid kutsusid Valgevene suursaadikud oma välisministeeriumidesse;
H. arvestades, et ELi liikmesriikide otsus on selge märk ELi solidaarsusest ja ühtsusest välisasjades ning ELi tegevuse tulemuslikkusest ja Euroopa väärtuste edukast levitamisest nii ELi piires kui ka väljaspool liitu ning otsuse edukas rakendamine toetub liidu kindlale kavatsusele ühtselt tegutseda;
I. arvestades, et Valgevene ja Euroopa Liidu kahepoolsete suhete paranemine sõltub samuti kõikide poliitvangide vabastamisest ning Valgevene valitsuse edusammudest oma OSCE kohustuste täitmisel ning põhiliste inimõiguste, õigusriigi põhimõtte ja demokraatlike põhimõtete austamisest;
J. arvestades, et kuna Valgevene võimude repressioonid ühiskonna vastu jätkuvad, on ELi nõukogu otsustanud täiendada isikute nimekirja, kelle suhtes kehtivad piirangud;
K. arvestades, et 2011. aasta Valgevene demokraatia ja inimõiguste akti kohaselt, millele president Barack Obama 3. jaanuaril alla kirjutas, kutsuvad Ameerika Ühendriigid IIHFi peatama 2014. aasta meistrivõistluste Valgevenes korraldamise kava niikauaks, kuni Valgevene valitsus vabastab kõik poliitvangid;
1. rõhutab, et otsus kutsuda Valgevenest tagasi kõik ELi liikmesriikide suursaadikud tõestab, et Valgevene ametivõimude püüdlused tekitada Euroopa Liidus sanktsioonide üle otsustamisel lahkarvamusi on läbi kukkunud;
2. rõhutab, et kõikide ELi liikmesriikide ja muude demokraatlike riikide kindel tahe rasketel aegadel ühtselt tegutseda võib toetada põhiväärtuste edukat levitamist sellistes riikides nagu Valgevene ning tuua need riigid demokraatlikele ümberkorraldustele lähemale;
3. mõistab hukka Aljaksandr Lukašenka solvava sõnavõtu Saksamaa välisministri aadressil;
4. rõhutab, et üha suurema eraldumise asemel peaks Minsk oma inimeste jaoks tegema õige valiku ning avama end demokraatiaks;
5. mõistab hukka inimõiguslaste ja demokraatliku opositsiooni esindajate pideva tagakiusamise ning kodanikuühiskonna aktivistide ja sõltumatu meedia poliitilistel põhjustel ahistamise Valgevenes;
6. nõuab kõikide poliitvangide viivitamatut ja tingimusteta vabastamist; kinnitab veel kord, et dialoog ELi ja Valgevene vahel ei saa jätkuda enne, kui Valgevene hakkab edendama demokraatiat, inimõigusi ja õigusriigi põhimõtte järgimist ning vabastab tingimusteta kõik poliitvangid, sealhulgas inimõigustekeskuse „Vjasna” juhi ja Inimõiguste Rahvusvahelise Föderatsiooni asepresidendi Ales Bjaljatski, kaks endist presidendikandidaati Mikalai Statkevitši ja Andrei Sannikavi, demokraatliku opositsiooni kandidaatide presidendivalimiste kampaania juhid Pavel Sevjarõnetsi ja Dzmitri Bandarenka ning Sjargei Kavalenka, poliitvangi, kes viibib vangistuses koduaresti väidetava rikkumise eest ja kes peab juba pikka aega näljastreiki, mis on tema tervise kriitilisse seisundisse viinud ja ohustab otseselt tema elu, ning nende kodanikuõigused on täielikult taastatud;
7. kutsub ELi liikmesriikide ning kõikide muude demokraatlike riikide jäähokiföderatsioone üles nõudma tungivalt, sealhulgas maikuus Soomes Helsinkis korraldatud järgmise kongressi raames toimuval kohtumisel, et Rahvusvaheline Jäähokiföderatsioon vaataks üle varasema otsuse ning annaks 2014. aastal Valgevenes planeeritud jäähoki maailmameistrivõistluste korraldamise muule korraldajariigile niikauaks, kuni vabastatakse kõik poliitvangid, keda rahvusvahelised inimõiguste organisatsioonid on tunnistanud meelsusvangideks, ning ametivõimud näitavad selgelt üles tahet austada inimõigusi ja õigusriigi põhimõtet;
8. kiidab heaks nõukogu 28. veebruaril 2012. aastal tehtud otsuse tugevdada piiravaid meetmeid ning lisada 21 inimest, kes vastutavad kodanikuühiskonna ja demokraatliku opositsiooni vastaste repressioonide eest Valgevenes, nende nimekirja, kelle suhtes on kehtestatud reisikeeld ja kelle varad on külmutatud;
9. kutsub nõukogu üles hindama viimati toimunud sündmusi ELi ja Valgevene vahelistes diplomaatilistes suhetes ning inimõiguste ja põhivabaduste olukorra jätkuvat halvenemist riigis, ning kutsub üles võtma vastu asjakohast otsust uute piiravate meetmete, sealhulgas ka majanduslike sanktsioonide kohta;
10. rõhutab, et Euroopa Liidul ja Valgevenel peaksid olema heanaaberlikud suhted ning et neid toetavad kindlalt ELi tihe koostöö Valgevene kodanikuühiskonna ja demokraatliku opositsiooniga ning Valgevene rahva demokraatlikele püüdlustele avaldatud ELi tugi;
11. teeb presidendile ülesandeks edastada käesolev resolutsioon nõukogule, komisjonile, liikmesriikide parlamentidele ja valitsustele, ÜRO peasekretärile, OSCE parlamentaarsele assambleele ja Euroopa Nõukogu parlamentaarsele assambleele, Sõltumatute Riikide Ühenduse sekretariaadile ning Valgevene parlamendile ja valitsusele.
