23.9.2008
RESOLUTSIOONI ÜHISETTEPANEK
Vastavalt kodukorra artiklile 33 esitanud
– Hartmut Nassauer ja Joseph Daul fraktsiooni PPE-DE nimel,
– Silvana Koch-Mehrin ja Diana Wallis fraktsiooni ALDE nimel,
– Brian Crowley ja Cristiana Muscardini fraktsiooni UEN nimel,
asendades järgmiste fraktsioonide esitatud resolutsiooni ettepanekuid:
– PPE-DE ( B6‑0420/2008 )
– UEN ( B6‑0439/2008 )
– ALDE ( B6‑0448/2008 )
Komisjoni 2009. aasta õigusloome- ja tööprogramm
Euroopa Parlamendi resolutsioon komisjoni 2009. aasta õigusloome- ja tööprogrammi kohta
Euroopa Parlament ,
–
võttes arvesse komisjoni teatist 2009. aasta poliitilise strateegia kohta (KOM(2008)0072);
–
võttes arvesse komisjoni 2008. aasta õigusloome- ja tööprogrammi rakendamist (KOM(2007)0640);
–
võttes arvesse oma 24. aprilli 2008. aasta resolutsiooni komisjoni 2009. aasta poliitilise strateegia kohta;
–
võttes arvesse Euroopa Parlamendi komisjonide panust, mille esimeeste konverents edastas komisjonile;
–
võttes arvesse kodukorra artiklit 33,
A.
arvestades, et kättesaadavaks tuleks teha piisavad rahalised vahendid, mis oleksid vastavuses õigusloome- ja tööprogrammi poliitiliste prioriteetidega;
B.
arvestades, et struktureeritud dialoog komisjoniga on oluline institutsioonidevaheline samm nii praeguse 2008. aasta õigusloome- ja tööprogrammi rakendamise kui ka 2009. aasta õigusloome- ja tööprogrammi koostamise ja vastuvõtmise seisukohast;
C.
arvestades, et seetõttu on ülioluline struktureeritud dialoogi läbiviimine piisavalt varakult, et oleks võimalik suunata jõupingutused ELi järgmiste aastate peamiste strateegiliste eesmärkide määratlemisele;
D.
arvestades, et Euroopa avaliku poliitikaga saab ja peab aitama kodanikke, et nad suudaksid ühiskonna kiiret muutumist ette näha ja sellele reageerida;
E.
arvestades, et 2009. aastal möödub 20 aastat raudse eesriide langemisest Euroopas, ja see saavutus on loonud tingimused Euroopa enneolematuks integratsiooniks ning väärib tingimata meenutamist Euroopa tasandil, rõhutades eriti selle fundamentaalset tähtsust Euroopa inimõiguste ja demokratiseerimise poliitikal põhineva Euroopa ajaloo jaoks,
Läbivad prioriteedid
1.
märgib, et 24 liikmesriiki on Lissaboni lepingu juba ratifitseerinud; rõhutab, et on väga oluline jätkata lepingu ratifitseerimisprotsessi nendes liikmesriikides, kes seda veel teinud ei ole; toetab seega igati Euroopa Ülemkogu otsust jätkata ratifitseerimisprotsessiga hoolimata sellest, et Iirimaa lükkas 12. juunil 2008. aastal lepingu tagasi; on veendunud, et Lissaboni leping pakub vajalikke vahendeid, et muuta Euroopa tugevamaks ja et saavutada Euroopas parem tulevik kõikidele eurooplastele;
Lissaboni strateegia
2.
kinnitab oma täielikku toetust ja poliitilist pühendumust reformidele suunatud Lissaboni strateegiale, keskendudes majanduskasvule ja tööhõivele; rõhutab poliitilist vajadust tõsta kodanikud kõige kesksemale kohale ja sellest tulenevalt kohandada poliitikaid nende kasuks;
3.
on arvamusel, et Lissaboni strateegia eesmärke tuleb saavutada viisil, mis oleks kooskõlas demograafiliste muutuste ja kliimamuutusega, võttes eelkõige arvesse tulevasi rahvusvahelisi läbirääkimisi;
4.
on seisukohal, et majanduslik ja rahanduslik stabiilsus on edukate reformide eeltingimus;
Hea valitsemistava, parem õiguslik reguleerimine ja parem õigusloome
5.
on kindlalt veendunud, et 2009. aasta on parim aasta ELi poliitika rakendamiseks ja jõustamiseks üle terve liidu;
6.
kutsub komisjoni üles saavutama tihedamas koostöös liikmesriikidega Euroopa õigusloome maksimaalset ülevõtmist ja rakendamist, seades siseturu tulemustabelis esikohale tehnilised direktiivid ja need, mis avaldavad suuremat mõju, nagu teenuste direktiiv ja tarbijakrediidi direktiiv; on sellega seoses seisukohal, et parema õigusliku reguleerimise programm ja eelkõige ühenduse õiguse korrektne rakendamine, selle järelevalve ja aruandlus peaks olema esmatähtis, eriti seetõttu, et komisjonil on keskne roll liikmesriikide toetamisel nimetatud eesmärgi saavutamisel;
7.
nõuab tungivalt, et komisjon vähendaks haldus- ja regulatiivkoormust, tuletab meelde oma toetust eesmärgile vähendada halduskoormust 2012. aastaks 25% võrra ning nõuab käegakatsutavaid tulemusi; peab seda peamiseks prioriteediks eriti VKEde suhtes ning oluliseks panuseks Lissaboni strateegia eesmärkide saavutamisel;
8.
on arvamusel, et enne, kui komisjon esitab ettepanekud uute direktiivide kohta, peaks ta viima läbi ranged ja sõltumatult kontrollitud mõju hindamised;
Komiteemenetlus
9.
palub komisjonil esitada parlamendile õigusloome ettepanekud, millega viiakse lõpule jätkuv komiteemenetluse kohandamine, ja kutsub komisjoni üles jõudma kokkuleppeni kõikide institutsioonidega;
Eelarveaspektid
10.
väljendab oma tugevat vastuseisu komisjoni ja nõukogu järjepidevale tendentsile esitada uusi poliitilisi prioriteete, ilma et võetaks arvesse kehtiva mitmeaastase finantsraamistiku 2007–2013 ebapiisavust, ja oma sügavat muret piiratud võimaluste tõttu vastata tõhusalt uutele prioriteetidele ja kaitsta kehtivat poliitikat, võttes arvesse 2009. aastaks eraldatud assigneeringute vähesust;
11.
ootab komisjonilt pärast avalikkusega konsulteerimist hiljemalt detsembriks 2009 ettepanekut eelarve vahehindamise kohta, mis on ette nähtud 2006. aasta institutsioonidevahelises kokkuleppes, ja on seisukohal, et see annab võimaluse saada üle puudujääkidest mitmes olulises poliitikavaldkonnas mitmeaastase finantsraamistiku teises osas; loodab näha innovaatilise ja tulevikku suunatud lähenemisviisi kasutamist, mis aitab Euroopal tulla edukalt toime uute ülesannetega, saades eelarve, mis on abivahend, mitte takistus;
12.
kutsub komisjoni üles tegema koostööd liikmesriikidega, et parandada ELi rahastamise riiklike kinnituste kvaliteeti (nagu nähakse ette institutsioonidevahelises kokkuleppes ja finantsmääruses), kaasa arvatud nende kinnituste võimalik auditeerimine riiklike auditeerimisasutuste või kontrollikoja poolt, ning soovib saada varajast aruannet nimetatud pingutuste kohta, et luua parlamendile kasutamiskõlblik teabevahend; palub komisjonil esitada ettepanek lubatava vigade riski kohta eri kuluvaldkondades;
13.
kutsub komisjoni jätkama jõupingutusi avalikule ja erasektorile pandud halduskoormuse vastu võitlemisel; esitama saavutatu kohta tulemustabelid ning kavandama edasisi meetmeid selles valdkonnas;
14.
eeldab 2007. finantsaasta eelarve täitmisele heakskiidu andmise kõige olulisema punktina märkimisväärset edasiminekut struktuurifondide rakendamise tegevuskava osas ning uut aruandesüsteemi eeskirjade eiramise ja tagasimaksete kohta;
Euroopa Liidust teavitamine
15.
toetab subsidiaarsuse tava kui kõige olulisemat poliitilist alust, millel peaks põhinema komisjoni teavitamiskampaania, et taastada kodanike usk Euroopasse;
16.
kutsub komisjoni üles asetama kodanikke Euroopa projekti keskmesse; nõuab tungivalt, et komisjon suunaks oma pingutused tõhusa kommunikatsioonipoliitika arendamisele, et pakkuda kodanikele võimalusi ELi paremaks mõistmiseks eriti just Euroopa Parlamendi valimiste aastal; tuletab komisjonile määruse (EÜ) nr 1049/2001 (mis käsitleb üldsuse juurdepääsu Euroopa Parlamendi, nõukogu ja komisjoni dokumentidele) muutmist käsitleva määruse ettepaneku taustal meelde tema kohustust suurendada läbipaistvust ja juurdepääsu dokumentidele ning nõuab, et saavutataks kiire edasiminek teistes läbipaistvusega seotud küsimustes, nagu ELi fondidest toetuste saajad;
Majanduskasv ja tööhõive
17.
nõuab tungivalt, et komisjon seaks poliitiliseks prioriteediks Euroopa Liidu majanduskasvu, jõukuse ja konkurentsivõime suurendamise;
18.
usub kindlalt, et ilma jätkusuutliku majandusarengu ja jõukuseta ei ole ka sotsiaalset progressi; on endiselt veendunud, et liikmesriigid peavad võtma enda kanda vastutuse ja pädevuse, lähtudes subsidiaarsuse põhimõttest; palub komisjonil esitada teatise, milles antakse hinnang liikmesriikide sotsiaalkindlustussüsteemide kooskõlastamist käsitleva direktiivi kohaldamisele liikmesriikides;
19.
toetab komisjoni jõupingutusi vaesuse vähendamiseks ELi sotsiaalse kaasatuse ja sotsiaalkaitse strateegia järgmisel etapil;
Majandus- ja rahaliit
20.
palub komisjonil esitada õigusakti ettepaneku Euroopa erainvesteeringute süsteemi kohta, mis võimaldaks professionaalsetel investoritel kaubelda investeerimistoodetega piiriüleselt;
21.
on praeguse rahaturgudel valitseva segaduse valguses veendunud, et peamised prioriteedid peaksid olema seotud meetmetega, mille abil saadakse üle praeguse finantskriisiga esile kerkinud puudustest:
– järelevalveraamistik ja Lamfalussy protsessi järelmeetmed;
– algatused tugevdada olemasolevat ELi järelevalveraamistikku, Lamfalussy raamistikku ning koostööd ELi järelevalveasutuste (L3 komiteed) ja kolmandate riikide (eelkõige USA) järelevalveasutuste vahel, pöörates eritähelepanu finantsstabiilsusele;
– algatus, et hinnata ohtu, mida riskifondid kujutavad finantsstabiilsusele, ja konkreetsed meetmed, et reguleerida reitinguagentuure;
– selliste meetmete algatamine, mis on vajalikud eurotsooni välise esindatuse parandamiseks rahvusvahelistel finantsfoorumitel (G7, IMF, Maailmapank);
– algatus reformida kehtivaid eeskirju seoses hoiuste tagamise süsteemiga ELis, et võtta arvesse piirüleseid küsimusi, kontsernide struktuure ja sektorisisest konsolideerumist; eelkõige katvuse, taastumise kiiruse ja õiguskindluse parandamine piiriülese teenustepakkumise või piiriüleste kontsernide puhul;
VKEd
22.
palub komisjonil esitada ettepanekud, mis aitaksid VKEdel saada osa paindlikust tööturust, mis on ettevõtluseks peamine nõue; rõhutab, kui oluline on edendada ettevõtlust ja eemaldada piiriülesed bürokraatlikud takistused; nõuab, et VKEd saaksid lihtsamalt kasutada mõistliku hinnaga Euroopa standardeid ja maksusoodustusi ning et VKEdele pakutaks paremat rahastamist;
Energiapoliitika
23.
palub komisjonil kontrollida üleeuroopaliste energiavõrkude ehitamise seisu liikmesriikides; tuletab komisjonile meelde, et väljavalitud projektid aitavad kaasa energia siseturu väljakujundamisele ning varustuskindluse tagamisele ELis;
24.
kutsub komisjoni üles võimalikult kiiresti esitama kõikuvate energiahindade võimalike majanduslike ja sotsiaalsete mõjude parimat ja objektiivseimat analüüsi;
Intellektuaalomand
25.
on kindlal veendumusel, et loomingulised ideed, mille tulemuseks on leiutised ja uuendused, aitavad tagada Euroopa majanduse tugevuse ja tehnoloogia arengu; tunnistab seetõttu vajadust piisaval tasemel intellektuaalomandi õiguste kaitsmise järele nii Euroopa kui ka rahvusvahelisel tasandil;
Innovatsioon ja teadustegevus
26.
kordab taas oma nõudmist, et komisjon esitaks järjepidevalt aruandeid kehtivast teadus- ja arendustegevuse raamprogrammist rahastatavate projektide vahe- ja lõpptulemuste kohta; kutsub komisjoni üles käivitama Euroopa Tehnoloogiainstituudi tegevust, mis võiks aidata kaasa innovatsioonilõhe vähendamisele ELi ja selle suurimate konkurentide vahel, kasutades selleks strateegiliselt olulist teadustegevust ja haridust;
Siseturg ja tsiviilõigus
27.
rõhutab niisuguse vastastikuse tunnustamise tähtsust, millega kaasneb sihipärane ühtlustamine siseturu valdkonnas, samuti peamiste kaupade ja teenuste turgude süstemaatilisemat ja integreeritumat kontrolli olemasolevate probleemide väljaselgitamiseks; märgib ehitustoodete direktiivi kiire vastuvõtmise olulisust, mis on suurepärane võimalus tagada siseturu nõuetekohane toimimine selles sektoris;
28.
palub komisjonil uuendada põllumajandus- ja metsatraktorite direktiivi, nagu parlament on juba taotlenud, milles võetakse arvesse sektori viimaseid arenguid ja vähendatakse bürokraatlikku koormust;
29.
palub esitada konkreetsed õigusakti ettepanekud Euroopa autentse dokumendi, täiskasvanute eestkoste ja e-õiguskeskkonna kohta;
30.
kordab taas, et soovib saada ettepanekuid Euroopa assotsiatsiooni ning Euroopa vastastikuse ühingu põhikirja kohta;
31.
jääb ootama olulist edasiminekut lepinguõiguse tugiraamistiku osas;
Transpordipoliitika
32.
nõuab tungivalt, et kolmanda mereohutuse paketi raamistiku osas jõutaks kokkuleppele enne praeguse parlamendi ametiaja lõppu;
33.
nõuab kindlalt üleeuroopaliste võrkude rakendamist, sest need on äärmiselt vajalikud vahendid riiklike võrkude koostalitlusvõime ja vastastikuse sidumise parandamiseks; palub komisjonil esitada korrapäraselt aruandeid strateegiliste projektide, nende edenemise ja rahastamise kohta;
34.
nõuab komisjonilt tungivalt igakülgse reisijate õiguste poliitika (lennureisijatest pikamaa bussiliinide reisijateni) väljatöötamist ja vastava ettepaneku tegemist, või võimaluse korral selle poliitika ülevaatamist ja rakendamist;
35.
tervitab komisjoni keskseid prioriteete seoses transpordisektoriga, eelkõige kavandatavaid meetmeid selliste ohutumat ja tõhusamat Euroopa transpordipoliitikat toetavate liikluskorraldussüsteemide rakendamiseks nagu SESAR (Ühtse Euroopa Taeva lennuliikluse juhtimissüsteemide alased teadusuuringud) ja ERTMS (Euroopa raudteeliikluse juhtimissüsteem);
Tarbijapoliitika
36.
on arvamusel, et komisjoni uute meetmete puhul tuleks rohkem arvesse võtta seda, et kodanikud on valikute tegemiseks piisavalt vastutusvõimelised ja arukad; on kindlal seisukohal, et Euroopa avatud ühiskonna mudel on parem kui sõltuvusel põhinev mudel;
37.
on veendumusel, et tarbijaid käsitlevate õigusaktide revideerimine peaks tugevdama tarbijate usku ühtsesse turgu, toetab seetõttu õiguskaitse lihtsat ja tõhusat kättesaadavust, eelkõige kohtuväliseid vaidluste lahendamisi, mida toetavad viimase abinõuna õiguskaitsevahendid; rõhutab, et kehtivate hüvitusmehhanismide parendamine ja liikmesriikide vahelise koostöö kiirendamine nõuab veel palju tööd;
38.
on seisukohal, et komisjonil tuleb tähelepanelikult hinnata tarbijate õiguste kaitse küsimusi, tegeledes Lehtineni raportis tõstatatud küsimustega, sealhulgas küsimusega õigusliku aluse kohta, ning esitada vajaduse korral siduv lahendus Euroopa tasandil, sealhulgas võimalus tarbijatele koos tegutsemiseks;
39.
nõuab tungivalt, et komisjon jälgiks täpselt selliste oluliste direktiivide kohaldamist ja jõustamist nagu teenuste direktiiv, uuendatud tolliseadustik ning tarbijaid käsitlevasse ühenduse õigustikku kuuluvad direktiivid (kinnisvara osaajalise kasutamise direktiiv ja tarbijakrediidi direktiiv);
Kliimamuutus ja säästev Euroopa
Kliimamuutus
40.
palub komisjonil seoses jätkuvate läbirääkimistega Ühinenud Rahvaste Organisatsiooni kliimamuutuste raamkonventsiooniga jätkata ettevalmistusi ambitsioonika ülemaailmse kliimalepingu sõlmimiseks ÜRO kliimamuutuste raamkonventsiooni osaliste 15. konverentsil 2009. aastal Kopenhaagenis; on seisukohal, et ettevalmistused peaksid hõlmama samuti ELi saastekvootidega kauplemise süsteemi pakkumist saastekvootidega kauplemise aluseks, et siduda tulevikus ELi saastekvootidega kauplemise süsteemi ka teisi süsteeme ning juhtida rahvusvahelist konkurentsil põhinevat CO2 turgu; komisjon teavitab nimetatud ettevalmistuste arengust Euroopa Parlamenti;
41.
palub komisjonil algatada vajalikud protsessid, mille eesmärk on võtta täielikult arvesse kliimamuutuse tagajärgi kõikidele kehtivatele poliitikatele ja määratleda selle põhjal strateegia, mille eesmärk on valmistada tõhusalt ette ELi keskkonnapoliitika; juhib tähelepanu, et Euroopa Liit peab jätkuvalt olema tõestuseks selle kohta, et majanduskasvu ja arengut on võimalik ühitada vähem süsihappegaasiheiteid tekitava majandusega; tuletab meelde vajadust tagada, et keskkonnakaitse ja kliimamuutuse eesmärgid oleksid kaasatud kõikidesse ELi poliitikavaldkondadesse ning rahastamiskavadesse;
42.
rõhutab vajadust kaitsta bioloogilist mitmekesisust inimtegevuse surve, saastatuse, pinnase kvaliteedi halvenemise ja kliimamuutuste eest ning peab oluliseks lülitada bioloogiline mitmekesisus teistesse poliitikavaldkondadesse, nagu põllumajandus ja pinnasekasutus; nõuab Euroopa tasandil selgete ja mõõdetavate eesmärkide seadmist, mis võimaldavad jälgida olukorda, ning nõuab kiirete ja konkreetsete meetmete võtmist, et täita ELi eesmärk peatada bioloogilise mitmekesisuse vähenemine aastaks 2010;
43.
peab hädavajalikuks suurendada taastuvenergia teadusuuringute rahastamist Euroopas, et parandada Euroopa väljavaateid täita kliimamuutuse valdkonnas võetud eesmärke ning kindlustada energiaga varustatust tulevikus, mida iseloomustab üha kasvav konkurents fossiilkütuste pärast, ning palub, et komisjon hindaks võimalust tõhusa taastuvenergia siseturu loomiseks;
Keskkond
44.
nõuab tungivalt, et komisjon koostaks viivitamata ettepaneku ebaseadusliku metsaraie peatamise kohta, pidades silmas, et Euroopa Liidul on selle peatamises etendada selge roll, sest liit on suurim puidu importija ja tarbija ning üks peamisi doonoreid ja otseseid investoreid;
45.
rõhutab ELi Läänemere strateegia vajalikkust; tervitab raportit Põhjamõõtme Läänemere piirkonna strateegia kohta, kutsub komisjoni üles esitama ELi Läänemere piirkonna strateegiat ning looma ühenduse tegevusplaani Musta mere kaitseks reostuse mõjude vastu;
46.
palub komisjonil esitada võimalikult kiiresti ettepanek rahastamismehhanismi kohta, mille toel ehitada ja lasta 2015. aastaks käiku kuni 12 süsinikdioksiidi sidumise ja ladustamise tehnoloogiaga, ärilisel eesmärgil energiat tootvat näidiselektrijaama; peab seda tähtsaimaks prioriteediks ning kutsub seepärast komisjoni üles esitama oma ettepanekud enne 2008. aasta lõppu;
Säästev Euroopa
47.
palub komisjonil määrata enne Globaliseerumisega Kohanemise Euroopa Fondi järgmise aastaaruande esitamist kindlaks selged parameetrid ja kriteeriumid, mille alusel hinnata saavutatud tulemusi, kui finantsabi anti kõnesolevast fondist;
48.
palub komisjonil esitada teatise liikmesriikides Globaliseerumisega Kohanemise Euroopa Fondi rakendamise kohta, mis on ELi sotsiaalse kaasatuse, sotsiaalkaitse ja tööhõive strateegia rakendamise üks peamisi vahendeid;
Põllumajandus
49.
rõhutab ühise põllumajanduspoliitika reformi jätkumise tähtsust; märgib, et nn tervisekontroll on komisjoni oluline poliitiline algatus, mis peaks hõlmama vajalikku lihtsustamist ja kohandamist vahemikus 2009–2013 ning mis on oluline samm ELi finantsperspektiivi reformi suunas; eeldab, et nimetatud protsessi tulemused aitavad kaasa elujõulisele ELi põllumajandussektorile, millel on paremad eeldused tegeleda toiduainetega kindlustatusega looduslike piirangute ja kliimamuutuse tingimustes; nõuab vajaliku tähelepanu pööramist Doha arenguvooru tulemustele;
50.
nõuab tungivalt, et komisjon suurendaks noorte talupidajate haridusele, koolitusvõrgustikele ja vahetusprogrammidele suunatud vahendeid ning tugevdaks maaelu arengu programmis sisalduvaid noortele talupidajatele mõeldud poliitikavahendeid;
Kalanduspoliitika
51.
tervitab komisjoni kavatsust esitada 2009. aastal ettepanek ühise turukorralduse reformimiseks kalandus- ja akvakultuuritoodete osas;
52.
taunib asjaolu, et komisjon ei ole ikka veel esitanud teatist karistuste ühtlustamise kohta kalandust käsitlevate ühenduse õigusaktide tõsise rikkumise korral;
53.
kordab taas oma üleskutset, et komisjon eraldaks rahalisi vahendeid ELi tervikliku merenduspoliitika tarbeks ning teeks ettepaneku asjakohaste rakendusaktide kohta; rõhutab, et merenduspoliitikaga seotud ettevalmistusi ei tohiks rahastada ressurssidest, mis on ette nähtud ühise kalanduspoliitika tarbeks, sest nimetatud ressursid on niigi napid; toetab lisaks täielikult ajutist erimeedet, et edendada majanduskriisi tõttu kannatavate Euroopa Liidu kalalaevastike ümberkorraldamist;
Ühtekuuluvuspoliitika
54.
on seisukohal, et struktuurifondide rakendamise vahekokkuvõtte tegemist silmas pidades tuleb edaspidi ühtekuuluvuspoliitikale rohkem rahalisi vahendeid eraldada, et tulla toime eesseisvate uute ülesannete lahendamisega, millel on edaspidi oluline piirkondlik mõju; ootab huviga 2009. aastal mitmeid olulisi teatisi, mis on kesksel kohal debatis ühtekuuluvuspoliitika tulevaste reformide üle;
55.
palub komisjonil, pärast Euroopa Parlamendi raporti vastuvõtmist eluasemete ja regionaalpoliitika kohta 2007. aasta mais, viia läbi kaks elamumajandust käsitlevat uuringut: üks selleks, et näidata, kuidas jaotada pädevusi ja vastutust liikmesriikide, piirkondade ja kohalikul tasandil, ning kavandada õiguslik raamistik EU27 jaoks; teine, milles käsitletakse eluaseme maksumust ja nõudlust ning üldisemalt kinnisvaraturgu liikmesriikides;
KODANIKE ESIKOHALE SEADMINE
Kultuuriline identiteet ja mitmekesisus
56.
palub komisjonil pakkuda laialdasemat toetust sellistele programmidele ja tegevustele nagu Euroopa Nõukogu kultuuriteekonnad, võttes kultuuri ja hariduse vahetusprogrammide, kultuuriturismi ja säästva arengu valdkonnas kasutusele innovaatilised projektid, kaasates täielikult piirkonnad ja kohalikud asutused, ja julgustada uusi algatusi, millega rõhutatakse ja edendatakse romide kultuuripärandit;
57.
on seisukohal, et on äärmiselt vajalik teha vääriline kokkuvõte Euroopa kultuuridevahelise dialoogi aastast, ning kutsub komisjoni mainitud dialoogi jätkama; nõuab sellega seoses, et asutataks Euroopa foorum kultuuridevaheliseks dialoogiks, mis jätkab kultuuridevaheliste dialoogide praktikat Euroopas ning teiste kultuuride ja religioonidega üle terve maailma; julgustab komisjoni jätkama Euroopa kultuuridevahelise dialoogi aasta (2008) mõtte edendamist;
58.
rõhutab vajadust viia käimasolev Erasmus Munduse (2009–2013) projekti vastuvõtmise protsess rahuldava ja kiire tulemuseni;
Haridus
59.
nõuab tungivalt, et komisjon esitaks Euroopa ülikoolide konkurentsivõime suurendamiseks 2009. aasta alguses teatise ülikoolide ja ettevõtjate dialoogi kohta ning kultuuri- ja loometööstust käsitleva rohelise raamatu, milles pakutakse välja võimalused kultuuritööstuse potentsiaali väljakujundamiseks töökohtade loomise ja majanduskasvu valdkonnas; palub komisjonil esitada teatise haridus- ja koolitussüsteemide kohandamise kohta tööturul nõutavate uute oskustega;
60.
palub nõukogul ja komisjonil vaadata läbi esitatud ajakava seoses nõukogu soovitusega noorte vabatahtlike liikuvuse kohta Euroopas, et anda Euroopa Parlamendile piisavalt aega soovitust käsitleva arvamuse esitamiseks;
Sport
61.
soovib poliitilisi kohustusi, sealhulgas õigusraamistikku, meetmeid ja tegevusi, eelkõige ettevalmistusi, et alustada Pierre de Coubertini tegevuskava rakendamist;
Tervis
62.
rõhutab, et nagu Amsterdami lepingus sätestati, tuleb komisjoni mõjuhinnangutes alati arvesse võtta esildatud ühenduse meetme mõju tervisele; on seisukohal, et nii antakse panus integreeritud lähenemisviisi ning tervishoiupoliitika ja teiste ELi poliitikate vahelise koostoime parandamisse; on veendunud, et nimetatud hinnangud peaksid olema nii sõltumatud kui võimalik, lähtudes ekspertide kättesaadavusest; nõuab tungivalt, et komisjon määratleks tervishoiunäitajad, tagades andmete võrreldavuse ja kasutuskõlblikkuse ELi, riikide ja rahvusvahelisel tasandil;
63.
tuletab meelde, et ravimite võltsimine kujutab endast olulist ohtu tervisele ning see on Euroopat ja kogu maailma puudutav pakiline probleem, mida tuleks käsitleda üldise võltsimisvastase võitluse raames;
64.
nõuab, et komisjon esitaks strateegia, mis tegeleks küsimusega, kuidas hoida vananeva elanikkonna tervist, ja mis tugineks viimasele Eurostati aruandele;
65.
tervitab asjaolu, et lõpuks on komisjon esitanud ettepaneku võtta vastu direktiiv patsiendi õiguste kohaldamise kohta piiriüleste tervishoiuteenuste korral, mis on esimene oluline samm Euroopa patsientide vaba liikumise ala loomise suunas;
66.
nõuab, et komisjon esitaks õigusloomega seotud ettepaneku direktiivi 2000/54/EÜ (töötajate kaitse kohta bioloogiliste mõjuritega kokkupuutest tulenevate ohtude eest tööl (direktiivid 89/391/EMÜ ja 90/679/EMÜ)) muutmiseks, et käsitleda nõelte ning teravate ja torkivate meditsiinivahenditega töötamisest tulenevaid ohte;
Võrdsed võimalused, soolise võrdõiguslikkuse süvalaiendamine ja laste õigused
67.
tervitab komisjoni ettepanekut seoses laste õiguste ja nende kaitsega; nõuab tungivalt, et komisjon esitaks soovituse laste kaitsmiseks mõnede veebisaitide kahjuliku sisu eest; märgib, et soolise võrdõiguslikkuse süvalaiendamise poliitika osas on komisjoni strateegia väga üldine; nõuab seepärast tungivalt, et komisjon esitaks kiiremas korras ettepanekud käesoleval sügisel oodatavate uute direktiivide kohta; nõuab ka tungivalt, et komisjon kiirendaks kadunud laste üleeuroopalise teabesüsteemi loomist;
Kodanike julgeolek
68.
toetab seisukohta, et EL peab kodanike kaitsmiseks võitlema kuritegevuse ja vägivalla vastu, ning nõuab sellega seoses, et tehtaks rohkem tööd organiseeritud kuritegevusega võitlemisel, pöörates erilist tähelepanu küberkuritegevusele nõuab terrorismivastase võitluse poliitika laiahaardelist määratlemist ning nõuab tungivalt, et komisjon esitaks ettepaneku terrorismiohvrite huvide kaitsmise ja edendamise kohta ning töötaks välja ettepanekud bioloogilise rünnaku eest parema kaitse tagamise kohta;
Toiduohutus
69.
rõhutab vajadust tõhustada toidukaupade märgistamist, eelkõige seoses päritoluriigi ja/või päritolukoha osas, ning sellega peaksid kaasnema assigneeringud, mille eesmärk on nimetatud nõuete täitmise järelevalve; väljendab muret, et toiduainete hinnatõus pakub kahjuks suuremat võimalust toiduga seotud pettusteks, mis ohustavad ELi kodanikke ning asetavad seaduslikud toiduainete tootjad ELis silmitsi nii liidu seest kui väljastpoolt tuleva kõlvatu konkurentsiga;
Ühise sisserändepoliitika elluviimine
Piirikaitse
70.
rõhutab, et Schengeni infosüsteemi (SIS II) ja viisainfosüsteemi (VIS) täieliku rakendamise kiirendamine on ülioluline; rõhutab ka, et oluline on FRONTEXi tugevdamine, mis sõltub personali ja varustuse osas liikmesriikide võetud kohustustest;
Sisseränne
71.
tunneb heameelt komisjoni võetud kohustuse üle töötada välja ühine sisserändepoliitika ning rõhutab, et rändepoliitika Euroopa pakt peaks hõlmama nii ebaseadusliku rändega tegelemise kui ka seadusliku rände juhtimise küsimusi;
72.
kiidab heaks eesmärgi kujundada välja Euroopa ühine varjupaigapoliitika 2010. aastaks ning on seisukohal, et seda tuleks täiendada EÜ direktiiviga ühiste nõuete ja korra kohta liikmesriikides; peab esmatähtsaks, et vaadataks läbi nõukogu määrus (EÜ) nr 343/2003, millega kehtestatakse kriteeriumid ja mehhanismid selle liikmesriigi määramiseks, kes vastutab mõnes liikmesriigis kolmanda riigi kodaniku esitatud varjupaigataotluse läbivaatamise eest (Dublini II määrus);
Euroopa kui ülemaailmne partner
Euroopa naabruspoliitika
73.
kutsub komisjoni läbi vaatama oma poliitikat Venemaa suhtes, kuna pärast seda, kui EL mõistis hukka Venemaa sõjategevuse Gruusia vastu, on Venemaa ja ELi suhted jõudnud teelahkmele;
74.
kutsub komisjoni üles esitama hinnangut hiljutise konflikti tagajärgede kohta ELi energiavarustusele ning suurendama pingutusi energialiikide- ja allikate mitmekesistamiseks; eeldab tugevat ELi poolehoidu Nabucco torujuhtmele ja kinnitab sellele veel kord oma toetust ning asub seisukohale, et nimetatud projekt peaks olema Euroopa Liidu prioriteet, millele antakse ELi eelarvest asjakohast eritoetust; kutsub komisjoni üles jätkama pingutusi tõelise ühtse energiapoliitika vastuvõtmiseks;
75.
on arvamusel, et Euroopa julgeolekustrateegia läbivaatamisel tuleks aluseks võtta ka energiavarustuse kindlus, kliimamuutus ja toiduainetega kindlustatus;
76.
nõuab Euroopa naabruspoliitika põhjalikku läbivaatamist, eriti ELi idanaabrite osas; ootab, et komisjon esitaks ettepanekud suhete uuendamiseks idanaabritega, ning loodab, et välistegevuse rahastamisvahendite vahearuande koostamine ja rahaliste vahendite suurendamine annab tõelise sisu Euroopa naabruspoliitikale ning teeb selle tuntavamaks asjaomastele riikidele;
77.
kutsub komisjoni üles toetama parlamendimõõtme lisamist idapoolsesse naabruspoliitikasse EURO-NEST assamblee loomise teel, mis tooks kokku Euroopa Parlamendi ja idapoolsete naaberriikide parlamentide liikmed;
78.
rõhutab Horvaatiaga peetavate liitumisläbirääkimiste võimalikult kiire lõpetamise tähtsust, mis on ühtlasi signaaliks laiemale Lääne-Balkani piirkonnale, sh Kosovole, et nende tulevik on ELis, kui täidetakse vajalikud nõuded; märgib siiski, et Lissaboni lepingu jõustumine on tulevaste laienemiste vältimatu eeltingimus;
79.
tervitab hiljutist algatust nimega „Barcelona protsess: Vahemere Liit”; kutsub komisjoni üles etendama põhirolli selle protsessi tulevikus ning hoidma uue algatuse ja Barcelona tegevuskava vahel õiget seost;
Kogu maailm
80.
märgib, et 2009. aasta jaanuaris saab USA uue valitsuse ja presidendi; tuletab meelde, et on äärmiselt oluline, et EL teeks USAga tihedat koostööd seoses oluliste globaalsete probleemidega, nagu kliimamuutus ja energiavarustuse kindlus; avaldab soovi, et komisjon seaks esikohale kiire sideme loomise USA tulevase juhtkonnaga, et tugevdada järgmistel kuudel Atlandi-ülest partnerlust;
81.
rõhutab, et Lähis-Ida konfliktile lahenduse leidmisel on strateegiline tähtsus stabiilsuse ja heaolu tagamise seisukohast kogu Vahemere piirkonnas; kordab taas, et Iisrael ja Palestiina pool peavad kokkuleppele jõudma; on seisukohal, et nn neliku diplomaatilise tegevuse raames võib Euroopa Liit kui suurim abiandja palestiinlastele etendada selles piirkonnas olulist rolli;
82.
tuletab meelde Euroopa Parlamendi rolli selle tagamisel, et Euroopa Komisjoni juurde kuuluv Euroopa Liidu välisteenistus oleks tegutsemisvalmis, kui Lissaboni leping jõustub, nt seoses ELi saadikute nimetamisega;
83.
nõuab tungivalt, et komisjon võtaks aktiivselt osa ning annaks kooskõlastatult suure ja nähtava panuse 2010. aastal toimuva tuumarelva leviku tõkestamise lepingu läbivaatamise konverentsi positiivsete tulemuste saavutamisse;
84.
kutsub komisjoni lisama igasse riigi strateegiadokumenti ja mis tahes muusse strateegia dokumenti eristrateegia, mis käsitleb inimõigusi ja demokraatiaga seonduvat olukorda, ning kasutama seda poliitilise dialoogi raamistikuna;
85.
kutsub komisjoni ja nõukogu võtma inimõigustealase dialoogi ja konsultatsioonide tulemusi arvesse projektides ja programmides, eeskätt arenguabi ning tehnilise, kaubandus- ja rahanduskoostöö valdkonnas;
86.
kutsub komisjoni toetama miinide keelustamise lepingu täieulatuslikku rakendamist ning algatusi, mis käsitlevad kassettlahingumoona keelustava rahvusvahelise lepingu vastuvõtmist;
Arengupoliitika
87.
on arvamusel, et õigusloome- ja tööprogrammis tuleks rõhutada ka ELi rolli arengukoostöös kogu maailmas; rõhutab, et õigusloome- ja tööprogramm peaks sisaldama sidusat ja struktureeritud lähenemisviisi toidupuuduse osas, milles ei panda rõhku mitte ainult lühiajalisele toiduabile, vaid ka vajadusele kannustada arengumaailmas põllumajandustootmist ja põllumajanduspoliitikat;
88.
väljendab kahetsust, et komisjon ei viita oma 2009. aasta tegevuskavas konkreetselt ELi ja Aafrika ühisstrateegia rakendamisele, lubatud kaubandusabi programmile, majanduspartnerluslepingu läbirääkimistele ja kliimamuutuse mõjule arenguriikides; tuletab komisjonile meelde, et ambitsioone arengupoliitika poliitilise sidususe osas tuleks säilitada 2009. aasta vältel ja et viimased näitajad ametliku arenguabi kohta, mille OECD ja arenguabikomitee avaldasid aastal 2007, demonstreerisid, et liikmesriikide panus ametlikku arenguabisse on silmatorkavalt vähenenud; on arvamusel, et komisjon peaks kavandama 2009. aastal selle korvamist tagamaks, et Euroopa püsiks kursil jõuda 2015. aastaks 0,7%-ni sisemajanduse kogutulust;
89.
on arvamusel, et majanduspartnerluslepingud AKV riikidega tuleks sõlmida varakult ning majanduspartnerluslepingute vahelepingud tuleks muuta 2009. aastal täieõiguslikeks lepinguteks kõikide AKV piirkondadega; rõhutab samuti assotsiatsioonilepingute sõlmimise tähtsust Kesk-Ameerika, Andide ühenduse ja Mercosuriga, et pakkuda kogu Ladina-Ameerikale täielikku ülevaadet partnerlusest ELiga;
90.
peab äärmiselt kahetsusväärseks kooskõlastatuse ja ühtlustatuse puudumist suuremate liikmesriikide jõupingutustes saavutada aastatuhande arengueesmärgid, mida kinnitab asjaolu, et kohustuste täitmisel on puudujääke; rõhutab seetõttu vajadust kehtestada siduvad riiklikud ajakavad, et tagada tegeliku abi suurenemine, mille abil on võimalik saavutada ühiselt seatud sihid;
Kaubandus
91.
rõhutab kriitilisse staadiumisse jõudnud Doha arenguvooru eduka lõpule viimise tähtsust; on veendunud, et WTO läbirääkimiste nurjumise kulud on suured; palub, et komisjon püüaks läbirääkimisi taasalustada ja jõuda kokkuleppele, mis edendaks kaubandust ja arengut;
92.
nõuab tungivalt, et komisjon kohaldaks pidevalt ELi turule pääsu strateegiaid, eelkõige VKEde osas, et pakkuda intellektuaalomandi paremat kaitset ning võidelda võltsingute vastu; kutsub seoses sellega komisjoni sõlmima võimalikult kiiresti võltsimisvastast kaubanduslepingut (ACTA);
93.
kutsub komisjoni kasutama kõiki tema kasutuses olevaid õiguslikke ja poliitilisi vahendeid, et toetada õiglast ja tasakaalustatud suhet meie kaubanduspartneritega seoses Euroopa ettevõtete juurdepääsuga riigihangetele;
94.
teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
