9.7.2008
RESOLUTSIOONI ÜHISETTEPANEK
Vastavalt kodukorra artikli 115 lõikele 5 esitanud
– Laima Liucija Andrikienė, Bernd Posselt, Eija-Riitta Korhola ja Tadeusz Zwiefka fraktsiooni PPE-DE nimel,
– Pasqualina Napoletano, Ana Maria Gomes, Józef Pinior ja Marianne Mikko fraktsiooni PSE nimel,
– Marco Pannella, Marco Cappato, Frédérique Ries ja Marios Matsakis fraktsiooni ALDE nimel,
– Roberta Angelilli fraktsiooni UEN nimel,
– Hélène Flautre, Monica Frassoni, Raül Romeva i Rueda, Milan Horáček, Kathalijne Maria Buitenweg, Pierre Jonckheer, Caroline Lucas ja Claude Turmes fraktsiooni Verts/ALE nimel,
– Vittorio Agnoletto fraktsiooni GUE/NGL nimel,
asendades järgmiste fraktsioonide esitatud resolutsiooni ettepanekuid:
– ALDE ( B6‑0350/2008 )
– UEN ( B6‑0357/2008 )
– Verts/ALE ( B6‑0358/2008 )
– GUE/NGL ( B6‑0363/2008 )
– PPE-DE ( B6‑0369/2008 )
– PSE ( B6‑0370/2008 )
Surmanuhtluse ja kitsamalt Troy Davise kohtuasja kohta
Euroopa Parlamendi resolutsioon surmanuhtluse ja kitsamalt Troy Davise kohtuasja kohta
Euroopa Parlament ,
-
võttes arvesse oma varasemaid resolutsioone surmanuhtluse tühistamise kohta ja vajaduse kohta kehtestada nendes riikides, kus surmanuhtlust ikka veel kohaldatakse, hukkamiste suhtes moratoorium;
-
võttes arvesse ÜRO Peaassamblee 18. detsembri 2007. aasta resolutsiooni 62/149 surmanuhtluse kasutamise kohta maailmas;
-
võttes arvesse surmanuhtluse küsimust käsitlevate ELi suuniste 5. juunil 2008. aastal uuendatud versiooni,
A.
arvestades Troy Davise kohtuasja, milles Georgia osariigi ülemkohus mõistis kohtualuse 1991. aastal surma politseiniku tapmise eest, kusjuures hukkamine on ette nähtud 2008. aasta juuli lõpus;
B.
arvestades, et hr Davise advokaadi hinnangul on piisavalt tõendeid kohtualuse süütuse kohta, materiaalseid asitõendeid tema vastu pole ning seitse tunnistajat on tema vastu antud tunnistused tagasi võtnud;
C.
arvestades, et 4. augustil 2007. aastal nõustus Georgia osariigi ülemkohus võtma arvesse uusi asjaolusid, mis seavad kahtluse alla hr Davise süü;
D.
arvestades Georgia osariigi ülemkohtu 17. märtsi 2008. aasta otsust keelduda korraldamast uut kohtuprotsessi hr Troy Davise kohtuasjas ning ülemkohtu esimehe eriarvamust selles küsimuses;
E.
arvestades, et alates 1975. aastast on USAs süütuks tunnistamise tulemusel jäetud toime panemata üle 120 hukkamise;
F.
arvestades, et USAs kehtib võimalus anda surmanuhtluse puhul armu, et hoida ära pöördumatuid vigu, mida kohus pole suutnud või soovinud parandada;
G.
arvestades, et New Jersey on esimene osariik, kus pärast surmanuhtluse taaskehtestamist USAs 1972. aastal see uuesti kaotati, viidates vältimatule ohule, et hukatakse ekslikult süüdi mõistetud isik,
1.
kutsub üles riike, kus surmanuhtlust toime pannakse, astuma vajalikke samme selle kaotamiseks;
2.
palub asjaomastel kohtuasutustel võimaldada Troy Davise kohtuasjas uue protsessi korraldamist, sest on olemas hulgaliselt asitõendeid, mis võivad praeguse kohtuotsuse ümber lükata, ning surmamõistvat otsust muuta;
3.
kutsub Georgia osariigi armuandmiskomisjoni tungivalt üles surmamõistvat otsust muutma;
4.
kutsub nõukogu eesistujat ja komisjoni USA delegatsiooni tõstatama kiiremas korras seda küsimust kõnelustel USA ametivõimudega;
5.
teeb presidendile ülesandeks edastada käesolev resolutsioon nõukogule ja komisjonile, Ameerika Ühendriikide valitsusele, Georgia osariigi armuandmiskomisjonile ning Georgia osariigi peaprokurörile.
