Suuliselt vastatav küsimus O-000015/2011
nõukogule
Kodukorra artikkel 115
Judith Sargentini
,
Hélène Flautre
,
Jean Lambert
,
Tatjana Ždanoka
,
Franziska Keller
,
Raül Romeva i Rueda
,
Heidi Hautala
fraktsiooni Verts/ALE nimel Teema: Euroopa Inimõiguste Kohtu otsuse M.S.S vs. Belgia ja Kreeka (kaebus nr 30696/09) mõju Dublini II määruse toimimisele
21. jaanuaril 2011 tegi Euroopa Inimõiguste Kohtu suurkoda kauaoodatud otsuse kohtuasjas M.S.S vs .
Belgia ja Kreeka (kaebus nr 30696/09).
Euroopa Inimõiguste Kohus leidis oma otsuses muu hulgas, et väljasaatmine Kreekasse (Dublini II määruse raames) on Kreeka varjupaigamenetluse puuduste tõttu Euroopa inimõiguste ja põhivabaduste kaitse konventsiooni ilmne rikkumine.
Vastavalt kohtu otsusele rikub liikmesriik, antud juhul Belgia, Euroopa inimõiguste ja põhivabaduste kaitse konventsiooni (muu hulgas artikleid 3 ja 13), saates varjupaigataotlejaid varjupaigamenetluseks Kreekasse.
Kas nõukogu võiks eeltoodut silmas pidades vastata järgmistele küsimustele:
– Võttes arvesse ELi (juriidilist) kohustust ühineda Euroopa inimõiguste ja põhivabaduste kaitse konventsiooniga ning kõigi ELi institutsioonide tehtavat tööd seoses sellega, siis kas nõukogu võiks kinnitada oma seisukohta Euroopa inimõiguste ja põhivabaduste kaitse konventsiooni õigusraamistiku ning Euroopa Inimõiguste Kohtu otsuste olulisuse küsimuses?
– Kas nõukogu võiks täpsustada, milline on eespool nimetatud otsuse mõju Dublini II määruse toimimisele, pidades silmas, et praegu rikuvad liikmesriigid Kreekasse väljasaatmisega Euroopa inimõiguste ja põhivabaduste kaitse konventsiooni?
– Kas nõukogu nõustub arvamusega, et Euroopa Inimõiguste Kohtu otsus osutab sellele, et Dublini II määrus ei toimi?
Kui ei, siis kas nõukogu võiks kinnitada, et tema arvamuse kohaselt toimib Dublini II määrus vastavalt eesmärgile?
– Kas nõukogu on seisukohal, et Dublini II määruses on täielikult arvesse võetud liikmesriikidevahelise solidaarsuse põhimõtet, nagu on sätestatud Euroopa Liidu toimimise lepingu artikli 67 lõikes 2?
Kui jah, siis kas nõukogu leiab, et praegune nn jaotussüsteem on seega kõnealuse põhimõttega täielikult kooskõlas ja seda pole vaja muuta?
– Kas nõukogu kavatseb Euroopa Inimõiguste Kohtu otsust silmas pidades kohandada käimasolevaid läbirääkimisi Dublini II määruse uuestisõnastamise teemal?
