Kirjalikult vastatav küsimus E-007513/2011
komisjonile
Kodukorra artikkel 117
Indrek Tarand (Verts/ALE) ja Tunne Kelam (PPE)
(27. juuli 2011)
Teema: VP/HR - Ligikaudu 200 „Leopard 2A7+” lahingutanki eksport Saudi Araabiasse ja Mistral-tüüpi sõjalaevade eksport Venemaale ning selle vastavus ELi ühise seisukohaga 2008/944/ÜVJP
Saksamaa föderaalvalitsus on otsustanud lubada ligikaudu 200 „Leopard 2A7+” lahingutanki ekspordi Saudi Araabiasse (Der Spiegel, nr 27, 04.07.2011, lk 14).
Arvestades seda ja Mistrali sõjalaevade eksporti Vene Föderatsiooni selle aasta alguses Prantsusmaalt, soovime esitada järgmised küsimused: 1.
Kas enne Saksamaa valitsuse otsust toimus nõukogu eri tasanditel (riigi- ja valitsusjuhid, välis- ja kaitseministrid, poliitika- ja julgeolekukomitee ning nõukogu töörühmad, nt COARM) arutelusid selle vastavuse üle ELi toimimisjuhendiga (2008/944/ÜVJP)?
Kui ei, siis miks ning kui jah, siis missugused järeldused või otsused vastu võeti? 2.
Kas nõukogu / Euroopa välisteenistus on arvamusel, et Prantsusmaa-Venemaa vaheline leping Mistrali sõjalaevade müümise kohta ei olnud ELi toimimisjuhendi (2008/944/ÜVJP), Euroopa inimõiguste konventsiooni ega Venemaa inimõiguste olukorra niivõrd tõsine rikkumine või nendega mittevastavuses olemine, kui seda on või võib olla Leopard 2A7+ tankide eksport Saksamaalt Saudi Araabiasse? 3.
Kas nõukogu / Euroopa välisteenistus on arvamusel, et Prantsusmaa-Venemaa vaheline leping Mistrali sõjalaevade müümise kohta on kooskõlas ELi toimimisjuhendiga (2008/944/CFSP), eelkõige selle teise, kolmanda, neljanda ja viienda kriteeriumiga? 4.
Kas nõukogu / Euroopa välisteenistus on arvamusel, et Saksamaa-Saudi Araabia leping Leopard 2A7+ tankide kohta on kooskõlas ELi toimimisjuhendiga (2008/944/CFSP), eelkõige selle teise, kolmanda, neljanda ja viienda kriteeriumiga? 5.
Varasemas prioriteetses küsimuses nõukogule (viide P-000760/2011 ) ei vastanud nõukogu / Euroopa välisteenistus järgmisele küsimusele, mille me nüüd uuesti esitame.
Kas nõukogu / Euroopa välisteenistus on hinnanud Mistrali sõjalaevade Venemaale ekspordi mõju Balti riikide ja Poola riiklikule julgeolekule?
Kui ei, siis miks?
Kui jah, siis millised on tulemused?
