18.10.2010 B7-0574/2010 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Ukraina
Jaromír Kohlíček
,
Willy Meyer
fraktsiooni GUE/NGL nimel
PE450.391v01-00 B7‑0574/2010 Euroopa Parlamendi resolutsioon Ukraina kohta
Euroopa Parlament ,
– võttes arvesse oma varasemaid resolutsioone Ukraina kohta;
– võttes arvesse Euroopa Liidu ja Ukraina vahelist partnerlus- ja koostöölepingut, mis jõustus 1. märtsil 1998, ning partnerlus- ja koostöölepingut asendava assotsiatsioonilepingu üle peetavaid läbirääkimisi;
– võttes arvesse Ukraina ja ELi poolt ühiselt kokku lepitud esmatähtsate meetmete rakendamise plaani 2010. aastaks;
– võttes arvesse Ukraina presidendivalimiste 2010. aasta veebruaris toimunud teise vooru tulemusi;
– võttes arvesse Euroopa Nõukogu 5. oktoobri 2010. aasta resolutsiooni 1755(2010) demokraatlike institutsioonide toimimise kohta Ukrainas;
– võttes arvesse kodukorra artikli 110 lõiget 2,
A. arvestades, et tulenevalt oma suurusest, geograafilisest asukohast ning tihedatest ajaloolistest, kultuurilistest, majanduslikest ja muudest sidemetest Kesk- ja Lääne-Euroopaga on Ukraina ELi jaoks oluline partner ja keskse tähtsusega tegutseja selles piirkonnas;
B. arvestades, et see riik on aastaid kannatanud poliitilise ebastabiilsuse, korruptsiooni ja erastamise all, mille tulemusena on tekkinud oligarhilised majandusstruktuurid, samuti energia tarnimise ja Euroopasse edastamise probleemide all, mille on põhjustanud eelmiste valitsuste Venemaa-vastane poliitika ning samuti sotsiaalsete probleemide ja Ukraina kodanike rahulolematuse all oma poliitiliste valitsejatega;
C. arvestades, et kuna Ukraina on suuresti sõltuv oma metallurgiatööstusest ning tema pangandus- ja energiasektorid on ülimalt haavatavad, avaldas ülemaailme majanduskriis sellele riigile rasket mõju; arvestades, et Ukraina jäi oluliselt sõltuvaks Rahvusvahelise Valuutafondi laenust, et vältida majanduslanguse tingimustes pankrotti sattumist ja säilitada maksed Venemaa gaasi transiidi eest Euroopasse; arvestades, et majanduskriisi ja Rahvusvahelise Valuutafondi poolt seatud tingimuste tulemusel vähenesid tegelikud töötasud ja kasvas töötus, suurenesid gaasi hinnad kohaliku tarnija jaoks ja tekkisid muud tõsised sotsiaalsed probleemid;
D. arvestades, et Ukraina uus valitsus on selgelt määratlenud kaks välispoliitilist eesmärki: soov arendada tihedamaid suhteid ELiga ja suhete parandamine Venemaaga;
E. arvestades, et Ukraina uue valitsuse võetud sammud suhete parandamiseks Venemaaga ning uued kokkulepped nende kahe riigi vahel erinevates koostöövaldkondades, nagu energiatööstus, lennundus, kultuur ja haridus, on aidanud ületada rasket majandusolukorda;
F. arvestades, et Ukraina ühiskonnas on olemas konsensus selle kohta, et suhete süvendamine ELiga on vajalik; arvestades, et jätkuvad läbirääkimised Ukraina ja ELi vahel assotsiatsioonilepingu ja viisanõude kaotamise küsimuses ei saa lühikeses perspektiivis edu saavutada ja tuua mõlema poole kodanikele tegelikku kasu;
G. arvestades, et hiljuti vastuvõetud valimisseadus, muudatused põhiseaduses ning uued õigusaktid, mis käsitlevad valitsusväliseid organisatsioone, samuti kasvav rahulolematus ajakirjanike hulgas, kes kaebavad sõnavabaduse piiramise üle massiteabevahendite toimetajate ja omanike poolt, on tekitanud rahvusvahelisel tasandil muret demokraatia arengu üle Ukrainas,
1. võtab teadmiseks Ukraina rahva Euroopa-suunalised püüdlused ja kinnitab veel kord oma valmisolekut pikaajaliseks partnerluseks, sealhulgas Ukraina Euroopa Liiduga ühinemise väljavaade;
2. rõhutab, et Euroopa-suunalised püüdlused ja vastastikku kasulike suhete jätkumine Venemaaga ei ole omavahel vastuolus; rõhutab, et stabiilsed suhted Ukraina ja Venemaa vahel aitaksid kaasa stabiilsusele ja koostööle kogu Euroopas;
3. palub ELil ja kõikidel naaberriikidel täielikult austada ukraina rahva demokraatlikku valikut ning hoiduda igasugusest majanduslikust või muust survest, muutmaks demokraatlikult langetatud otsuseid selle riigi edasise poliitilise, sotsiaalse ja majandusliku arengu kohta;
4. on seisukohal, et ELi ja Venemaa vahelise konkureerimise lõpetamine lähinaabruse üle ning nende vahel püsiva ja tervikliku partnerluse rajamine aitaks leida lahenduse paljudele probleemidele ja konfliktidele selles piirkonnas ning annaks koostööle idapartnerluse riikidega vajaliku tõuke;
5. leiab, et poliitiline stabiilsus on oluline tingimus demokraatia kindlustamiseks Ukrainas; peab tervitatavaks siiani saavutatud edu, kuid rõhutab, et kestvat poliitilist stabiilsust saab tagada ainult põhiseaduslike muudatustega, mis panevad täidesaatvas ja seadusandlikus võimuharus ja kohtusüsteemis ning nende vahel kehtima selge võimude lahususe ja tasakaalustatuse süsteemi;
6. peab taunitavaks asjaolu, et ELi ja Ukraina vahelised läbirääkimised ei ole siiani toonud kumbagi poole kodanikele reaalset kasu; on seisukohal, et sellised küsimused nagu edasine viisanõude kaotamine ja eriti viisatasudest loobumine, lühiajalised projektid infrastruktuuri, tervishoiu, energiatõhususe, hariduse ja keskkonna valdkonnas võiksid anda partnerlusele vajaliku tõuke; rõhutab, et on vaja parandada transpordisidemeid ELi ja Ukraina vahel ning karmistada ohutuse ja turvalisuse standardeid selles sektoris; soovitab jätkuvalt ühtlustada tehnilisi standardeid;
7. rõhutab kodanikuühiskonna tähtsust Ukraina demokraatlikule arengule ja seetõttu palub ametivõimudel kiirendada kodanikuorganisatsioone käsitlevate uute õigusaktide vastuvõtmist, et eemaldada puudujäägid, mida on praeguses õigusraamistikus märgatud valitsusväliste organisatsioonide osas;
8. palub tungivalt Ukraina valitsusel tagada, et eelseisvad kohalikud valimised toimuksid täies vastavuses rahvusvaheliste standarditele ning tuletab meelde, et valimiseelne kampaania peab andma kõikidele poliitilistele jõududele võrdsed võimalused;
9. peab tervitatavaks, et uus president on seadnud korruptsioonivastase võitluse oma prioriteediks; peab kahetsusväärseks Ukraina parlamendi (Ülemraada) otsust lükata kuni 2011. aastani edasi korruptsioonivastaste õigusaktide paketi jõustumise, mis olid välja töötatud Euroopa Nõukogu abil, ning samuti asjaolu, et eelmine president pani veto rahapesu vastasele seadusele; soovitab presidendil ja parlamendil tagada, et korruptsioonivastaste seaduste pakett kehtestatakse nüüd ilma edasiste viivitusteta ning viivitamatult rakendatakse kõiki soovitusi, mille korruptsioonivastaste riikide rühm (GRECO) esitas oma ühises esimese ja teise vooru hindamisaruandes;
10. teeb presidendile ülesandeks edastada käesolev resolutsioon nõukogule, komisjonile, Ukraina parlamendile ja valitsusele ning OSCE ja Euroopa Nõukogu parlamentaarsetele assambleedele.
